VAIPHEITUANTHU 


(Vaiphei Folktales) 


Ziaktu 

Henzagen Vaiphei 



VAIPHEI TUANTHU 

(Vaiphei Folktales ) 



Ziaktu 

Henzagen Vaiphei 


YAIPHEITUANTHU 


Ziaktu: 
Henzagen Vaiphei 


Published by : Henzagen Vaiphei BA. LLB 


First 1st Edition March 2012 
Copies - 1000 


© Copy right Reserved by the Author 


Price - 75/- 


Printed at the : Pratap Printing Press, Governor Road Imphal. 
With the Financial Assistnce of Tribal Research Institute, Govt, 
of Manipur, Imphal 



THUMAPUI 


Tuan ah tang ah thu leh chanchin a lah umte chuh tuanthu 
kiti mai a hi. Zia lekhabu sung ah tuanthute hih pu leh pate khang a 
leh hiat phak ma ah kipat kam ah a lah kigen sawm pek a lah hi. 
Thuanthu hih nam thil pawimaw khat hi maleh a bu ah a lah kisua 
nailo a hi ziak in thiam lo chung chung ah hun kisua a hi. 

Tuan thute hih word war-2na tiang vel ah chawngkhawzo 
khua ah thiampu ah a lah pang, Pu Mangneivung kam ah kipat a lah 
kila sawn a hi. 

Zia tuanthu khenkhatte hih Aimol, Lamkang, chiru, Anan, 
Kawm Kuki, Hmar, Paite, Gangte ti leh nam dang khenkhat in le a 
neiu in. thingtang mite pumkhat i hinau a tak lang hi. 

Tuanthute hih kam ah a lah kigen sawn sawn (chun sau tak 
sung ah) a hi tak ziak in tuanthu pakhat ziang hih le nam chuam 
dungzui gen dan le a chuan a tarn ta'i, Etsakna'n - Liandote unau sa 
ekbu hih le nam khenkhat in a sa chuh gulpi, a khen in savawm a tiu 
hi. Zia gual ah chun Vaiphei lak ziang ah le gen dan a kibanglo a tarn 
ta'i. Khawi pen hih a dik pen a h'em ti sui daw thei gual a hi ta pua'i 
Zia tuanthute ah hin mi nam dang hiat a pang khalo um in tin, chuleh 
mi nam dang in a hiat lo a pang kha le um in a. 

Tuanthu hih a kiphuak kawm, a tak tak ah hi theilo, sa leh 
nga, thing leh guate le kipau sak, dawithu le pang tite hi maleh thil sia 
leh thil pha suklatna a hi ziak in zillai di tampi um a hi. et. Liandote 
unau min chang khat kihawp, Suiting leh Ngambawn kilungsiatna 
thuk zia tite. 

Zia hih kisinna leh vakiangbu'a hi ziak in, kuale a pha leh a 
hawi zaw ding ah ngaidan hun pia a um chun kipak um ma ma hi'n a. 

Kuale, zia thuanthu sim a um chun ka gim leh chawlman mu 
ka hi mai hi. 

Imphal 

25th March, 2012 Henzagen Vaiphei 

Ziaktu 

CHEMTATTEPU 


Lui gei pakhat ah CHemtattepu’n chem a tat a tat leh 
Kaikuangpa'n a tildang a dawt piak hi. 

CHemtattepu a lung a na'h, a kiang ah Guahva zik a ban tan hi. 
Guahva zik in Akpa' tui a khaw gawp hi. 

Akpa, a lung a na'h CHanai' bu a thai zak piak hi. 

CHanai, a lung a na'h NGalchangpa' til a pe piak hi. 
NGalchangpa, a lung a na'h, bak umna saisua a pei pai hi. 
Bak, a lung a na'h, Saipi' bil-hawm sung ah a leng lut hi. 

Saipi,a lung a na'h, Meithainu' inn a chil gawp hi. 
Meithainu, a lung a na'h, tuikhuk ah ek a thak khum hi. 

Khua ah vaihawmte'n Meithainu kiang ah bang a ti ah 
tuikhuk ah ek la thak a h’em ti ah a dawtu leh, 
amanu chun Saipi'n ka inn ei chil-gawp piak ah a hi'i, a ti ah. 
Saipi chuh a ko-u ah, bang a ti ah Meithainu' in la chil gawp piak a 

h’em, atiu leh, 

ama'n Bak, ka bil hawm sung ah a leng lut ah, a ti ah. 

Bak, bang a ti ah Saipi bil hawm sung ah leng lut la h’em,a tiu leh, 
ama'n NGalchangpa’n ka umna Saisua a pei pai ah, a ti ah. 
NGalchangpa, bang a ti ah, Bak umna Saisua la pei pai a h’em a 

tiu leh, 

ama'n,Chanai in ka til dang ei pe piak ah, a ti ah. 

CHanai, bang a ti ah NGalcangpa til dang la pe piak a h’em a tiu 

leh, 

ama'n,Akpa'n ka bu ei thai zak piak ah, a ti-ah. 

Akpa, bang a ti ah CHanai bu la thai zak piak a h’em a tiu leh, 
ama'n,Guahva zik in ka tui ei khaw gawp piak ah, a ti ah. 
Guahva zik, bang a ti ah Akpa tui la khaw gawp piak a h’em a tiu 

leh, 

ama’n, CHemtattepu'n ka zik ei ban tan piak ah, a ti ah. 
CHemtatepu, bang a ti ah Guahva zik la ban tan a h’em, a tiu leh, 

ama'n, Kaikuangpa'n ka tildang ei dawt piak ah, a ti ah. 

Kaikuangpa chuh a ko-u in, nang bang a ti ah, 
Chemtattepu tildang la dawt piak a h’em a tiu leh, 

Kaikuangpa'n a ngaw di a hia ta pua'h, .a ti leh, 

Vaihawmte chun maw a chan sak tau in,mei lak ah se lut a guatu 

leh, 

kilep thak dan,dawha thiam tak a hi ziak in, mei lak ah ei sep lut leu 

chin, 

vawm tet tut ing ka tin, ei mu nuam pua’n la tinu, 
tui lak ah ei sep lut leu chin san ngiau ngiau ing ka tin, 
ei mu nuam ma ma in lau,” a ti phat in, 
amau in le a hi ngut e, etnawp um in a, a tiu in, tui lak ah a se lutu 

leh, 

“Kaikuangpa lithuk ah” a ti'n, tui thuk lam ah a kitai lut in, 
kuama'n a man pha ta puau ah, a suakcha ta a hi'i. 


Thil hih a ziak bei leh hiat chian lo ah mawk bawl lo ding a hi'i. Thil 
i kan chian leh dik tak ah bawl di dan hung pawt a hi'i. 


o O o 

A /V 

DAPA 


N idang lai ah chun, mi thabei tawpkhawk pawsal pakhat, Dapa 
kiti a um hi. A ma-ang ah an thuk sa kilui nasan a khut ah a 
sawk ngapcha pua'i. A chanaute'n a kam ah an a bak piak seku a 
hi’i. 

Ni khat chuh, a nu leh pate'n, ‘zia gual lawm lawm ah, chapa 
thabei hih, mi lak matak ah le zachat a um hi’, ti’n a in thangu ah 
haithei kung/phung bul ah, a thi leh le thi ta hen ti'n a lik tha tau hi. A 
lik tawpnau mun ah chun a thalnga lam in tawilawk lo hial in a un den 
ta'i. A gil a kial ten leh le a kiang ah hai min sa hung pul nasan chuh 
le a kilak pei pua'i. A kamhawm sung ah hung kialut sa nasan chuh a 
ne pei (ngapcha) ham ham hi. 

A nu leh pa chuh, a lungu a nat ma ma ziak in, ni khat chuh 
nisa a lesagi hial ah a sat saku leh nisa pek ma ma chuh thuak zo ta lo 
in a kiliak a kilik leh guam sung ah suang pani kikal in a giak den ta'i. 
Suangpite chuh a git ngai thei tawp in a kitat tua tua tau hi. Ama'n 
suangpite kiang ah chun,bang a ti ah kichuti tatua tua la hiu em ti'n,a 
dawt leh,suangpite chun zia tak ah' Ai' um hih kichu ka hiu” a tiu 
hi. Zia chuh a hiat phat in, “kina kiu in, kina kui in, kei'n zia Ai hih 
nangu hun hawp piakdi ka hi’i,” ti'n Ai chuh azuk la'h,phel ni a sua 
in,a hawp piak leh,Suangpite ni chuh a kipak ma ma ziaku in, “Nang 
in bang la dawi em?,” ti'n a dawng tau hi. Dapa chun “Thahatna ka 
dawi hi”, ti'n a dawnhu hi. “CHuti leh, la kiang ah suangpi chuh dawm 
dawk ah,” a tiu leh Dapa'n le bailam tak in a dawm dawk hi. “Tu'n la 
lungawi ta'm”,a tiu leh, “ka lungawi nai deu pua'i” a ti'i. “A hi leh zia 
suangpi chuh dawm dawk in”, a ti kitu leh gam leh lei ah lian zaw 
dang khat bailam tak in a dawm dawk kiti hi. “A leh, tu'n la lung a awi 
ta'm?”, a tiu leh Dapi'n, “ I, ka lung a awi ta'i”, a ti’i. 

IN AH A HUNG KILE KITNA: 

A tha a hung hat phat ah chun Dapa chuh a thatbei a hung 
pha ta'n, a migi'n, a taima ta'i. 

Inlam ah a hung kile kit ta'i. A hi'n lah, in ah lut ziang nuam 
nailo in, a vakkual kual nalam in suangpi lian tak khat chung ah nungak 
pani kikangkap a sikha ta'i. Amaute ni lak ah pakhat zawk chun ka 
kang hih bang gual bep ah pha a hi ta'm, Mualza-elnu sang in le a 
hawi zaw’i a ti leh, Dapa chun Mualza-el chuh khawi ah um a h’em, 
a umna ei genu in a ti leh amau chun mi kikangkap khawk lai tak ah, 
kuama'n hung hil man pua'ng kau a tiu leh, Dapa chun, “a khuau 
lamkin tiang bek ei hung hilu in, zia ban chuh kei'n kihawl na'ng ka,a 
ti'n amaute ni chuh a kikangkapnau suangpi chuh tawh a dawm in a 
chiapi ta'i. Lam kim a tun in a suangpi chuh a ngatha'h a kichawlngak 
leh Mualsawm-elnu, Mualsawm tawh ki-el thei nunggak chuh tangval 
sawm khat tawh a hung kitawn hi. 

A nung ah Mualsawmni-el thei nungak khat tangval sawmni'n 
a hun zuiu hi. A ban ah Mual sawmthum(30) el-zo nungak khat tangval 
sawmthum(30) in a hun zuiu hi. chuti’h a ban ban ah a hungu in a 
tawp ah Mual za-el thei nungak chuh a hung phat in tangval 100 in a 
hun zuin hi. zia nungaknu chu Dapa'n a man in a taipi ta'i, Tangval 
haw chun a delzui phatu in, Dapa chun a lampiu a ban in a lah khak/ 
hukbing piak in, tangvalte chun a thial dawk zo puau in, a kinungle kit 
tau hi. CHuti'n, nungak melhawi pen chuh a kichenpi ta a hi’i. 

Dapa chuh a thahat dungzui in, anchang leh buhum kikim 
hel, ngan bel dim, ti chuh, pawsal 10 nekkhawp, bubel khap 5 dim bel 
7 a ne zo hi. A talpute'n a in saknau ah a makpau,Dapa le hung pang 
hen a ti ziaku in, a nupanu in a talpute in lam ah a chiau leh a talpute'n 
pawlsal pakhat nekkhawp di bep an, a nitak leh a zing zingkal in a 
thak kep seku hi. Sun ah guah sat ah a kuanna ah chuh, pawsal 
pakhat put khat bep a hun pu tung hi.Mite’n Dapa a hattak a tui ah, 
bang a ti ah pakhat put zat bep a hun put a h’em a tiu ah,a zinu a 
dawtu leh,a zinu chun tu zingkal ah pawsal pakhat nek di zat bep an 
a nek saku ah a hi’i.Ama khatvei nek khawp chuh nganbel k hat 

dim 7 anchang leh buhum a kim ah kihuan khawm a hi’i.Tu'n le zia 
gual ah chuh kinek sak leh pha'n a, a ti leh amau in le nganbel dim 
sagi(7) an chuh a nek saku leh, mau sat ah a kuan kit niu ah chun bui 
bawng dawi zosia'n ei zuiu in a ti'n,guah lak a tun phat ah chun maute 
chuh a lek lam a man kawp a bawt dawk in, a thanglam ah mun zang 
in mau zosia chuh a hun tut ta'i. Tichun,mau zung ne (kiat) lei sung ah 
um buipi tawh pum ah a bawdaw zaw in, a nung zuite chun a dawi 
khawp chiatu a kimat tau hi. In a puaktun phat ah a mau haw chuh a 
theku leh a tarn takluat ziak in,ni 10 sung in le a thek zo ta puau hi. A 
khuatangu ah,in sakna ding in le a mang seng ta puau hi. 

Ni khat, a khuau ah meithai pakhat in, lo tho ding mi a chial 
leh, kuama kuan lo in, Dapa bep a kuan hi. Dapa chuh lo le tholo in, 
Lobuk ah chun chawma zosia a lum hi. Meithainu chun ama ngen ah 
a lo a kithaw ah, kuama dang a kuan lo ziaku chun, a da ma ma ziak 
in,ni a sut phat in a nasep a chawl in lobuk a zuan in, sun an a nek zaw 
ah in lam ah vai chia ta'ng ka ti'n, Dapa chuh an ne ding in a kai tho 
ta'i. Sun an me ding in meithainu chun aktui huan min sa pakhat bep 
a hun pua'n, Dapa chuh a kim in a kihawppi in,sun an a ne tau hi. 
Meithainu chun a gel leh thatnawp um sa ta lo in, chia ding ah sawm 
leh dapa chu ut lou in a imutthak kit in;meithai nun ah taisan ta’i. 

Meithainu chia nung ah Dapa chuh a tho dawk ah, lo chu 
thiang tak in a tho malam in hamthuk chuh a mek lum in lobuk sung 
ah khaugui in a khai in,vai a chia ta’i. Azing ah chun meithai nu chun, 
ka lo chu keima’n ka kithaw mai di a hi ta’i,ti’n, thabei kawm kawm 
in lo ah a kuan leh ,a lo chuh a lah kitho thiang sa’n a mu ta’n, a kipak 
ta ma ma ziang hi. Dapa hamthuk khai chu bangbep a hi ta’m ti ah a 
kawite’h hamthuk ki mek lum chuh a at zak leh hamthuk chuh a buk 
sung a dim in sun nitum in a thak dawk seng ta pua’i. 

DAPACHAWNNI 

Dapa chuh mi hatzo, sep leh bawl ah lawting leh inbuldet tak 
a hung hi ta’i.Chawn leh Sialsut bawl ding in a kiguanggal ta’i. Ziana 
ding ah a matchak ding gamsa chi tin mat ding a gua ta’i, A 

insung dawngchate a siamang leh a suak leh a sawntawlawi zosiate 
chu Sa-ai bawlna ding in a guanggal zo ta’i. Chun,sa chitin, sim leh 
mal, sak leh thang ah um zosia la hung khawm dingu a hi ti’n thu a 
than ta’i. Saipi, Sakei, Savawm, Ngalchang, Sazuk, Sakhi, Zangsial,leh 
sa dang dangte, chuleh chungleng vacha natiang ah lau dek dek ah 
Dapa kimvel ah hung khawmte chuh Dapa’n,taiu in ti ah thakhat ah 
a kikozak khum leh thakhat in a kikhawt laiu chun, Dapa’n,tun thi tau 
in a hun ti kit leh a thi zo tau hi.Sa a tam takluat ziak in sim le a sim 
seng ta puau hi. Sa a sem nunung diteu chuh ui man kha’n au a ti 
ziak in van ah kipat phalbi vawt um chuh a kotha’n khua chuh a vawt 
tak ziak in sate chuh a ban a ban in ui man loin a sem zo tau a hi’i. 

Dapa chawn ni'h chuh Mittungkak thiampu'n a pang in, 
Uphawk chuh khuang pu'n a pang hi.Buipi chuh a lam in a pang hi. 
Zan ah a meisel ding in Dumde a pang hi. Sa chi chuam chuam 
sasan, sakhi, ngal tite hih sa dangte tawh mihingte chuh tuanvai in, 
nek leh chak di huan leh na dang dang le a semu hi. Ankuang ding in 
taham dua a mangu hi. 

Chawn ni'h lam ding in leh chawndan dungzui ah zia nunnawp 
thupi tak ah chun mi leh sa tawh zu leh vate, gul leh tang,thosi thovai 
natiang leh hinna nei ah tawi thei ganhing zosia a pangkim chiatu a 
hi’i. Mipi etnawp, kipakna leh nuina ding in tawt bawlte chuh zucho 
leh simbeng a hiu hi. Amaute ni a kibawt saku leh simbeng chun 
zucho chuh a seppai zial zial sek in,mipi chuh a nuiu a za thei ma ma 
ziang sek in, awn thiak thiak in a nui seku a hi’i. Simbeng in zucho a 
sepai tak leh a malpi kal ah a hung kaldawk in, zucho awmpheng 
chung ah a ding dawk sek hi. Buipi chuh a nui a za talua'n a nui nuina 
lam in tuni tiang in a mitte a ping den ta a hi’i. Chuleh Aklukawl leh 
Tangtel a paniu ah lam sak di a tui leh, tangtel in Nisa sa a thawk 
zawlo ziak ah a thi ziang Iona di ti'n, mittungkakte nupan chuh nisa 
kiang ah a hang chiau in, “tu’h hih Aklukawl leh Tanglel kilam tek di 
a hiu in nisa thuakla ah Tangtel a thilona ding in Nisa'n la zung in 
khaw ki'n ti’n a hang khap ta’u hi Aklukawl leh Tangtel a kilam teku 
chuh a nuiu a za talua'n a gitu in van a thawng ta’i.Bang lawm lawm 
le chuti nuipi leh husatpi a hi tau em, ti'n Nisa 

chun a et nawp ten ten ziak in, tang chung ah pat a zung a zuk 
khawthak leh Tangtel chun thuak zolo in a thi ta'i. Mittungkakte nupan 
chun Nisa kiang ah chun,“ Ka Thiampu pan ni'n la zung hun khaw 
ki’n ti ah hung kitho gun set ah ka thu la matlo ziak in Tangtel a thi 
bep hi' lo in kei le lei sukzachat ziak in tu ni ah kipat kigal di i hi ta'i,a 
ti ziak in, 

Mittungkak in tuni tiang ah hin le Nisa a en ta lo zing a hi’i. 

Zia zaw ah chun Sial leh Thankik chun thugen kingan kidem 
hi ti ti'n, Sial chun, “ Mi kilip, Sa kilip Gul leh Tang kilip lo”, a ti ding a 
hi’i. CHun Thankik in, “ Gul kilip Tang kilip. Mi leh Sa kilip lo”, a ti 
ding a hi’i. A tizo masa sa dungzui ah tunung leh kilip thei di, a ti zo 
nunung nung kilip thei lo di ti thu kitiamna a bawl tau hi. Kibang tak 
ah a ti pat saku leh Sial chuh a dang a awk ziak in awl awl ah “ Mi 
kilip, Sa kilip, Gul leh Tang kilip lo” ,a ti dawl dawl kal in Thank ik 
dangnal tak chun, kin tak in “Gul kilip,Tang kilip, Mi leh Sa kilip lo,” a 
ti zaw masak pai ziak in, tuni tiang ah Mi leh Sa kuama a vun kilip um 
thei lo in Gul leh Tangte a vunu kilip thei a hiu hi. Sial leh Thank ik 
chuh “Buvui hih ka luchang tia pha hen,” ti hih kiti tek kitu hen lah, a 
ti zo masa zawk zawk ti tia tia buvui a phak ding a ti kitu leh Sial chuh 
a dang awk a hi ziak in, “ Bu.... vui... hen” a ti dawl dawl kal in, 
Thankik chun kin tak in, a ti zaw masak ziak in tuni tiang ah hin Buvui 
hih Thankik luchang tia bep pha den zing a hi ta'i. 

LAMNA: Kitual helna leh tawt bawlna zosia a kichai phat in lamkual 
in akipun khawm tau hi. Ziana ah hin, Buipi'n khuang a pu'n,Uphawk 
in khuang a beng hi. A lamu chuh a nawp ma ma hi. Buipi chuh a 
suknawk khak ziaku in a khuang tawh a in lam in a kizamang ta’i. 
Buipi ko ding ah Zucho a sawl ziaku'n le Buipi chuh a va them zo ta 
pua’i. 

Zia zaw ah chun Akcha chuh Buipi va them ding in a sawlu 
leh Akcha chun, “ Buipi leh khuang ka hun pui tung leh ka nawp 
nawpna’h ka ek ka thak thei ding leh chia ing ka”, a ti dungzui in, a 
chia saku leh Buipi chu a va them zo in, Buipi leh khuang chuh lamtual 
ah a hun pui tun ziak in tuni tiang ah hin Akcha’n a nawp nawpna'h a 
ek a thak zing ziang a hi ta'i. 

Tuanvai leh ankuang siamte lak in Sakhi le a pang hi. Thiam 
leh taima kisa'n kipak tak ah a chawp velna lam in taham dua ah me 
kilui metui a chuan bua kha'n, zia ziak ah chuh tuni tiang ah taham 
dua hih Sakhi kengnung gual a hi den ta'i. 

CHun Baibelek le kipak leh nuam sa talua'h um thimtham 
thei lo ah a len vel velna lam in pal lek zum chung khat ah a taw a tat 
thipawt kha'h, tuni tiang ah a taw san den a hi ta'i. 

CHun Thankik chuh zu a kihawmna a dawn zaw phat phat 
leh a jem a sang in, a kihawm nailona lam ah a lah um kit ah, zu ka 
dawn nai pua'i a lah ti'n, mi'n a piak kit ah a dawn zaw tak leh a 
kihawmna malam in a jem a lah sang ah, zu ka dawn nai pua'i a lah ti 
kit sek hi. Zia ziak ah chuh thankik in tuni tiang ah hin a jem a san san 
den a hi ta'i. 

Savawm hih le Dapa chawn ni ah zu a ha dawn kham takluat 
ziak ah tuni tiang ah hin zukham, zungawlvei gual ah um den theng a 
hi ta'i. 

Khaubepi le Dapa chawm ni'h zu a kham ziak ah lam a zawt 
thei lo phat in a khupbuk chuh mawlkang ah a sunletu in, a gualte'n a 
in ah a va thak tungu a hi ziak in, tuni tiang ah a khup vang/hawm den 
a hi ta’i a tiu hi. 

CHawn a bawl niu ah sa a nekbangteu chuh a tang pakhat 
khat ah mawl zum ah a kithilte chuh gap chung ah a hakkeuteu hung 
kikhenzak kitte chuh tulai ah Saku kiti hih a hi ta'i, a tiu hi. Zia gap ah 
mei chung ah a kihak ziak ah a mawl a lang leh a lang ah a vawm ah 
a lai, saphe umna a kang in, zia a mawlte chuh sakuchang kitite hih 
a hi ta'i a tiu hi. 

Zia Dapa chawm ah hin thil gun tak tak leh genkham ting ma 
ma a lah kibawl te hih a khang nunung lamte'n a hiatmil thei lou leh tu 
tiang ah chawndan leh nungchang dan leh khawsak dan ah a lah 
kimang theng ta a hi'i. CHun Dapa chawn hih tuanthu dan ah tu tiang 
ah gen mang theilo thil a hi ta’i. 

LIANDOTE UNAU 


N idang lai ah chun Liando leh Thangho kiti unau pawsal pani a 
uimi hi. Liando chuh a upa zaw a hi’i. A neu laiu in a pa'n a thi 
san hi. A nu tawh meithai ah hung khawsa a hiu hi. A Khuau Geltui a 
hi'n, zia chuh Chin gamsung ah um a hi'i. Chuh ti ah a nu tawh genthai 
tak ah a khawsak laiu chun a nuu chuh khua dang pathawi pakhat in 
a hung hel hel leh a hung kingai khawng tau ah a nuu chu’n le a chate 
ni chuh taisan ah khual gam ah pawsal nei ding ah a chate hiat lo kal 
ah a zam san nuam ta’i. Ni khat, amau unau chuh a nu'n a dawha 
bawl ah, Thangho tuithei taw a sukhawm piak ah, a unauu in tuikhai 
ah a sawl leh Thangho tuithei chuh tui a thal dim thei ta pau hi. Liandote 
unau tui khai kal in a nuu in pawlsal nei ding in khual ah a lah taisan 
ta'i. Zia phat ah chun a pu'n “Liando, Liando kin tak in hung taiu in 
la nu'n pawsal nei ding in khual ah a zam san ta'i” ti ah a ko leh 
ama’n, “He pu, ka nau tuithei a dim thei pua'i” ti'n ha tak ah a kiko 
leh a puu chu’n, “Chuti a hi leh la nau tuithei taw'h suangnel khumu in 
lah tui thalu in”, a ti leh a puu ti gual ah suangnel a thunu in, tui a thal 
dim phatu chu’n, kin tak ah a hung taiu in, maleh a nu chuh a hun 
huam man ta puau hi. 


A NU A DELZUINAU 

LIANDOTE unau in a tuitheiu a ngak thak zaw phat phatu 
in, a nuu a delzui tau hi. .A del phak mau ah a nuu chuh Ngun/gun 
luipi gal a lah kai man ta’i. A mau unau le ngun lui a phak mau in a 
thau a chawl ma ma ta’i. Ngun lui kan ding a guat phatu leh a lui chuh 
a hung khang sek ah, a gal kai thei sek puau hi. Liando chuh ha tak ah 
a pan leh a ngen in a pal kai ta’i. Zia zaw ah chun tui chu a hung kiam 
deu hi. Ama chuh a kinung le kit ah, a naupa chuh, tui pal galkaipi 
ding a ti leh a galkaipi zo ta pua’i. Zia phat ah chun Liando in, a nu 
kiang ah, ‘Henu keiu le ei hung pui aw’, a ti leh a nu 

chun,‘Liando, la nau chuh hun nusia’n lah, la ngen in hung ziang ah,”a 
ti leh Liando chuh a lung a na’n, “ Migilonu, nang sang ah, ka nau ka 
lungsiat zaw’i,” a ti piak ta’i. 

Ngun lui a galkai zaw lo ah, a kinung le kitu leh gam lak in a 
khawthim tau ah, a pute min phual ah a giak tau hi.A nu chuh a chia 
then leh, lamkal ah galmite tawh a kituak tau hi.Galmite chu’n, ama 
chuh, thalup ah, a lu lak ding, a tiu leh ama’n,‘kei numei lu pakhat bep 
la lak sangu’n ka nung lam ah Liandote unau pawsal lu kilak leu chin 
la minu pha zaw’n a’, a ti leh,‘a hi ngut hi’, a tiu ah, ama chuh a 
nusiau ah, Liandote unau hawl ding in a chia theng tau hi.Galte chuh 
Liandote umna mim phual a hung tun phatu’n, Liandote um in au, ti 
gingcha’n, a cheichau ah chun, mim pawl chuh a sut vel velu leh 
Thangho khutpi muk a sut khak piak phatu in , ama’n ,“He U, a na’i 
, a na’i”,awlcha-cha’h a ti leh, a u’n,“Bawi thip ah, thip ah,i galte’n 
hia’n au”, a ti leh, a thip bek ta’i. Zia zaw ah chun, galte’n sakei lian 
khat Liandote unau veng ah um chuh a mu phatu’n a zam san tau hi. 

Mimphual ah, angawl ah gilkial tak ah a um laiu kha’n a 
kimai maiu leh mim chang khat a mai dawk khau ah, zia chuh a 
unauu in a kim khat gel in a kihawmu’i. Naupangte nekthei kihawm 
nuam lo a um taku leh nupite’n,‘Liandote unau bawn mim chang khat 
a kihawmu hi’, ti’n a chateu hilna’n a mang seku hi. A zing khua a 
vak phat in a in lamu a tung tau hi. 

TEKSIAPI ZIN TUNNA 

Liandote unau chuh a nu'n khua dang khat ah pawsal a nei san tawh, 
a mau unau chuh nek leh chak leh sil leh chen ding a neilou tawh 
thawmhau tak ah, gual leh pai le nei lo ah a um laiu in, ni khat chuh.. 
Thitha teksiapi khat milling gual ah kilak in khawlai ah a hung vak lut 
leh a khuate chu’n, “Ka in ah hung tung kha'n a, ti ah a huat ziaku in, 
a in chiatu ah sawl a lah kibanu’n, Liando chuh bangma hia pha lo ah, 
sawl le a lah ban lo ziak in teksepi chuh Liandote in ah a va chia leh, 
Liando in,“Hepi, keiu in hih nang tunna tak ding le a hi pua ve'i, nek 
leh chak ding le ka nei pua veu,” a ti leh teksepi chu’n, 

“Nangu nek nek, ne ding ka hi pua em”, a ti'n, Liandote in ah a zin 
tung ta'i. 

Teksiapi chu zing ma tak ah a tho sek in, mei a sem ah, bubel a 
suang in, bu tui tak tak a ne sek tau hi. Teksepi hin, anchang khawi ah 
a la'h bu tui tak ah a huan zing ziang a hi diam, ti maksa leh hiat nuam 
in a sawm in ah kipat zingkal matak ah a hung in, bang awng kal ah a 
et guk leh teksiapi’n a huan di tak leh phaisawk a daw in, a mit a nawi 
sek leh anchang phaisawk dim in a huan sek a hi. zia chuh Thangho 
in a pi mitche-ek a hi ti’n, “He u, I buu hih teksiapi mitche-ek a hi’i, 
Ka kidak hi”, a ti leh, a u, Liando chu’n, “Bawi, i pi zakcha kha'n a, 
zia chu ti ki'n, hi ti ah i hin khawm theiu leh a pha a hi ziang hi”, a ti leh 
a naupa chuh le a thip hiat hiat ta'i. 

Lo vat phat ah chun teksepi chu’n, Liandote unau kiang ah, 
“Bawite nangu’n le lo va vat tau ah”, a ti leh, amau unau chu’n, “Pi, 
chempawng leh heicha le ka nei puau hi”, a tiu leh, a piu chun, “Mi 
lam tuangpi lamka bawm la tina pen chuh lo tel inla, luaikhau nuam 
tak daw in lah kitul sek lechin mi’n hun eng in tinu, “ Kei le ei kitul 
sak”, in hun ti’n tinu; tak chuleh a kitul kalun a chempawngu leh a 
heichau chuh mang inla lovat le chin vat zo man in la. Chempawng 
leh heicha neilote chuh a kitul sak nuam pua’i. Chuti chun lo a vat zo 
sek hi. 

Chuti ah lo a vat zawu ah chap a hung keu ah khua a phat ni 
tak in, a khuateu chu’n lo a kihalu’n, maleh Liandote chuh, a lo kihal 
dingu a phal piak puau hi. Nisa a sat lo ni tak ah Liandote chuh a lou 
a hal saku leh huipi a hung hang ah, chapmei chuh hat tak ah a mut 
leh a chapu chu a kang turn kei ta’n, mang chawm ding le a um pua'i. 

Lo a hal zawu ah, “Bu chi di leh tuthaw khawi ah kila di a hi 
dia aw...”, ti ah Liando in a ngaitua lai ah teksiapi chun, “Mi bu phona 
zosia ah ak hawnga va pang un lah la sailum teu chu a buhum tawh 
hual khawm un la lo lai ah guaphel in lo lai ah kungsum zosia ah va 
kap leu chin gua a hung zuk tak leh hung kek dawk ding a hi. Liandote 
unau chun le a piu ti gual ah, a bawlu leh, a buchi dingu a kining ting 
ta’n, tuthaw le a nagi ta puai. A bu le mi dang a zosia sang in a pha 
zawn bu hau pen le a hung hi tai. 

Liandote unau lo ah bu zing dep dup ziang chuh a khuate'n 
mak a sa ma ma ziang tau hi. A khawte’n a itthiku ah, zan thip kal leh 
a bu phungu chuh a va tuk kang piak seku leh gua a hung zuk leh a bu 
zung thakna ding, lei chuh a buat ziak ah, a bu chu’n a cho khawlaw 
ta'n, a phat khawlaw deu deu ziang ta'i. A lo kihal lai ah mei in a kak 
phat ma ma ziak ah, bu le a phat khawlaw ah, hampa le a bai ma ma 
ah, thaw ding le a um pua'i. 

Bu a at seng ta puau hi. A buphal siana ding mun awng um lo 
in lo lai in a kisia mat suak ziang hi. Bu chuh, a at sen lo phatu in 
Liando in, “He pi, bu ka at seng ta puau hi, ka thau le a chawl in, lei le 
ka lei talua tau ah, bu le a tam talua ta'i”, a ti leh a piu chun, “Chuh ti 
a hi leh, sengzingpi khah bungbutun in lah, a taw la khut in beng ah”, 
a ti gual ah chu,n a bet leh bu chuh a at zo thei tau hi. 


LIANDOUTE UNAU A HAUSAT PATNAU 

Ni khat chuh gam ah a chianau ah, a hung kile kitnau hin, 
thingluang dan khat hi a hung lawn ua’. A gallam a tun phatu chun, 
Thanghau in. “He u, thingluang i lawnna hih in, mit a nei hi,”a ti leh a 
upa’n,”Taksan lo lo, thingluang in mit leh ha a nei ngai pua’i,” ti’n a 
dawnhu ta’i. A khawte kianga a genu leh a khuateu chun Liandote 
unau chuh a puiu in, a va man tau hi. A khuate chu’n Gulpi sa chuh a 
kisemu’n, a phe zosia chuh a kihawp zaw nungu’n, Liadote unau 
chuh, a Gilpi a piau ah, a nusia tau hi. Zia phat ah chun Liandote unau 
chuh da leh thasia’n a kap a kap ziang tau hi. Liando chuh a kap kap 
nalai ah, a naupa chu’n, “He u, kap kap ta ki’h, sa gilpi hih ka them 
leh bang a hi em, thil pha khat um hi leh a kilawm hi,”a ti phat in 
Liando chuh le a ka a hai ta’i. 

Liandoute unau chuh,a sa gilpi sem ding a kisaku 
leh,Thantha,kiti vacha khat in, “Liando,Liando, a thang deu ah,” a ti 
leh a kichawn suk deuu in, zia mun ah chu’h, a sem guat kitu leh 
vacha chu’n, “Liando, Liando, a thang deu ah,” a hun ti kit leh a 

thang deu ah a kichawn suk kit tau hi. Zia mun ah chuh sem ding a 
guat kitu leh vacha chun, “Liando Liando thang deu ah,”a hun ti kit 
leh a thang deu ah a kichawn suk kit tau ah. Zia mun ah, mi mu phak 
Iona lam thang, guam sung ah chuh sem a guat kitu leh vacha chu’n 
bangma a hun gen tak lo ziak in a sa gilpiu chuh a semu leh a sung ah 
chu’n sana, dangka thik, dakbu, khival tamtak leh man tam tak takte 
chuh a dim ah a lah um hi. .Liandote’n a sagil u kha lampi kiang nai 
ah sem leu, lampi mi dang hungte’n a sa gilpi sung ah dak um chu 
lakpiak kha’n au, a ti ziak ah midang muphak lo ding ah vacha kha’n, 
“a thang deu ah, a thang deu ah,” a ti sek a hi’i. Gulpi chun zia lampi 
mihausa sana dangka pawte chu a la val sek a hi. Liandote unau in a 
khi thilna dingu a ninu kianga pat tui tamtak a va lak nung un le a va 
dawt be kitu leh amanu’n le maksa khawng in a va et leh a in dim set 
in khivui kikhai a va mu’n a thil nailo khival chang le tamtak a va 
mu’i. Amanu chule a dawi zat zat a ham saku’n a kile kit tai. 

SIAL HAUNA 

Ni khat chuh sial nei zosia'n sial sikhuk ah kipat a sialu a va 
kikai daw dingu a hi hi, ti thu a hung um ah. a khawte chu’n sial hih a 
hachung bei a hi’i, ti a hiat nailo ziaku'n Liando in,“Sial a hachung bei 
zosia khah ke-a a hi,’i, a ti leh, mi dangte'n a nial ngaina a hiat lo ziaku 
in sikhuk ah sial zosia chuh Liando a chang ta’i.Zia'h kipat chun 
Liando chu’n sial a hau ta'i. 

TEKSEPI NUTSIANA 

Liandote unau chuh sum leh pai leh, nek leh chak le a kiningtin 
phatu ah, a piteku chu’n, “Tu'n, Liandote unau le la hung kiningting ta 
nau ah, ke'n le hun nusia ta'ng ka,” a ti leh amau unau in, khiala’n, it 
leh ngai talua’n, “Hepi, chia ki’n lah, ei nusia nai ki aw,” ti'n ha tak ah 
a tho chung chungu in le a nusia ta'i. 

A pinuu a chia phat ah, Liandote unau in, a piu chuh khawi 
ah chia, ding a he'm ti a hiat nawp ziaku in a etguk zui peku leh lo taw 
lam ah, nakia thuam thum bul khat ah chu’n a kihei vel vel in a kiip lut 
ah, a mang thai ta'i. Zia ziak ah chun tuni hang buvawk tak 


leh phual ah butha kona in nakia dua kimang sek a hi'n, chun phual 
tha nunggak kona ding ah nakia, a ka thuam thum nei kimang sek a hi 
hi,a tiu hi. 


NUNGAKINA LUNGSIATNA 

Chuh ti ah, Liando chuh, nek leh chak, nik leh puan,khi leh 
dak, sum leh pai, sial leh gancha dang dangte a nei ah, a hung hausat 
phat ah, a khaw hausapa chanu,Sialchawng chu’n a hun lungsiat ta’i. 
Amanu’n, Liando chuh a gualte lak ah a bawl pha ma ma ta’i.Ni 
dang ah a chagat lai ah nungak tangval lawm a kuan taku leh buchun 
nei zo sek lo hi maleh, nungaknu chu’n a hun lungsiat phat ah Liando 
kiang in, “nang buchun ding ke’n hun puak sek na ing ka,” ti’n ni sin 
leh Liando buchun ding a hun puask piak sek ta’i. Pawltak ah lawmzu 
nekna a bawl nau ah, “vawkchal tuk nga sa sang ah, Liandote aksa 
ka du zaw hi.” a ti ziak in vawksa leh aksa’h a bawl tau hi. Akum kit 
ah chun sial khat ah a mat guatu leh a nungaknu chun,”sial nap dawk 
sa sang in,Liandote vawkchal sa ka du zaw’i” a tia ziak in sial leh 
vawkchal ah chu’n a mang tau hi. 

Chuh ti’n, Liando leh Sialchawng chuh kicheng ding ah a 
umu, a hiat phat in , Hausanu chu’n Liando chu bang gual ah hausa a 
hi em ti hia lo in, a chanu chuh a mawk han khum khum ah, “Liando 
tawh la kichen leh la man, a sialte'n i vawkuangu pal kek zo in tin, a 
khivui kikhai in i tangkhang kaibawng in tin, puan kibang in i tingban 
kai tam in tin” ti'n a veng veng/eng eng in a ho ta'i.A nu elhona khah 
a vai nung ah tak tak in a hung tung ta'i. 

LIANDO ZI NEI 

Liando leh Hausapa chanu,Sialchawng chuh a guk guk ah a 
lah kilungsiat chuh a kikhen thei tapuau hi.Sialchawng nu leh pate’n 
le bang zawng cheng a law ziaku in le, a khen zaw tak lo ziaku 
in,chawndan dungzui ah a kichen sak tau hi. A kichen niu ah man a 
khumnau ah Liando sialte chuh Sialchawng pate sial kul sung dim set 
ah a hawl lutu leh a lian pen leh a nunung pe taw lam Liando in 
guaphel ah a kap leh thakhat ah a chawmlut ah Sialchawng nu 
vawkkuang a chawt phel piak hi.Chuh leh,man ah a khum.khivui 

haw chuh a gik tak luat ziak in khi khaina tangkhang chuh a bawng 
ta’i.Zia ban kit ah chu’n man ah a khum,puante chu a tam bek ziak in 
a tingbanu le a tan ta’i.Tichun,Sialchawng in pawsal a nei masang ah 
a nu'n a kinep phak lo leh a ngaitua phak lo man thilte tam tak a mu 
ta’i.Sialchawng in a nu’n a lah enghona leh a veng veng ah a lah 
elhonate dawnhu leh phuba lakna’n “He nu, i vawkkuangu hi bang in 
a suksiat a hi em?” a ti leh a nu chu’n a zachat man in tawtna’n 
“Ke’n ka ti khah a hi chu la’m” ti’n a dawnhu ta’i.Chuleh, 

“Tingban hih bang in a suktan a h’em,?” a ti kit leh a nu’n “ka gensa 
a hi kha lah em,” ti’n a dawnhu kit hi.A leh i tangkhang hih bang in a 
kai siat a h’em”a ti leh a nu’n,”ka gensa a hi kha lah em”, ti in a 
dawnhu kit hi. 


CHAWN LEH SIALSUT 

Liando chuh hausa kisa’n,,chawndan pangai ah, a nupan 
minu’n, CHawn leh Sialsut kiti nunnawp sang pen chuh kibawl hen 
ti’n a be leh phungte chu’n a guanggal tau hi.Zia ni’h a innsung vaipua 
chuh a naupa,Thangho a hi’i.Zia chawn hih, tuma’h chaga tak ah a 
um khah,tu’n innsung le nuam a sa tau hi, ti etsakna ah kibawl a 
hi’i.Zia bawlna ah sialchal lian pen, sa kithat dangte lak ah a kipansakna 
chuh, Thangho dawisakna ziak a hi’i.A chagat laiu ah,”zia hih nangu 
sa ding a hi,” ti ah thinghal po,sathi a nuu ah a lah piate,saphe thasang 
ah sagu a lah piate,chuh leh,”zia la nek dingu bu,” ti ah busi piate 
zosia chuh, zia ni ah hin Liandote innsung ah tucha leh becha ah pang 
nuam ngen a hi tau hi. 

Chuh ti a hi na chung in le,zia ni ah hin, Liandote unau in zu 
leh sa a hawpnau ah, khendan leh dawi chuam bawl lo ah leh, lung 
nawp mawna nei lo ah, mi chan ding dawlte chuh pha tak ah a piau 
hi.Chun,innsing vaipua,tucha, becha leh chanu ah pang zosia le amau 
chan ding dawl, sabakte le dik tak ah a piau hi.Amau a chagat laiu 
ah,”sa a hi’i,” ti ah thinghal sathi nu ah a lah piate,sagu chuh,”saphe 
a hi,” ti ah a lah piate, thilpiak zosia chuh pha tak cha in a lah kawihe 
ah,CHawn ni ah chu’n, a la piatute zosia a kihiat dawna dingu’n 
Liando in a pia kit ta’i. 



Sialsut bawl ni ah hin, Thangho in a bawl dungzui ah, a unu, 
Sialchawng-a ding ah a dawisakna sang tak piakna latsakna’n a 
sialdingte lak ah a lin pen kipan sak a hi’i, ti puandawna’n Thangho in 
a dawigual tak ah, Liando la kiti pakhat a phuak hi. 

Zia chuh : “Ka unu pha la sa em? 

Sialkul sung ah sial lian pen ka pansak hi.” 

Zu dawn ah„ nawp tak ah, lam zosia lak ah, ke’n ka unu chuh, ka 
ngai pen hi ah, bu a dawt ah a lah pia nuam lote leh busi a lah piate, 
tu hih Liandote unau a hausat phatu ah, amau kiang ah bu dawn hung 
mite chuh, a zi, Sialchawng in, kuama le piak lo nei lo ah, a lengu ah, 
a dawi khawp chiatu a piakna thu, la’n a phuak a hi’i. 

“Ka neu laiu ah ei mudate chuh, tun ka zi,Sialchawng kiang 
ah bu dawn ah a hungu hi. 

Zia hih bu a hi’i, ti ah busi ngawn ei pia,zia hi sa a hi’i ti ah 
sagu ngawn ei pia. 

Ka kiangu ah, khut daw ah hung mite chuh, a dawi khawpu, 
tarn tak tak pia, ka thai, CHawng in.” 

Chuh leh,Sialsut ni ah, nek leh dawn,zu leh sa, tasam lo ah, 
mi zosia’n a dawi zat zatu a kipuaku chuh a hausak danu etsakna’h 
Liando la phuak: 

“Zu kiti hih e, dawi lai zosia, khuaite’n khuaizu a hung piaku chuh, a 
hi’i.Sa kiti chuh kei vawk kul ah kining tak ah um vawkcha haw hi 
ennu in, innuai ah vawkcha en leu chin gamlak ah sangalte gual ah 
tarn a hiu hi.” 

CHawni’h Liando in, a zi Sialchawng chuh nasa tak ah a 
huangphal hia’n,zu leh sa tarn tak a hun puakdaw tilkho/pachatna ah 
a la phuak. 

”Ka zi hung pawt tiam in, i sumkul ah gual leh paite tarn tak 
la mu hi,ka zi CHawng hih vuai ziang leh le,ke’n, ama ka dawina gual 
in ka dawina tuai pua’n a.” 

Zia ah hin Liando in a taksa ngei le mi chungchang ah pha a 
hi ngaitua ah a la phuak a hi’i. 

“Siatlei mihingte hih, han ngai tua ziang ah chu’n hausakna 

chuh thupi pen chuh a hi’i”. 

Vacha zat chi lak ah i gel leh Lamei vacha'n a khel hi”.Zia 
late hih Liandote unau in a zi, Sialchawng tawh Chawn leh Sialsut ni 
ah, thu man nei, haksa tak tak, amau Liando leh a naupa, Thangho in 
a phuaku a hi’n, late hih zia’h chu’h hung, um pan in, tu tiang ah 
Liando la a kiti'i. 


A NU AN DAWN AH HUNG 

Liando a hausa ta ah, zi le a nei ta'h, chu’n Chawn le a bawl 
ta’h. Zia ziak ah chu’n, mi hausa minthang a hi ta'i. A nu a hi leh a 
pawsal nei kitna ah genthei leh chaga tak ah a khuasa'n, nek leh chak 
ding nasan nei lo ziak ah Liandote kiang ah, an dawn ah a hung ta'i. 
Thangho chuh sial hawl ding chia tawh khua pam ah a kituaku in, a 
nu'n, “Liandote unau bang bang a ti nau e'm?” a ti leh Thangho in, 
“Amau, tu malam ah kha’n a thi zo tau hi,”a ti'n a dawhu hi. A hung 
kitawnu leh in a hung tung tau hi. A in sumkul a tun phat ah, a nu chuh 
lunghel leh thasia kisa'n a dinpum ah a ka a ka leh Thangho in, “Kua, 
khawilam malzin la h'em?” ti ah a hankhum leh a u, Liando chu’n, 
“Bawi, i nu a hi’i, chuh ti'n ho ki'n, thase kha’n a,” ti'n, a nu chuh, 
insung ah a puilut ta'i. Zan ah in nuai ah sial haw chuh a kisit puak 
lem lumu leh a nu chuh a lau ah, a imu thei lo ziak in, awl cha'n, 
“Liando vuakga’n hung pang tau he'n,” ti'n a phun khum leh,zia chuh, 
Liando in, a lah hia gu'n zingkal khua a hung vak ah, Liando in, “He 
nu, tuzan kha’h bang gen la he'm?” a ti leh a nu chu’n, “Liandote 
unau hung hausa tau hen, ka ti a hi,” ti'n a dawnhu hi. A hi’n lah, 
Liando lungthim a hawp lo ziak in a nu chuh zing an pha tak in a nekpi 
ah, “He nu, chia mai ta'n aw, chuh leh hung kinung hei him him ki’n 
lah,mangpha ta'n,” ti'n, a thadawk ta'i. 

A NU THINA 

Thu vaithak nei ah a nu a thakdaw zaw in, a nu chuh gamla 
deu a tun phat ah, Liandote khua kilatna suaklu kung ah a kal dawk 

ah. Liando in “hung kinung hei ki'n” a ti kha bang ziak a hi em ti hiat 
gua'h, a vak nung et leh Liandote'n puan chi chuam chuam tingban 
dim ah a pho pheng phungu chuh a mu ta’h, a ginchak khel ah in chen 
kiningting a hiu, a hiat in kisik ta lua’h lungngai ah thing chung ah a 
kingai ngai leh a ipmu'n, a khetha'n, a thi ta'i. Bawngvachalsan in a 
mu'h, Liandote in lam ah a leng ah “Liando, la nu suaklubul nuai khat 
ah a thi ta'i,” a va ti leh lah a limsak puau ah,” khatvei zia gual ah 
chuh a ham kit leh a ngaisak deu tau ah, zia gual ma ah a hung ham 
kit leh Liando in, “vacha ham chuh thu khat a um hi'n a,” a ti'n suaklu 
bul a va et leh a nu chuh a thi sa'n a va mu dawk ta'i. Liando in “ka 
nu ka vui ding a hi,” ti'n inlam ah a hung puak tun chuh bupang sung 
ah a phum ah, a than ne ding ah akchal khat a hen ah, a muat luangtha 
liak nam ding in, a nu luang kiang ma in, uichal khat le a hen hi. 

LIANDOTE MANTHAINA 

Mihim in i hinna ding ah i neklai bu lak ah mithi luang vui kiti 
hih bawl ngailo, thiljek a hi ziak in, Liando in a nu chuh a bu lak a vui 
ah kipat in, a nei a lam zosia hung kiam tha suk in, a innsung a manthai 
khawlaw ta'i. 

Vacha'n a nu thi thu a hung gen lai in, Thangho chun, “Ka 
neulai ah bawm ei la enkawl nuamlo ka nu chuh thi hen lah mang hen 
lah leisiat chang ta hen, Leisiat ah le thukuk leisiat chang ta hen,”a ti 
leh a u, Liando chun,”.Bawi, zia tiang lawm lawm chuh gen ki'n i nu 
ei vei” ti'n, ahil hi. 

Amau siam piting leh tungding ding ah hung, a piu teksepi kh'n a 
lah nusia ta'h, a nu bu lak ah a phum kha le mihingte bawl mgailo, thil 
zek a lah hi’i. Sial tarn tak a vulteu kha le sa'n a tha tawh, bang tawh, 
a thi thiu ah, a hung bei zo ta'i. A in ah ganchate, akchate vawcha. 
Uicha.Tite a thi zo tau ah,a nei a lam zosia le a hung manthai phat in 
a Insung dawngchate le a pha ta puau hi, Ziate ziak ah hin vangsiatna 
leh manthaina a tung ta'i. 

Ni khat chuh Lindote nupan, a sungte ve ah chia a hung kile kit 
lamu’n, Nguntui a lah khang ta'n a pal galkai ding kuanu in, a zi 
Sialchawng leh a suaknu chuh tui in a tawk ta'i. Zia phat ah chu’n 

Liando in “ka zi zuk kai dawk ing ka a ti leh a suaknu zawk a kai 
dawk kha ta’n a zi Sialchawng chuh tui in a tawk mang ah a mu zo ta 
pua’n, a suaknu tawh bep in a hung tung tau hi. 

A zi tui a taw ziak ah sunna ah a phuak la,”Chialam ah ngun/ 
gun tui nawp tak ah galkai khawm ah, hung kik lam ah Ngun tui a lian 
hi. Ngun tui chung ah khutban ah ka kai daw zaw lo, ka zi Sialchong 
chuh ka pam hi.” 

A zi a hung thi ah ,a Insung Dawngchate le a hung chakvai 
ah, a enkawl ding um ta lo ganchate a hung chakvai kitu leh, Liando 
insung chuh a zia a am a um duk dak thei ta him him pua'i. 

Liandote insung puatu pen a zi,Sialchawng a thi nung in, 
Liandote unau chuh.insung ah vangsiatna ngen a hung tung ta’i. A 
hung dammaw tau in, dam zo lo ah thi ngei ding ah a kiginchat phatu 
in,a invengte a kokhawmu in,“Ka thi taku leh ka luangu khuapam lam 
ah, suang kawl hawm sung ah ei hun vuiu’n” ti n a vaithak tau hi.A 
thi phatu in,a ti gualu chu’n,a khuate'n suang kawl hawm ah a va vui 
tau hi. Tutiang hi’n le, Liando lukang leh Thangho khupkangte chuh 
kawl hawm ah chu’n a um nalai hi,a tiu hi. 

A thi nungu in le, Liandote unau chanchin hih lungsiat um tak 
leh ngaitua kham tak a lah hi zing hi. 

Amau unau hih mi lungsiat thiam leh mi huang phal tak a lah 

hiu hi. 

(i) Nek ding a nei lo laiu in le, neu chilik cha mim chang khat 
nasan a lah kihawmu hi. 

(ii) Mihing bawldan ngaih lo, bawl thiang lo leh thil jek, mithi 
luang hih nek leh chak lak ah phum lo ding a hi’i,ti etsakna 
le akimu’i. 

Liandote unau tuanthu zia tiang ah hi’n a tawp ta hi: 

UNAUPAWSALSAGI 

Hun khat lai ah chun unau pawsal sagi a umu hi. A lo vatnau 
ah khangui kho tak khat a muu hi. A unau chahaw laku ah pakhat 
chun kitha et ding vai a hun sawm ta'i. A ut chiat tau hi, “khaugui chu 
chempawng ah khatvei ban ah bantan zo lo chuh zan khawvak ah, 
sakei lampi, chiangkhawt ah giak di” ti'n a kithutiam tau hi. A kitha- 
etna diu ah chun a pau le a pang hi. 

Khaileh, a tiu ah, a naupang pen a sat masat saku in, a ban a 
ban ah a kithaku leh a upa pen tiang in khatvei ban in a bantan zo 
chiatu a hi. Apau hun a hung tung ta'i, “Pa, tu’n nang in ban ah leh,” 
a tiu ah, a ban leh a bantan zo ta pua’i. A pau chu sakei kawt ah a 
giak sak tau hi. 

Zan ah sakei a hung ah, “ kua la h’em, ka lampi ah lum?”. a 
hun ti ta'i. “Kei ma unau pawsal sagite pa ka hi, ka ha, baha tia a 
pha'h ka luchang le akbawm tia pha a hi,” ti'n a pau in a dawnhu 
hi.Sakei chun, “kate, lau a um na e!” ti'n a kinung kik ta'i. Hun 
chawmkhat zaw ah, sakei chu kisuhangsan deu in a hung kik ah, “ 
kua la h’em, ka lampi'h lum?” a hung ti kit leh papi chun, “keima 
unau pawsal sagite pa ka hi’i. Ka ha baha tia a hi'n, ka luchang le 
akbawm tia pha a hi’i, ti'n a dawnhu kit hi. Sakei a hung kit ah a dawt 
ngai ma khah a hung dawng kit ah, papi chun le a dawnhu ngaima in 
a lah dawnhu maleh a thumveina ah hih, a lau ta'n, a aw a kithin ziak 
in sakei in a ngapthaw ta'n a hung tawk mang ta'i. 

Unau salsagite'n sakei in a pau a tawman a hiat phatu in, 
sakei chung ah phuba la ding in, a cheichateu tawh a kuan tau hi. A 
chianau ah chun, pawsal, ankam mu pua khat tawh lampi'n a kituak 
tau hi. Ama chun, “Salsagite, khawi ah chia di la hiu em?” a ti leh 
amau chun “Ka pau ei thalup piakpa, sakei chung ah phuba va la ding 
ka hiu hi,” a tiu ah. Ziapa chun, “Chuti a hi leh, ka ankam mu hih 
leitual ah sung tha'ng ka tin, chang khat cha le mansua lo ah la 

luak bukim theiu leh law ting in lau,” a ti leh amau in le, “hi hen” a tiu 
hi. A ti gualu in, zia mipa chun a ankam mu chu a sung tha'h amau in 
a luaku leh chang khat a mansuau ah, a luak kim zo ta puau hi. Zia 
phat ah chun ziapa chun,” va lawting pua'n lau,” a ti ta'i. 

A malamu ah a chia then kitu leh lampi'h sum pua pawsal 
khat tawh a kituak kitu in, ziapa chun, “Khawi ah chia ding la hiu 
em?” a ti'h. A mau in, “Ka pau thatpa, sakei chung ah phuba la ding 
ah chia ka hiu hi,” a tiu leh. Ziapa chun, “Ka sum hih tuphel ing ka tin, 
a kituana kihelo ah la sittua kit theiu leh la chianau lawting in lau?” a 
ti leh amau in le, “Hi hen,” a tiu ah. Ziapa chun a sum chuh, a tu phel 
ah. Amau in a zawpu leh a kituana kihe lo ah a situa kit thei ta puau 
ah. Zia phat ah chun amapa'n,“Hung vangpha maiu in, a hi'n lah 
lawting pau'n lau,” a ti’n a kikhen tau hi. 

A chia kitu leh meithainu khat tawh a kituak kitu in, “Khawi 
ah chia di la hiu em?” a ti leh amau in, “ Ka pa that, sakei chung ah 
phuba la'h chia ding ka hiu hi,” a tiu ah. “Ka vawkchal lian, khatvei 
dawt ah la dawtlup zawu leh la chianau lawting in lau, a hi lo leh 
lawting pua'n lau,” a ti ta’h. Amanu ti gual in, a vawk vun dawt let zo 
le a um puau ah. meithainu'n, “Lawting pua’n lau a ti'n, ti chun amau 
in le a nusai tau hi. 

Sakei umna khua a tung tau ah. Sakei in a chiana ziaku a lah 
hia'h . Ama'n, amau du nek leh chak a lah pia'h. Amau chun sakei 
gapchung ah a pau sa kiphe haw chuh a muu ah. Zia sa kiphete chuh 
sakei in a me dingu in a huan piak ah. A hi'n lah a me nuam puau hi. 
Zan ah a giak tau ah. Zan kal ah sakei in, sazute chu a cheichau pet 
mawl ding in a til in, a va pet mawl sik sek tau hi. Unau salsagite chuh 
zan ah tui tak in a imuu ah, zingkal akchalte chun, “ki ki ik ik,” ti'n a 
hung khuang tau ah. 

Zing khua a vak ta'n, zing an a ne zo tau ah. Salsagite chun. 
“Nang, ka zinpau la hi'n, keiu la malzinte ka hiu in, tu'n ka in lamu in 
kile kit ding ka hi tak ziaku’n, khawmual tiang ei hung thak dawk in” 
a iu ah. A va thak dawk ta’h. Khawmual kiang ah thinglak a tun 
phatu in, unau salsagite chun, “Ka pau, la tha dan ei hun thaw piak 

Meithainu chun, vawksa leh vawkthau chuh theithuang in, 
tangvalpa me ding in a siam piak ta'i. Amanu chun tangvalpa kiang 
in, hih ti n a gen ah, “Sakei In la tun tak leh la me ding in la pute sa 
huan piak ding a hiu hen, zia chuh khawi le khawi ki'n lah, ne le va ne 
ki’n. Thamuang tak in cilia'n lah, va lawting ta'n,” ti n a tha dawk 
ta'i. 

Tangvalpa chuh sakei khua a tun ah sakei in a zintun ah. Zin 
dawi tak gual in a bawl ah. Zan ah a cheicha pesiat piak ding in 
sazute a til kit ah. Tangvalpa cheicha chuh, thik a hi ziak in a pet bun 
puau ah. Zing akkhuan chun, “Malzinpa vang pha, inneipa vang sia,” 
a ti leh inneipa a lung a na ta’n akchate gawl a hek bawt piak ta'i. 

“Zing ankuang a um tau ah, a pute sa chuh a me ding in thuk 
piak maleu a me pua'h, meithainu vawksa a puak khah a kime zaw 
ta'i. Annek zaw ah tangvalpa chun sakei kiang in, “In lam ah ka chia 
hun a hi ta'n, khawmual tiang ei hung thak in,” a ti'h. A va thak ta'i. 
Khawmual kiang, thinglak a phak phatu in, “Ka pute la thadan hun 
thaw tia,” a ti leh sakei in, “Lau kha'n la,“ a tis’, ama'n “Lau pua'ng 
ka,” a ti ta’h. Sakei in,” La lau khak leh, la kiven na'n thing chung ah 
kaldawk phawt in,” a ti kit ah. Thing chung ah a kaldawk ah, thing 
hawng ah khawk ah,a thing chuh vawk thau a nunal ah, chun,“ Ka 
kiging zo ta'i,’’tangvalpa'n a ti.ta’h. Ziaphat ah chun sakei chun a zia 
a hun sua ah, a hung hawk vel ah, a lung ah hun sua ah, tangvalpa 
kaitha ding ah, thing ah a hung kal guat leh a thing thau a nal ziak in, 
a kal thei pua'h. Kaldaw a guat sin leh a kithawt tha kit sek ah, 
tangval chu ne nuam ah sakei chun a kam a ka hawm ah kaldaw a 
guat kit lai tak ah chun, tangvalpa chun sakei kamhawm ah a cheicha 
a khawlut suk ah, leitual tawh a khawden ta'i. Thing chung ah sakei 
thi a ngak ah, sakei a thi leh thilo enchian ding in thosi khat a sawl 
ta’i. Thosi chu sakei kamhawm ah a lut ah, a tawlam ah a hung pawt 
kit ta’h. Thosi chu zia gual ah chun vel thum a lut ah, sakei chu a thi 
kichian kei a hi ta'i ti a hia ta'i. Tangvalpa chuh, thing chung ah kipat 
a kumtha'h, sakei lu chu a tan piak ah, inlam ah a kipuak ta'h. Tichun, 
a pute phuba a a la zo ta a hi’i. 

A pute phuba la'h a chia kal in, a nu meithai, a ngen ah um 
chuh, a khua tangvalte pakhat khat in, zan leh a va them (dai) sek tau 
ah . Zan leh a kawtkhak a va kill seku ah,a chapa aw a va thawu 
ah,“La chapaka hi’i, sakei lu ka hun pua hen, kawt ei hung hawn in,” 
a va ti saku a hi’i. A lung a na'h, a va del leh lah kuama a va mu pha 
ngaipua'i. 

A tawp ah, a chapa a hung tung khawng ah,, kawt a kiu ah, 
a nu kiang in, “Hen nu, sakei lu ka hun pua'h, ka hung tung ta'i. Kawt 
ei hung hawn aw,“a ti leh a nu'n,” Nang ka chapa la hi pua'i, kawt 
hawn pua'ng ka, umchan helo naupang la hi’i, ka hun hechian hi,” ti'n 
a dawnhu leh a chapa'n le a lawngaina a hia ta pua'n, a thip ta'i. 
Ama'n a nu kiang in,” Chuti ah, kawt lei hawn nuam lo leh ka sakei 
lu, in mai ah nusia ing ka tin, kei ka pa kiang ah chia ta ing ka,”a ti'n, 
a pa kiang in a kichia ta'i. Van lam ah a kal to ta'i. 

Zingkal khua a hung vak phat ah. a nu'n kawt a hawn leh, 
sum chung ah sakei lu chuh a mu ta'h, kisik in a da ma ma ta'h, khua 
helo khawp ah, ha ka ah a ka leh sakei mukmul a zut kha'n, a thi ta'i. 

A chapa'n, a nutsia ding ah, a nu kiang ah, “He nu , sakei 
mukmul hih thitheina gu nei a hi ziak in, a lah zut him him ki'n,” ti ah 
a vaithak malam a hi’i. 

MANEITHANGZAI 


M alai ah chun Maneithangzai kiti tangval khat a um ah. Ama 
chuh thitha nungakkhat tawh kingai a hi’i. Thitha nungakchuh 
vanlaizawl ah cheng a hi. Thitha nungak hel ah a chia ding tak leh a 
nungaknu kiang ah chun leilawn ei hun daw suk piak in ti ah a gen tak 
leh amanu chun a hun daw suk piak sek hi. Zia chun a lawn dawk 
sek hi. A kihel zaw taku leh zia leilawn ma ah chun a hung kum kik 
sek hi. 

Nungak a hel tak leh amanu chun pat a khek sek ah. Khatvei 
chuh amaute ni kihel lai in mi melsia pawsal khat, a min Khalvawmtepu 
kiti khat hin a kansui ah, ziapa chu'n Maneithangzai chuh a eng ma 
ma hi. Khatvei chuh Maneithangzai gen sek gual in, “Lanu, ka ngai 

aw, La.kei, Maneithangzai -a di'n la leilawn hun daw in” a ti leh 

a nungaknu chun Maneithangzai aw a hi pua'i ti'n, a leilawn a hun 
daw nuam tapua'i. Amanu chun, a lawmpa Manneithangzai aw leh 
mi dang aw chuh a hiakhen ma ma hi. Khalvawmtepu chun tarn vei 
tak ge'n nawn nawn maleh thitha nungaknu chun a limsak diak pua'i. 
A lungdawn phat in, meithainu khat a va dawt leh a manu chun “ 
Maneithangzai ek-mal ne'n lah, a zun le dawn lechin, la awu kibang 
di a hi’i,” ti'n a gen ah, meithainu ti gual ah a bawl leh a aw chuh 
Maneithangzai aw tawh a kibang ta'i. Zia phat ah chun Khalvawmtepu 
chun, thihta nungaknu chuh a leilawn hun daw suk ding in a dawt kit 
phat in, amapa aw chuh Maneithangzai aw tawh a kibat tak ziak in a 
hia khen thei ta pua'n, a leilawn a hun daw suk piak ta'i. Khalvawmtepu 
chuh kin tak in a kal dawk ta'i. Nungaknu chun a mu phat in a kicha 
ta'h a lawngaina a hia ta pua'i. Zan a hi di kuan tiang in le, ziapa chuh 
inn lam ah a kile kit gua ta pua’h, thil tampi piak ah sawl daw a guat 
lehle a ut diak pua'i. 

Zan lup ding phat in, lupna kikawp ding in a siam tau ah. 
Khalvawmtepu chuh a lupna gei chin in a lupsak ta’h. Khawnval a 
tha phat in khua a thim ma ma hi. Zan ah nungaknu chun, 
Khalvawmtepu kiang in, “Kitawl in, kitawl in, Khalvawmtepu kitawl 
in” a ti leh Khalvawmtepu chuh a kitawl ah, chawm khat zaw in 
nungaknu chun,” kitawl in , kitawl in, Khalvawmtepu kitawl in” a ti 
kit leh Khalvawmtepu chuh a lung a na ta'n, hat deu ah, thakhat ah a 
kitawl leh a kitawltha ta'i. Zia phat ah chun, nungaknu chuh navak 
leh thawveng a kisa ta'i. Khalvawmtepu chuh leichung a hung tung 
suk ta'h. Hun chawm khat zaw ah chun, Maneithangzai chun a lawmnu 

a va hel nuam kit ta’h. Ama'n, “Ngailai lanu la.Maneithangzai-a 

di'n leilawm hun daw in” a ti leh a lawmnu chun Khalvawmtepu aw 
hi'n a,” ti'n a leilawn a daw nuam ta pua'n, lim le a limsak ta pua'i. 
Maneithangzai in a han dawt kit kit leh le amanu chun, “Nang 
Maneithangzai ngei la hi pua'i. Khalvawmtepu la hi, “ ti'n a dawnhu 
ta'i. Amapa chun a ngak la ma ma phat ah chun, thutawpna khat a 
han hiatsak ta'i. Zia chuh, “Tummeipi hun sem ing ka tin, a meikhu 
chang tak ah a hung zamto leh kei hih Maneithangzai ngei chu ka 
hi'n, a meikhu chuh lui tawlam ah a zam suk leh Khalvawmtepu a hi 
ti hia'n” ti'n a gen gual in, mei chuh a sem khu ta'i. Meikhu chuh a 
nungaknu umna zawn in chang tak in a zamto ta'i. A nungaknu'n 
leilawm chuh a hun khaitha ta'n, a lawmnu dekna vek in, a ma in lam 
ah a nung tai kik tai. 

A nungaknu chuh leichung ah a hung kum tha’h, a lawmpa a 
nung del ta'i. A manu chuh a kinnaw ma ma ziak in, mual leh tangte 
kiang in, “Mual leh tangte haw niam thau in, niam thau in, ka di ngaitua 
in, la ngailai Maneithangzai ka mu theina di'n,” a ti leh, mual leh 
tangte a niamtha zung zung tau hi. Zia phat ah chun, a dialkawp leh a 
vacha mul tawh gamla tak ah kipat in a mupha ta’h, kichawl lo in a tai 
tai ta mai ah. Mun khat ah, bu-atte a tuak kha ta'h, “Ngaitiamu, bu- 
atte haw, ka ngailai, Maneithangzai la mu khau em?” a ti leh amau 
chun, “Ama ka lah muu, ahi’nlah ama'n tang sagi bek kan ta'n a,” a 
tiu ah. A lungthuai diak pua’h, a tai pek ah. A tawp in, a khua a tung 
ta’h, a tangvalpa in ah a tai lut ta'i. A manu'n 

Maneithangzai zi kiang in a pawlsal umna a dawng hi. Azi'n, “Teksepu 
kiang ah chia a hi,” ti'n a dawnhu ah. Amanu chun a khi chuh, a zinu 
a pia'h, “La pawsal kiang ah va chia'n lah, khi hih va lak in, chuleh 
ama kimupi ding ah hung ka hi, ti va hiatsak in” a ti ah. A zi chuh mi 
velvek a hi’i. Ama'n khi chuh a la’h, a invengte in khat ah a lut ah, khi 
chu mei ah a hal vawm zaw in a kile kit ah, nungaknu kiang ah chun, 
“I, ka va chia ah maleh la khi hih ei halvawm piak in ei piakit hi, “ti'n 
a gen hi. A kinem nalai ah tichun, “va chia kit in lah, a zinnu ka hi'n, ka 
gil le a kial ta'i ti va hil in,” a ti kit hi. A zinu chuh a chia kit ah, 
chawmkhat a invengte in ah a um zaw in hung kile kit ah, “ka va 
mu'n, amapa'n an a lah nek sak in ei ti’h,” ti'n a gen leh nungaknu le 
a lung a thuai ta'h, a inlam ah a kile kik ta'i. 

Maneithangzai, in a tun ah a ngailainu chuh ama ve ding ah a 
hung hi ti a hia ta'i. Tichun ama'n amanu chuh a delzui hi. Amapa 
chun thigawpi a zuksak in, kawlbuk(cave) khat ah a lut ah, tummeipi 
a suak ta'i. A lawmnu chun a mu phat in, mei chuh awi ding in amapa 
kiang a hung zuan ta'i. A hungna ah, lui chung ah chenglei lailung a 
tun lai tak ah chun, chenglei a hung tan in, Maneithangzai in, amanu 
chuh a khut ah a lah man hi. Amanu chun, “Ei tha in, a kikhel ta'i, kei 
lei lungsiat ta pua'i ti ka hia ta'i. La zinu la kiang ah ka hun sawl leh 
ka khi lei halvawm piak, ti'n a phul ta'i. A mapa'n, “Ka zi'n ei hung 
kimupi pua'i, in ka tun ah la hung hi ti ka hiat bep a hi. Zia ziak ah 
chuh ka hun delzui la hi' ti'n a dawnhu ta’h. 

A nungaknu chun, “chuti ah lei hepi tak tak a hi leh, lei hepi 
ziak ah la kipum piakna ding ah thil khat la hi di a hi. Zia chuh la 
sukpitin zaw leh kicheng hi tin, a hilo leh a pha'n kikhen hi ti. Tu'n 
phunchawng pak hunlai hung suak ing ka tin, ka pakte pakhat chale 
vacha chawp sak lo ah zingkal thum kizawm ah la venbit zaw leh 
kicheng hi tin, a hi lo leh mangpha, a ti ta'i. Maneithangzai in gen ding 
dang a hiat lo ziak in, “I, hi hen,” a ti ta'i. Ati gual in phunchawng pak 
lunlai a hung suak ta'i. Maneithangzai in zingkal thum kizawm in, 
pakchate chuh pha tak in a veng bit hi. Himaleh, vangsiat um tak in a 
zukham ziak in, a zingkal thumna ah chun a thomil ta'i. A thawmil kal 
in vacha hawn chuh, phunchawng pak chawp in a bak chung ah 

a phu sau sau ziang tau hi. A hung khanglo ah, a tho ah phungchawng 
chuh tawilawk lo in thip bek ah a et ngawi ngawi lai ah chun, a ngailai 
chun, “Kikhen sa, kigawp kit tak lo di,” ti'n vanlam in a leng mang ta 
a hi. 

-o 0 o- 

PUBENG/BENGL AM THUSIM 

Pubeng Benglam thusim buting tak in a kihiapua’i. Hiat sunte 
le a bawng a bai ngen a ngawl dan leh, a chang leh, a pil dan, suklatna 
mai a hi’i. Himaleh, pu pa thusim kigente lak ah Benglam tunthu hih 
a min chia pen hi; a ziak chuh tuchan ah mi thing a pillo le hilo chuleh 
a ngawl lo le hilo a um tak leh Benglam a bang hi, ti n a kigen sek hi. 

1. NEI LEH LAM KIHAWP THU : 

A pua thi nung ah Benglam leh a naupa, Nahai chuh, nei leh 
lam a kihawpu leh, sial a tuak val khat a um ah. Zia sial chuh, a unauu 
in a kihawp di danu a ngaitua laiu'n Benglam ngai dan in a naupa, 
Nahai, a neu zaw a hi man ah a utna lam zawk tel ding in a dawng hi. 
Nahei in a lu lam a tel ziak in, Benglam a mei lam a chang ta a hi. 

a) . Sial ek thiak : 

Benglam, a mei lam chang a hi ziak in, sial a kilawi sin leh, 
sial ek thiak ding ah, Nahai in a naw ziak in, a thiak zing ta a hi. Zia 
ziak ah chun, Benglam chuh vangsia kisa'n, Nahai chuh tel kha a sa 
a hi. 

b) . Sial no suak 

Sial no a suak ah, hi maleh, sialpi chu a no a taw lam ah suak 
a hun tak phat ah chun a kihawp danu dungzui ah a upa,Benglam 
chuh a no chang ding a hi tak ziak in Nahai,mi lungthim kivek a hi ziak 
in a upa chuh a engsia ta a hi. A engsiat ziak ah sial no a chan theina 
ding lungthim a nuai ah kigen gual ah hin a ngaitua ta hi 

Sialpi chun, a no a liak leh, Nahai chun Benglam kiang in,“Entia, 
sial no hih a pi kam ah kipat hung pawt a hi in, a taw lam ah pawt a hi 
pua'i,’ zia ziak ah chun kei-a a hi,” a ti leh Benglam in a a gen di a 
hiat lo ziak in, Nahai chuh sial no a chang ta a hi’i. 

Himaleh, Nahai sial no chun a pi nawi chep a guat leh 
Benglam in, “A tawlam kei-a a hi’i, ti'n a phal ta pua'i. Chuti ah, 
Benglam in a phal lo nung ah, Nahai in a sial no chuh a pi tawh a 
kisanpi kit ta' i. Sial no a suak sin leh Nahai a chang sek ta'i. 

Himaleh, nei khawm a phat chuamna a um pua'i, a ti ziak ah, 
Benglam in sialpi chuh a in lam ah a kikai mang ta a hi’i. 

2. BENGLAM LEH NAHAI IN KISAN : 

Nahai chu mithabei a hi ziak in a inn sia del dul aksi leh van 
mu ziang thei ah a cheng hi. Himaleh, Benglam chu mitaima, bit chit 
chet inn ah cheng a hi phat in Nahai chun a upa Benglam a lungthim 
bawl ah. Inn a kisanpi kit ta a hi. Himaleh, zan khat gua hazuk a zuk 
phat ah Benglamte sungkuan giak thei lo in Nahaite a bel kit tau a hi. 

3. BENGLAM LEH NAHAI LO KISAN : 

Khatvei nahai in, lo ah lut, zawng khat suang ah a se leh, 
thing kawhawm khat a sep kha'n, thing hawm ah kipat, numei khat a 
hung kichawm dawk ah, amanu chun, “kua la he'm, hung kuan di ka 
he'm!” ti ah a hung kiko zak leh Nahai chu lau talua'n, thisia tai in ini 
am zuan in a tai ta a hi’i, Zia nung kal chuh, Nahai lo lam in a kuan kit 
ngam ta pua'i. A kuan ngam tak lo ziak in a upa, Benglam bu dup 
zeng zungpi chuh a gensia'h, ama lo tawh a kithenpi kit ta’h. Himaleh, 
Nahai in Benglam chuh lo tawh ah thing kawhawm suang ah sep lo 
ding inahilahi’i. 

Himaleh, Benglam in thing kawhawm pen suang ah se ngailo 
ding a ziak pen a hiat nawp ziak in a sep ta a hi’i. Suang ah a se zo ah 
numei khat a hung kichawm dawk ah amanu chun, “ kua la he'm, 
suang ah ei sep, hung kuan ding ka he'm,” a ti leh Benglam in, ‘la ut 
leh sial tia hial in hung kuan in’ a ti ta a hi’i. A vainung ah amanu chuh 
Benglam in a man ah, thing khat tawh a kanden ta'i. 

Amanu chun, “Lungsiat tak in ei tha dawk in lah tuthaw, 
chempawng leh heicha pia na'ng ka “ a ti ta’h. Himaleh, tuthaw, 
heicha leh chempawng ama ngen in, khut pang lo ah sem thei lo a hi 
ziak in, Benglam a ut ta pua'i. Himaleh, a tawp ah amanu, ‘chun 



theikhaung lamdang a awng langkhat i bet leh bu min sa pawt ziang 
thei, chuleh a langkhat ma i bet leh sa min sa pawt ziang thei pia na 
ing ka,’ ti ah a gen nung ah, benglam in numeinu chuh tha dawk diak 
lo in a chia veng veng ah, thinghawm sung ah um theikhuang lamdang 
chuh a va kilak ah, in lam ah a hung kik ta'i. Himaleh, Benglam in thei 
khuang lamdang chuh a nei sawt diak pua'i. Nahai in a awchat ziak 
ah Benglam a dawha bawl ah a lakpiak ta a hi’i. 

4. BENGLAM SAISILIT MATSUA : 

Benglam chu khua khat ah a zu chia leh a khuate'n saisilit 
dan a hun hil tau hi. Sai-silit kawm ah in lam a zawt leh a kipalpai 
kha'h, saisilit di dan a hemil ta’h. Bang gual ah, a kipalpaina mun vel 
a hawl vang in, a saisilit a mu zo talo a hi’i. A hawl vel lai tak ah a pa 
lawite khat in a tuak kha'h, “A leh, bang bep cha hawl la hi ta’h.” a ti 
leh, Benglam in, “ka hawl bang a hi ka hiat tak in hawl hawl ding ka 
he'm,” ti'n a dawnhu ta’h. Himaleh, zia hun lai tak ah chun a pa 
lawipa thinglim ah a kichu'h a saisilit leh Benglam in,“zia chuh a hi 
chulam ka hawl, nangpa lawi phiangsan in lei chupiak a hi maw,” a 
ti'n, a ngaw ta mai a hi’i. Himaleh, a saipsilit thei kit phat in, Benglam 
chuh kipak tak in, a in lam a zuan kit ta a hi’i. 

5. BENGLAM LEN SE : 

Ni khat chuh Benglam len sep (sanga man ) ding in a kuan 
dawk ta ah. A chanaute in lui dung ah len sep ngei ding in a ging chau 
ah, himaleh, ama chuh inkun ah tui kitinna ah len sep zawk a lah hi 
ziak in, a chate lak ah a neu pen chun a nu kiang in, a pa inkun ah len 
a se thu a hil leh a nu in gingcha lo in, a chate in sung a lutna dingu ti 
in, a chate kiang in kemcha chung ah bawmpi pua lut lut khat a hung 
hi, in sung ah lut nawmu in a ti leh a pau chun a tak tak khat hi in a, a 
ti in a lau talua in, kin leh mawl in a in sung ah a tai lut leh kawtkhakbul 
ah a chapa neu pen a pal lik malam ta a hi hi. 

BENGLAM CHAPA VUINA : 

A chapa thi chuh Benglam in phek ah a zial ah, vui ding ah a 
chia leh lamkal ah a cha thi chu a khiak thak malam a, a hia ta pua 

hi. A hung kile kit lam ah a chapa lampi ah kizam, a kam vel ah tho- 
ek bang lit let a mu leh Benglam chun, “ keicha ngawn thi a hi em ka 
ti leh mi cha le a thi na hi lam,” a ti a hi hi. 

6. THAN AWNG AH BENGLAM LUP : 

Phalbi zingkal ah Benglam in a bil a kithem leh a vawt dil del 
phat in a thi ka hi ta hi than awng sung in a lum ta a hi. Zia hun lai tak 
ah chu nupi a cha kivuina nainalai khat in than lam zuan ah a ka 
kawm in “ aw mi thi te, bang bang al ti nau em? A thi la hiu em a 
hing? “ a ti leh Bengalm in, “ a thi le ka umu in, a hing hing le umu hi, 
“ ti'h a dawn hu leh nupinu chu lau talua'n inlam khu zeng in a del ta 
hi. Nupinu tai zaw ah Benglamin la bang a he'm lau um khat hi'na a 
ti in kimuk chuk zen in inlam zuan in a tai ta hi. 

7. A ZI NiK PAWL BENGLAM IN A KICHAK : 

Benglam in a zi kiang ah,“Tu chung ka khual zinna ah, uicha 
a san leh a vawm kithua ah pawl khat in ei zui hi,” a ti leh a zi chun, 
“Ta lawm lawm! Zia chuh khawilak ah uicha hi lai zang ding a hi em, 
sakei a hi chuh lah em, zia gual chuh la lau ding a hi hi,” ti in a gen 
piak leh a zi nik pawl kipho nasan le, a kicha ah, cheicha in a sun vang 
lem lum mai ta a hi hi. A nik vang lem lum a mu phat ah a zi in, “Kua 
bawl a hi em?” a ti leh, Benglam in,0“Nang in a pawl phawt phawt la 
lau ding a hi hi, lei ti hi lo a hi em?” ti in a dawnhu ta hi. 

8. BENGLAM AN HUAN GUATNA : 

Benglam zi lo kuan ah a chia ding phat ah chun, a pawsal, 
Benglam kiang in hihti hin, a vaithak malam ah,“Benglam, nitak nisa 
in khiang thing sawh a khaw phat leh nitak an a lah huan in,” a ti leh 
nitak nisa’n khiang thing a khaw phat in, nisa khawna khiang thing 
chung ah chuh an hang huan ding hi’n a, ti’n, a bu bel chuh khiang 
thing chung ah chun, a pua dawk in, an hang huan a guat leh, a huan 
thei pua’n, nitak an huan lo in, a zi hung tun tiang, a lah mawk um ta,i. 
A zi a hung tun phat in, Benglam kiang ah, “Bang a ti leh nitak an a 
lah huan lo la hi em?” a ti leh, “Khiang thing chung ah 

an ka hang huan guat leh, ka huan thei pua ah a hi hi,”ti in a dawnhu 
leh, a zi chun, “La ngawl ngawl tawh, kua in, khiang thing chung ah 
an a lah huan in, a ti ah a hi em?” ti in a vau ta hi. 

9. TAWBINGTE KHUA AH BENGLAM A ZINNA : 

Khatvei, Benglam chuh much! nei lo, tawbing khua ah a chia 
ah, a dailen leh zia khua ah naupangte chun a muchi ah a ek pawt a 
mu phatu in, a pateu kiang ah a va gen tau hi. Tawbing khua ah a 
pateu haw in le, a chateu taw hawm ding a dawi ziaku in, Benglam 
chuh muchi hawm a siam sak tau ah. Benglam in, khua ah chapang 
haw khat khat ah a tawu chuh satul in a sut hawm piak ah kuak sung 
khat in a kawi gam ta a hi hi. Himaleh, ni ni zo ah a pateu in, a zu etu 
leh a chateu a lah thigam tau hi. 

Tawbing khua ah upa haw chuh a lungu a na ta ah. Benglam 
chuh tha ding in a del tau ah. Benglam chuh a tha a chawl tak ziak in 
thing kua hawm khat sung in a kisel ta ah. Tawbing khua ah upate le, 
a thau a chawl tau in, zia thing hawm phung ma ma ah chun a lah 
kichawl kha tau hi. A kichawl laiu in pawsal khat in, Benglam chung 
ah lungna talua in, Benglam a mu leh a sat di dan thaw in, thing phung 
chuh a sat lum let leh Benglam chuh a sat khak ding lau in “zia gual 
ah chuh lei sat leh liam kha di ka pawm,” ti ah a kiko daw leh thingkua 
hawm a pat a pui dawku in, a kivuak huan tau ah. A kivauk tua laiu in 
Benglam in hi ti hin dawha a ngaitua ah, “La tam taluau ah lei vua 
kha suak thei lou a hi hi, lei vuak khat suak theina dingu in ka tawngbuk 
leh ka khupbuk tu chiatu in,” a ti ta ah chuti ah a tawngbuk leh khupbuk 
a tuk sak chiat lai ah, Benglam in thakhatpi in a naku a sukthipawt 
piak ah, thakhat in a taimang ta hi. Tawbing khua ah upa haw in a 
delu leh, Benglam chuh thing chung ah a kaldawk ta ah. Benglam 
chuh thing chung ah a pang den ah, chuleh, tawbing khua upa haw in 
a hiu leh leitual in Benglam chuh a chang den tau ah. 

Chuti ah a um laiu chun, Benglam in dawha khat a pua dawk 
kit ah. Tumlam, sualam, saklam, a hi lo leh, thanglam ah leng ding ka 
hi in ei changu in a ti ah. Upa haw chuh a chang ding ah a kihawm 

zak nungu in, thing bul ah kuama a umlo phatu in, Benglam chuh thing 
ah kipat a kumtha ah a zam ta hi. A zam phat in tawbing upa haw in 
a del kitu in, a man tau hi matak ah a thi sang in, awl awl ah genthei 
tak ah thi hen a ti ziaku in, Benglam chuh khau in a kan tau ah, a 
zamsan tau hi. 

Benglam chuh bawm ah a kikhai lai in, Pawi pawsal khat in 
a va tuak kha’h. Benglam in pawipa kiang ah lei sut lo leh phawk 
vuak ah vua ding ka hi’i a ti leh a lau ziak in a va sut hi. A sut phat in, 
Benglam chun pawipa chuh bawm sung ah a khum ah, pawipa 
thuamphua a kipuak mang tai. Benglam in pawipa thil mantam tak 
takte pua in khuasung a lut leh khuamitc'n mak a sa ma mau hi. khua 
mipite'n “Benglam, bangti hung kitawm daw thei la hi em, chuleh thil 
mantam tak takte hih khawi ah la lak a he'nr? a tiu leh, ama'n, “Thi 
ding ah lei nutsiau ah khan, khauhual khah a cham ah a hung kitham 
ah, tui lak ah ka khiatha’h, tui nuai ah, zia thil mantamte hih ka dawi 
khawp set, ka hun kipuak ah, nangu hil ding ah hung ka hi’i,” ti in a 
dawnhu ah. Zia zaw ah chun amau in a dawt ziaku’n, Benglam in 
kawng ah bel tui lut ding ah a gen piak ta’h. Chut’n, khua upa thahat 
lai zosia'n Benglam gen gual in, kawng ah tuibel a khit den ua, tui ah 
a lutu leh pawt dawk zo talo in, tui nuai in a thiden gam tau ah. 
Benglam in a pawsalteu a thalup gam a hi ta’i, ti,n, a ziteu in Benglam 
tha ding a ngaitua tau hi. Benglam thana ding in meithai zosia'n, thingbak 
keu suam ding in Benglam a sawl tau hi. Thuphase lo ah, Benglam in 
thingbak keu suam ding ah thing chung ah a kichut lai in, meithaite 
chun thing chuh phuk ding a gua tau ah. 

Zia hun laitak ah chun Benglam in simbu khat hamgit a hun 
hia ta, a hi leh, meithaite kiang ah chun, “Ngaitiamu la pawsalteu pau 
git ka hia'i, a van puaku gik thei ma ma hi leh a kilawm hi,”a ti leh, 
meithai zosia’n, simbupi hamna lam a del tau hi. Adel kalu'n Benglam 
chuh thing chung ah pat a kum tha’h, inlam khu veng in a del ta'i. In 
a tun phat ah a khuate mei zosia tui ah a buak mit piak ta'i. 

A pawsalteu lah mu talo, gua chek dik dek ah dapsa tak ah, in tung 
meithaite chuh mei awi ding a nei ta puau ah. A thalup guatpau, 
Benglam thuk mei a awi theina dingu ah, Benglam in khatvei chiat a 
luppi ding a ut tau hi. 



BENGLAM ZINEI : 

Ni khat chuh, Benglam leh Thiche Aige zu hawl ah a kuan kalu’n, a 
nu leh a pa'n, a zi ding in a pute chanu a la pui piak tau hi.. Benglam 
in, a zi taksa chuh a et vel lumlet leh, nawi a hilam hia lo in, a nu leh 
pa kiang in, “Lei zi pui piaku le, uilut a vei tam taluai,” a ti piak hi. 

BENGLAM LEH ;THIACHE : 

Ni khat, Benglam leh Thiache chuh Aigia zu hawl in a kuan 
tau ah. In ah a kile kit lamu’n, Thiache chun Benglam kiang in, “Zawl, 
la paipek sung ah um ing ka tin, ei pua mai in,la chiana suningnawk 
bep ka hi’i, ” ti’n, a kipuak sak tamai hi. Benglam in, inlam a zawt lai 
ah paipek sung ah puak gi siat siat a hiat phat ah Thiache kiang ah, 
“Zawl bang a hi em a puak siat siat,” a ti leh, Thiache in, “Zawl dap 
ka sa talua'h, ka kithin thinna lam ah ka ha kitat tua sekte git a hi' i,” 
ti'n a dawnhu hi. Himaleh, In a tun phat ah Benglam in a Aigia zu 
puakte a butthak leh a hawng ngen a lah hi ta’i. Thiache’n, a leng in 
a lah ne zo ta a hi’i. 

BENGLAM LEH THIANLEI THING CHUNG KAL LEH 
KUM KITEK : 

Ni khat chuh, Benglam leh Thianlei ;thing chung kal leh kum 
a kitek tau ah, a hi leh kum lam a hi phat ah, Benglam in Thianlei a 
bungbu lam ah a vak suk gual a thaw leh a bung busip in a kiatha'n a 
thimil ta a hi’i. A hung khatlaw phat ah, buan lak ah a luchang ta 
kuakna chuh Saipi nung a hi sak ah, “Zia Saipi hin, ei lah chuan lum lo 
a hi ta’m? “ti’n ama leh ama a kidawng hi. 

BENGLAM NAU DAWT 

Ni khat, pu Benglam chuh, a zi’n nau a dawt sak leh, a nau 
chuh, nuam thei lo in, a kap kap ziang ta'h. Bang gual ah, a thep thep 
ziang lehle, a nau chu a bi thei ta pua'i. A ti ngaina a hiat lo phat ah, 
Benglam in a nau luchang a mai vel vel leh, a ludep phu det det chuh 
a mai kha ta’h. A nau a ka ka ziang chuh a ludep ah meima nai khuat 
a um ziak a hi ti’n, Benglam in a ludep chuh satul in a sut van piak 


ta,h. Zia phat ah chun, a nau chuh, a ka a thip veng veng ta’i. A ka a 
thip phat in Benglam in a cha chuh a thi a hi lam, a hiat lo ziak in,a 
dam a hi ta’i ti’n, lupna'n a sial ta'i. Ama nuam tak in a kichut ta'i. 

A zi lokuan a hung tung ah, “I nau lah?”a ti leh, Benglam in, 
“A nuam thei pua'h, a kap kap ah, a ludep ah meima nai a phu det det 
ah, satul ah ka sutpiakleh a bi ta’n, aimu’h, lupna ah ka sial ta’i, a ti 
san ah. Himaleh, zi’n, a cha kisial lai a zu phawn leh a thisa a lah hi 
ta'i. 


o O o- 

SUITING LEH NGAMBAWM 


Masanglai ah chun khua pakhat, Palkhuang kiti a um hi. Zia 
khua ah chun nungak pani, Hawilai leh Nunnem a umu hi. Amau hih 
kuama hiat phaklo, dai kilkal ah mi a hui hi. Sentil neulai ah pat in, 
amau chuh kiningting leh kipak leh lim tak in, pin leh khau gual ah a 
lah khawsa khawm a hiu hi. Amau lawichante ni chuh a 
khangdawnglaiu ah pat kihepi tua, lungthim dawidan thakhat, amau 
hina tuk ah kihepitua in, nu leh pa angsung ah khawnung khawma’h, 
lungzinna him nei lo ah hung kigawp to a hiu hi. 

Chuti ah chun, Hawilai leh Nunnemte chuh nungak dawi um 
leh melpha tak a hung hi gelu hi. Ip leh selguk bangma neilo in, a 
holim seku in, ni khat chuh tunung khawsak dan dingte gel in a ,hung 
gen khawm tau hi. Hawilai in, “Lawinu, I nikhua zia gual ah hin, pha 
tak in mang khawm zing thei pua'i ti, ni khat ngei chuh pawsal nei tei 
ding le I hi'n, cha leh te hung suang hi tin, kua zawsap hi lehing le, 
numei a h'em, pawsal gel a h'em a hung hiu leh le kizawl sak hi tin, 
numei leh pawsal a hiuleh kichen sak hiti aw” a vak ti'i. A gualnu, 
Hawilai lungtup a vak hiat chun, Nunnem biang in kipakna mitthi a 
hung luang ziang hi. Nunnem in le hi ti hin a hung dawnhu ah, “Gualnu, 
ka lungthim suangtuana'n le a lah batphak lo leh ka zalmang ah le ka 
lah kinep phak lo, zia gual thil chu a hi thei maizen in, chung-Pa hih 
tuni hin ei hiatpitu hi ta hen” a hung ti'i. 

Kumte, hunte hung liam jel in, kum tawp sep-awng kal in ki 
gualsiaknate bang in a hunteu a hung mang to zelu hi. Khai hun, chuk 
nipi leh phabite hung kihei zel in, Hawlai leh Nunnem in le pawsal a 
hun nei gel tau hi. Nau a hung vawp gel tau ah, a nau vawplaiu chun 
a gilu a nat le leh a gilu a vak suktua phat taku leh a dam sek hi. 
Gilsung ah um nate chun le a nuteu kitepna a lah hiau ti'n a genu’i. 
Amaute ni chuh a chia khawm nalam, a tawi, a dinna tapou in a 
tumpi a lah kinawttua sak a hiu hi. Tichun, nau a hung nei 

gel tau ah, Hawlai chun numei a hing ah, a min ding in Khupting(no 
chawina'n Suiting) a sak tau hi. Nunnem chun nau pawsal a hung nei 
ah a min ding in Ngambawm a sak tau hi. 

Suiting nu leh Ngambawm nu le naudawn in a naute gelu luai 
khat gel in a awi seku ah., a hiatlo kalu nausente gel chu luai khat in 
a la umkhawm seku hi Khua mite chun Suiting leh Ngambawm chuh, 
a dai khawm seku hi. Suiting leh Ngambawm le hung lian tiat tiat in, 
a hung kivawp thei ma mau hi. Suiting chuh nungak phel leh melpha 
a hi ziak in, tangval haw’n a hel nuam thei ma mau hi. Ngambawm le 
tangval melpha leh thahat a hung hi. Suitingte chu a hung kitithei ma 
mau ah, bu leh bal le a kiningting tau ah. Ngambawmte a hiu leh chuh 
a pa hisel lo ziak in a hung zawngkhal ma mau ah, tichun tanglak a 
hung hi in, a pa'n a thi san ta'i. Chuti lai in, Ngambawm leh a nu 
timaw in, a pu Najal Khua um chuh bel ding in a hung kipem tau ah. 
Palkhuang leh Najal kikal ah chun Ngajam lui a luang hi. 

Khupting pa chu’n, zi thak khat a hun nei kit ah, Sialting kiti, 
chanu pakhat a hun hing kit hi Khupting chuh, a nu thak in pawsal a 
nei sak nawp lo ziak ah, a hen henna lam in Suiting chuh le a hung 
nungak ta’i. Tangval, Ngambawm chuh mi thahat leh mi pha tak a hi 
ziak in, Khupting nunaw chu’n Ngambawm chuh Sialting-a ding in, a 
hun dawisak zawk tak ziak in, Khupting leh Ngambawm kikhenna 
ding leh, Sialting leh Ngambawm kichen theina ding, lungthim leh 
dawha zat chawm chawm a hun khaw ta'i, 

Ngambawmte nuchan chuh, chaga, genthei leh liangvai tak 
ah a hung khawsak banu’n, Suitingte tawh kikawm mat zing a hung 
haksa ta'h, ti chu’n, Suiting nu chu’n le, Ngambawm nu tawh a thutepu 
kha a hung kihiat lo sak ta'i. Suiting leh Ngambawm chuh lo lam a 
he'm, a chang leh Ngambawm in a inu ah, a va leng in, a kimu seku’i. 
Ngambawm le lunghel leh changkhat a kisa'n “Suiting kicheng mai 
ta'i ti.” a ti leh, Suiting in, “Ka chun leh zua va bia in lah, khawkhal tui 
bang ei hung la aw,” a ti leh, Ngambawm a kipak ma ma hi. Tichun, 
palai a sawl ah himaleh,”a mo dawtna ding zuthawl puak ding a nei 
pua'h, a holim thei ta puau hi. Ngambawm lungngai kisa'n, la khat a 
hung phuak ta- 

“La chun la ka bia'h, 

La zua lah ka bia'h, 

Khawkhal tuibang lakna lah 
Nai lo e, nai lo e!” ti in. 

Ngambawm in Suiting chuh gamlak ah a hung zampi mai 
ta'h, huipi leh guapi thuak in, nachang dua nuaite bel in, tichun 
Ngambawm in la khat a hung sa'i - 

“A thingzing nuai ah, 

Changna lam nuai ah, 

Suiting sial bang ka giakpi; 

Van ging dum dum, 

Zalkhun thawn dun dun, 

Gam ah changna puanthe'n ka nei e!” 

In a hung tun kit phatu'n, Suiting chuh, a chanaute'n a sambuchik ah 
kai in, a jepu’n, a hung kaidawk tau hi. ‘Ngambawm phiangsan tawh 
maw la kichen guat! Zu thawl khat le nei zo lopa mawh la dawi! 
Khang kilumlet lehle, ka makpa dingu in zia nauchaga khuh ka dawi 
puau hi,” ti'n a sap khum ek eku'i A khua mite'n vang Ngambawm 
chuh lungsiat um a sa ma mau hi. 

Ni khat chuh, Ngambawm le a lunghel ma ma'h, ngam lo sa 
sa'n Suitingte in ah, a hang chia ah. Suiting nunaw chun, “Ngambawm, 
hung hung nawt da ta'n, la zawn la kik tawh,” a ti leh, Ngambawm le 
zakcha leh thasia kisa in a khua lam ah chia kit ding in, a vak pawt 
daw pat pat leh, Suiting nu han git, “Ngambawm hih mi thianglo a 
hi'n, Suiting, pawsal ah la nei mawng lo ding a hi'i,” ti a vak hia ta’h. 
Tichun, Ngambawm in a nuai ah la hi a hung sak khum hi. 

“Suiting nu tawng sia ki'n, 

Ka ngai leh ka luanthi'n tuibang ei chum hi.” 

Suiting a hung ka leh Ngambawm in hiti hi'n a hung uai kit hi - 
“Lautha selo aw! 

Umlai chang thei le’ng, 

La chunnu sungnu'n nei ta'ng ka” 

Suiting in Ngambawm a ngai a na diak ah, a nu thugente haw a vak 

geldaw phat tak leh a siat a so ziang sek hi. 

Hunte hung chia zel in, Ngambawm lunghel kisa'n. Suiting 
mel muna'n, tungman ah Suiting lim a hung siam ta'i. Suitingte in ah a 
hang chia ah, Suiting samzang khat hih a hang bawthak piak ah, tung 
milim ah chun a bek ta'i. Zia tung milim chu Ngazam lui pang in a 
kawi ah. Chuti lai chun, Suiting chuh a hung dam pua'h, a gim sek ma 
ma ah. Na sem zo lo in, a inbawk ta'i. Ngambawm in, a hang ve ah, 
a samzang lak khah, Suiting chung ah a kawi phat tak leh Suiting 
chuh a hung hal kit sek ah, a khawsik chuh a hung pha zel sek hi. 
Chutia nui leh kipak ah, thawm a hung neiu leh, Suiting nu hung hang 
in- “Ngambawm a hung phat leh la dam ah, a hung lo phat leh la dam 
pua'h, nangnu hih lungthim bawl; mi thada la hi!” ti'n jep tawh a thua 
sek hi. 

Palkhuang leh Nazal kikal chuh gammang lak leh mun thip a 
hi’n, a chang leh sakei in lam a chang sek hi. Ngambawm le lungngai 
tak ah, in lam a hung zawt leh, sakei tawh a hung kituak phutu leh, 
chawmkhat mawng mawng, suangpi chung ah chu’n a kien tuau ah 
tuni tiang in le, zia suang chung ah chun, Ngambawm keng lim a um 
na lai hi, a tiu hi. Ngambawm in la khat a hung phuak kit ah- 

“A tui in ei dal, 

Ngajam tui in ei dal zo diak lo! 

Suiting kangaie! 

Mual in ei dal, 

Kamkei mual ei dal, dal zo diak lo e, 

Suiting ka ngai e!” ti’n. 

Ni khat chuh guapi a hung zu in, a tung-milim bawl chung ah Suiting 
sam a be khah tui in a lah tawk mang ah. A hawl hawl ah, a hawl mu 
zo ta pua'h! Alungsiat pen, Suiting in a mualliam san mai ding chuh 
ngai ngam lo in, la a hung phuak kit ta’i: 

“Ka kuanlam in pal siau siau ing, 

Ka chialam in luitui a lian e; 

Lui tui chung a chawnban ka kai, 

Ka thaichawng aw ana lua hi e! 

Ka thai chawng aw a na lua hi e! 

Zai zaw phat ah chun, kingai vung vung kawm in la khat a 
hun sa kit ta’h- 

Ki sial lum pan ta’ng e, 

Ka kawlhei tiang bat in, 

Tung ze sual sa bang zui maw’nge. 

Suiting chuh sawt lo nung in a chau ta ma ma’h, a hung bei ta'n, 
Ngambawm a kap a kap mai ta'n, la khat a hun sa kit ta’h: 

“A tuisik luang dam diai diai in, 

Luang Ting aw, vai bang la thamna hi e. 

Suiting ka ngai e, tuan ah ka ngai aw, sen ah ka ngai 
aw! 

Suiting ka ngai, khulsin a chang ta'i maw. 

Suiting khulsin in zin hung sial khum ei, 

Banzai nang bang hun hek khum in aw!” 

Suiting luang chuh vui ding ah zawnu leh kawtkhak ah, a kithawl ta 
pua'h, Ngambawm in, “Suiting,bang ding ah zia tia tia a lah pha ziang 
la h’em? I lenkhawm lai ah kha’n lah, suktum chung ah le la lum thei 
hi lo a h’em?”a ti leh, Suiting luang chuh thakhat in, a hung neu ah, ti 
chun a luang chuh, a hun zawn thei tau ah. Khul ah chuh a hun vui 
guau ah, a hi leh, a khul chawu ah chun a hung kithawl kit ta pua'h, 
mite haw chun Ngambawm hun kou'n a tiu ah, Ngambawm a hung 
in, a gen gual ma a hung gen kit leh Suiting luang chuh a hung neu kit 
ta’n, zia phat ah chu’n a vui thei tau hi. 

Hun leh kumte hung chia zel in, Suiting pate'n lo a hung vatu 
leh, a lo lai ah chu’n mawng thing lian tak mai, kuama'n a suam zaw 
lou chuh, mi'n, Ngambawm bep in suamthei in a, ti'n Suiting pa kiang 
ah a va gen maleu, a chial ngam ziang puau ah. A tawp in, Suiting nu 
chun mawng thing suam ding in Ngambawm a hang chial gua'h, a 
patsum zawp lai lawm khat tawh a kuan a hi’n lah, a zawp zaw tiang 
ah le, bangma gen ngam diak lo in, a hung kile kit ta'i. A zing in, 
Suiting pa a hung kipan ah, a seng nang ding lawm khat a put chuh a 
met zaw tiang ah le, Ngambawm chuh chial ngam diak lo ziak, in a 
hung kile kit ta’i. A zing in Suiting naunu, Sialting chuh, Ngambawm 
chial ding ah, a sawlu leh Ngambwm le, a chempawng, 

heicha,chuh leh gawsem chawi in a hung kuan ta'i. Suiting nu leh pa 
chun, a me ding, sa leh a dawn ding zuting haw, Sialting a puak sakteu 
chuh, Ngambawm in thing chung lam ah a kal san ta'h, a hung suam 
pan ta'i. Thing bak,Mallam awn a suam tak leh, mallam nungak hel 
tawh a thua ah,simlam awn a suam tak leh simlam nungak hel tawh 
a thua ah, tumlam awn a suam tak leh tumlam nungak hel tawh a 
thua ah, sualam awn a suam tak leh sualam nungak hel tawh a thua 
ah. A bak zamte a suam zaw phat in, a kapi thuam ah a kichu'h, a 
gawsem a hung mut pan ta'h. Zia la hih a hung zui ah: 

“Ka semgua pan chung dawn thing lek sang ah tung aw, dal 
ang ka sai na hi e, 

Ting aw, la lautha, thangvan kimtiang ah mel ah mu di’n 
thilmu'n hung leng aw,” ti’n Gawsem a mut ah, la a sak leh, Suiting 
lautha chuh muthil gual ah a hung leng ah, a gawsem (guasem)muk 
chung chu a hun baw sek ah, kum ding him him a lei pha ta pua'i. A 
gawsem ah chun hiti hin a vak sa kit ah: 

“Ting aw, la mal nu chun lungmawl in pamlo thing sang lek 
khin hung sawl e, 

Ka semgua pan ta’ng e, ka kawl hei bang bat in, thing sanglel 
ah khua va thil ing e....” 

Nuai lam ah Sialting in lah, sa ne ding in a ko ko ah, 
Ngambawm chuh lah Suiting tha a ko hai thei lo in, la khat hih a hung 
sa kit ah : 

“Ting aw, la lautha thang van kim ah, mel ah mu di'n, thilmu'n 
hung leng aw.” Zia la chuh a hung sak leh Suiting thagau chuh muthil 
gual in a hung leng ah, Ngambawm chuh khawvel ah um a hi le kihia 
lo in, la khat a hung zui kit hi: 

“Ting aw, la lautha thangvan kim ah mel ah mu di'n, thil mu'n hung 
leng aw, 

Khatchang khawi ah sawl bang la hei em, Ting aw! 

La lautha nau bang hung nui in, kei valpa Suilung mual thing 
bang a sang hi, Ting aw! 

La lautha mun bang ka khual ni'n chung sunni vai bang tham 
sawt hen, 

Ting aw, la lautha thil mu'n hung leng hen, tuanglam chia 
ding lei bang lei maw’ng e!” 

A tawp tawp in leitual lam ah a hung kumsuk thei ham hi. 
Sialting in a nek ding sa, a dawn ding zuting a pia’ h, hi maleh Ngambwm 
chuh a nuam pua'h. Sialting a vak suk khak phat leh Sialting chuh a 
vakkilik sak sek ah, Ngambawm in, “Kanuh! Mi cha mi nau thi kha'n 
a!,” tin, daidawp tak in, a kai tho sek hi. Sialting a hi leh, a nu leh pa'n 
la ut dan tak in hung um in lang, la u Ngambawm thu thu la mat ding 
a hi’i, ti ah, a vaithak sau a hi’i. Ahi'n, Ngambawm in vang lunggel 
dang him him a nei thei pua'i. 

Ni khat chuh Suiting than ah, a meisem pakcha phu, a hung 
pak ah, a pak chuh a lah kilo tha sek ah. A hung chang gu ta' h, ni khat 
chuh sangak a va chia leh, Ngambawm in a lah man ah, “Kua hun 
sawl la h'em?”ti ah a dawt leh sangak chun, “Suiting ei sawl ka 
hi’i.”a ti leh Ngambawm in, “A umna ei hil in, kei le hung ing ka.”a ti 
ta'h. Sangak in, “Ak kang khat in ei ho le chin, pui thei ing ka, ka chia 
chiana’h ak mul bawt tha malam ing ka ti'n, Suiting umna hung pui 
tung di ka hi’i”. a hung ti ta’h. Tichun a chia chiau leh Suiting umna 
Mithi khua chuh a hung tung tau ah Suiting lawite chun Ngambawm 
chuh, ‘Hinglian pa,’ a tiu hi Ni khat chuh, zia mithi khua ah chengte 
chuh tawh, sanga den ding in a kuan tau ah,a lawite chun, mau dua 
keute chuh, sanga a hi, a tiu ah, ziate chuh a luaku in a paipek sungu 
ah a khumu ah, a kipuak tau hi. Ngambawm in a paipek taw hukna 
ding tin mau dua themkhat, a paipek taw kil dapna’n a nei hi. In a tun 
phat at Suiting in,’’Nang in sanga bang zat la hun man em?” a ti leh 
amapa’n,”Ke’n sanga ka man pua’i,”a ti’n, a hi’nlah a zi’n a paipek 
sung a et leh mau dua themkhat um chuh a mu phat in ,”Eh! Nang in 
le sanga la hun man hi la’m,” a ti’n, kipak tak in a sua dawk ta’h. Zia 
Mithi khua ah mite chun mau duate chuh mei ah a em taku leh a thau 
a put sel sel ah, Ngambawm in a em tak leh mei in a kang vam ziang 
sek hi. 

Suiting lawite tawh gam vak in a chiau ah, lungmul hih, savawm 


45 


a hi’i,a tiu ah, Ngambawm chun, “Khawi ah lungmul chuh, savawm 
hi laizang thei ding a hem?” ti'n leitual ah a zuk chawt zawt leh, 
“Hinglianpa hat dan lawm lawm!” a tiu ah. Ni khat ma chuh, dawl 
thingpek sui ding in a kuan tau ah, teldawn a muu ah, dawlthing a hi’i, 
a tiu leh Ngambawm in, “Khawi lak ah, dawlthing hi maizen di a 
h'em, teldawn a hi hih la’m!” ti'n a puai phel leh, zia chuh le,“Hinglianpa 
hat dan lawm lawm hih!” a ti kit tau ah. Suiting in, “He u, i chawndanu 
a kibang pua'h, chia kit phawt in lah, in la tun tak leh, la vawkchal that 
in lang, la dawi gual tak in ne'n lang, la cheichapi khah vawkthau 
nuzawl ten in lah,biching ah, a tunglam in thiat in lah,a nuai zawn tak 
ah a lah lum in,” ti'n, a vaithak ta’h..Zia zaw ah chun Mithi khua ah 
kipat a hung kile kit ah, a hung a hung leh, mihingte chenna, chung 
khua’h ama In kha a hung tung kit ah, Suiting in, a vaithak gual gual 
ah, a hung bawl leh akcha ummaw khat hi'n cheicha a hung chuan 
tha'h, Ngambawm dipngek tak a sun suk ah, a thi ngal ta'i. 

Tichun, Suiting kiang lam in a thah chuh a chia kit ta'i. 
Chawndan kibang tak in a um khawm tau hi. A lungmul tha leh teldawn 
a puai bawt khah Suiting in a lah gen leh Ngambawm chu le hat a 
kisa ma ma ziang hi, a tiu hi. Zia kipat chun a nupan un limtak leh 
nuam tak in a khawsa khawm tau. 


o O o- 

VANLAICHANU-NGAK 

N idang lai ah chun nungak khat a um ah. Ama min chuh 
Vanlaichanungak a hi’i. Zia hun ah chun ama chuh nungak, 
melpha pen a hi’i. Zia lai ah chun tangval haw'n a va hel sek u’n. 
Tangvalte lak ah pakhat chuh a mel pha'h kilang chuam ma ma khat 
a um in, ama min chu Thumte a hi'i, Nungak hel ah a kuan taku leh 
ama chuh a nunung pen ah a chia sek hi. 

Mi khua a phak taku leh mipite'n a lah um lui lui saku a hi'i. 
Amau in mipite kiang ah kua ka malpha penu em?, ti ah a dawt saku 
leh amau in “A nunung penpa “ ti'n a dawnhu saku hi. A gualtc'n a 
bilkawmu ah pakcha a batu in, ama'n a hi leh a pakmum a bat sak hi. 
Khua dang khat a tun phatu leh a khaw mipite kiang in “kua ka melpha 
penu em?” ti ah a dawtu leh mipite chu, “pakmum batpa, “ti'n a 
dawnhu hi. Zia phat ah chun, amau lak ah Thumte chuh a melpha 
pen a hi'n, Vanlaichanungak chun le a dawi pen hi, ti hiat tak ziaku in, 
a gualt’en ama chuh a kitawnpi nuam ta puau hi. A gualte'n kitawnpi 
nuam lo maleu ama'n a nungu a zui sek hi. A gualte chuh nungak 
kiang a lah tung masa sek tau in, ama chuh a vainung ah a tung sek 
hi. A tun nunun ziak in chutna a chang zo sek pua'h, kawtbul kiang, 
tuitheibul ah a kitung sek hi. Vanlaichanunak in Thumte chuh a khatvei 
mu ah a dawichak ziang a hi'i. A hi'n lah, a lengu in, kibang tak in a 
bawl hi. Thumte a ngaina chuh a sulang chuam diak pua'i. 

Tangval haw chun, nungaknu pathekna, muikhekna leh a 
puanganate ah, a va hel zing laiu chun, khatvei chuh hi ti'n a ngai tua 
tau hi. “I laku ah mi pakhat khel in lah nei thei pua hi tinu, i leng lengu 
ah i hel zingu hih a dik pua'i. Nungaknu hin a lungsiat penpa bep chun 
hel ta hen” a kitiu hi. Zia hiatchetna ding ah chun nungaknu chuh a 
dumbel chiatu a pat saku leh a dangte-a zosia chuh mei-am a tun piak 
chiat ah, Thumte-a chuh a amsa'n a piak phat ah chun Thumte chuh 
a ngai pen a hi, a hun hedawk tau hi. Tangval dang zosia chun a nusia 
tau hi. 

Thumte chuh, nungak hel in a um den ta'i, Ama'n a nungaknu 
Nu leh pate kiang ah chun, a chanunuu a lungsiat dan leh a nei nawp 
dan thute chuh a gen ta'i. A nu leh pate chun le lem a sa tau hi. 
Himaleh, a kichen dingu a hi leh a tangvalpa'n a bawl masak ding thil 
khenkhat a nu leh pate'n a gem tau hi. Ziate chuh: (i) A chanuu um 
talo ding a hi ziak in, a nu leh pate'n a damsungu ah thing a ti khawp 
dingu, tangvalpa'n thing a siakkhawm piak malam ding a hi'i. (ii) Zia 
ban ah chun, tui kang theilo tuikhuk le a chaw piak malam ding a hi'i. 
Zia te a bawl zaw lo ding ziak in tangvalpa chuh a lungngai ma ma 
ziang ta'i. Chuti ah, lungkham ah, a ka lai ah chun, zawng hawn khat 
a hungu in, Thumte kiang ah chun, “Thumte, bang ziak ah kap la 
he'm?” a tiu leh a kana ziak a gen phat in zawngte chun,” Lungkham 
ki'n,” a tiu in, thing tamtak a sia khawm piak tau hi. Nungaknu nu leh 
pate chuh a damsungu dai ding thing a hung um ta'i. Zia zaw ah chun 
a tuikhuk dingu ama'n a chawpiak leh tui a kang kit pai hi. Tangvalpa 
chuh lungkham ah lui gei ah a kingai-ngai leh ai hawn khat a hungu in, 
a kiang ah chun, “Lungkham tak ah a kingai-ngai chuh ai hawn chun 
bang kingai-ngai ziang la he'm?” a tiu leh ama'n a ziak a gen phat ah 
chun ai haw chun, “Lungkham ki'n, keiu in bawl piak ing kau,” a tiu in 
a bawl piak tau hi. 

A nungaknu nu lah pate chuh a lung-awi tau in, ti chun, a 
kichen sak tau hi. A kichen thuu inlamte'n a hiat phatu in a kipak ma 
ma tau in, a lah lamdawn ding in nasa tak in a lah kiguanggal tau hi. 
Tichun, Thumte chun le a zi chuh a kipui in, a inlamu a hun zuan tau 
hi. 

Chuti ah, a hung hungu leh, gamang lak ah lam kiang ah dil 
neucha khat umna mun a hung tunu chun, Vanlaichanungak chun a 
samthi a ken hiatmil chuh a hun hedawk ta'i. A manu chun, a pawsal 
kiang ah chun, “ Ka samthi ka keng hemil hi, zia tak ah hin, nang in ei 
langak in lah ke'n ka samthi va kilak vak ing ka,” a ti leh a pawsal 
chun, “Hilo-e, Nang chia lechin la nu leh la pate'n a lah kihen den 
kha'n au, nang a lah um zaw'n, ke'n va lak piak ing ka, “a tin, a zinu 
umna ding thingbak kal ah sawl a sia piak ah, zia chung ah chun a um 
sak ta'i. Zia zaw ah chun Thumte chuh kin tak in a nungtai veng veng 
ta'i. 

Apawsal in a nutsia zaw, hun chawmlokal ah chun, Tawminu 
a hung ah, dil sung ah a lim a ki-et leh Vanlaichanungak lim a mu ta’h. 
Vanlaichanungak khi awte leh chaucha bute a mu phat ah chun 
Tawminu chun ama lim ding in a gingcha'h, “Ka tak in lah chaucha 
but lo, ka lim in chaucha but sel sel, “ti'n hawi kisa leh kipak ma ma in 
dil pang ah chuh, a lam dawt dawt leh Vanlaichanungak chuh a nui a 
za ma ma ta’h. A nui, a kisum zaw lo phat ah a hung nuidaw leh 
Tawminu chun a hun mudawk ta'i. Tawminu chun, “ La kal daw dan 
ei hil in, ‘la kal daw dan ei hil in a ti kit leh, “ ka luchang ka bungbut ah 
kaldawk ka hi, “ a ti leh, amanu chun le a lu a bungbut ah hung kal a 
guatna lam in a ngawnpigu a tatbawng tavang hi, zia phat ah chun a 
lung a na ta'h, “La kal daw dan lei gen lo leh hung that ing ka tin, ne 
zo ding ka hi’i,” a ti leh, amanu chuh a lau ta'n, a kaldaw dan dik tak 
chuh a hil ta'i. Zia zaw ah chun Tawminu chuh a kaldawk ta'i. 
Vanlaichanungak chuh a ti a no leh a nem dan a mu in Tawminu chun 
a ducha'h a chil a put zut zut ta'i. 

Tawminu’n, “Ka hik ei et piak in,” a ti leh nai ngam lo in, a 
han et piak leh a luzang dim ah lungmul leh sahik haw, phu sau saute 
chuh a mu'h, a tizat luat luat in a chingsam a tho sung sung ziang ta'i. 

Chawmkhat zaw in Tawminu chun, “Tu'n, ke'n nang hik et 
piak ta'ng ka,” a ti'n, angngat in, Vanlaichanungak lu chung chuh a 
khut ham phe phu leh vawt diak duak ah chun a hun mai pan ta'i. A 
sam a han phet vel piak leh a lulei thiang leh val sit set chuh a mu in, 
ducha'n a chil a hung put zut zut t'ai. Akhuttin hiam ah chun a luvun 
a zik kek piak in, a thi a hung luang dawk ah, na a sa'h, a hung 
pengzak ta'i. Tawminu chun, “Kap ki'h, ka khuttin ah la hik ka sit a 
hi’i,” ti'n a them hi. A luzang ah thisan chuh a chawp piak a chawp 
piak leh, a tawp ah, a hung thimil phat in, a khi leh chauchate a sut 
piak ah, a pum in a valzo ta'i. Tawminu chun monu chauchate a lah 
kibu ah, a khite chule a lah ki-aw ta'i. Thingchung ah chun 
Vanlaichanungak gual in a lah um ta'i. 

Thumte chuh a hung tun phat in, thing chung chuh a han et 
leh a zinu a mu ta pua'h, Tawminu melsia ma ma khat chuh a mu ta'i. 
Zianu chuh a zi a hi pua'i, ti kichian tak in a hia'i. Amapa chun, 

“La chuam na lawm lawm e! La khuttin le a sau in, la mitkukte le a 
thuk hi,” a han ti leh amanu chun, “La hungna ding lam ka hun et 
etna'h ka mitkhuk a thuk zo ta'n, la hungna ding lam ka khut ah ka 
hun kawk kawkna lam ah ka khuttin sau zo a hi ta’i,” ti'n, a dawnhu 
ta'h. Maleh,amapa chun, “Nang ka zi, Vanlaichanungak la hi pua'i, ti 
ka hechian hi,” a ti leh amanu chun, “ Ka hi nalawm hi,” ti'n a dawnhu 
ta hi, Thumte chun, “A leh a pha'i, hung kum in la’h, masa'n, lampi 
dik la zui lo leh ka zi la hi pua'i ti ka hiat chiana hi ding a hi’i, a ti'n, a 
masat sak leh amanu chuh lam diklo lam in a pet kha sek hi, zia tak 
chuh leh amapa'n “La pet khial ta'i”a ti tak leh amnanu chun, “La 
mite ve ding la ti’i, ka ti'h,” ti'n amanu'n kilepna’n paulap in a nei sek 
hi. 

Mo melpha pen ah kigen chuh, mu kangkal ngakla in, a mopa 
gualte chuh mo dawn ding in a lah kisikhawm tau ah, ti chun monu 
chuh leh mopa chule a tung tau hi. Mipite'n a mu phatu in a mo chuh 
melsia a sa ta luauu in, “ Zachat sak, zachat sak “ ti'n a kikokhum tau 
hi. Mopa chuh a zak a cha ma ma ta'i. A monu masat ah a chiau leh 
a mopa in a hiat lo ziak in midang in khat ah a lut leh a pawsal chun, 
“Nang in ka in la hiatlo ziak ah Vanlaichanungak la hi pua'n, a 
chuamdang khat la hi’i,” a ti leh amanu chun, “ Ka hia na hi, a damnu 
em ti ah ka etthak vak a hi’i,” ti'n a dawnhu hi. 

A insungu in a lutu ah, tichun, aikang tak in nupan tak tak 
gual in, in ah a cheng tau hi. Zan leh in kiang ah Monu'n a ek a thak 
sek leh zia mun ah chuh a vainung in um a hung kekdawk ah. Um gui 
chuh in sung ah a hung zam lut ah, a ga chuh naupang luchang tia bep 
khat, bang in a kitul ah. Zia um sung ah chun Vanlaichanungak thagau 
a um ah. Amau nupan chuh nisin leh lo a kanu in, nitak khaw ngui tak 
leh in a tung seku hi. A lo kuan kalu leh nungaknu thagau chun inna 
zosia a lah sem sek ah, nitak an le huan sa'n a lah kawi sek hi. Lo 
kuan a hung tun ding kuan taku leh um sung ah a lah lut kit sek a hi’i. 

Thumte chun, “Kua'n inna a lah sem ah, an le a lah huan sek 
a hi dia aw?” ti'n mak a sa ma ma sek hi. Ni khat chuh thil um dan 
hiat daw mawng mawng a gua'h, kidamlo sak in, a zi ngen lo kuan in 

a sawldawk ta’h. Nitak anhuan hun a hi phat ah a lupna kil nuai ah a 
kiselgu'n, thip bek in a en gu ta'i. Zia laitak ah chun Vanlaichanungak 
chuh um pum sung ah kipat in a hung kichawm tha'n, mun a phiat in, 
mei a sem in, anbel a suang in, an a hun huan pan ta'i. Zia laitak ah 
chun Thumte chuh thakhat ah a kichawm dawk ah, a lungsiat ma ma 
a zi chuh a kikawl chak ta'i. 

Thu tamtak a dawt zaw in a chanchin leh thil umdan zosia a 
hia ta'i. Thumte chuh Tawminu chung ah a siat a so ta’n, a zi vai a 
hung tung ah, “Kawt ei hung hawn ah,” a ti leh amapa'n, “Aw leh,” ti 
maleh, a hawm ziang pua’i.Tawminu chuh a lung a lung a na'n, kawt 
a talhawng ah, han pum ah insung a lut phat ah chun, Thumte chun,kin 
tak in, a chempawng ah chun, a lah sat ah turn ni a sua ta'i. Turn khat 
chuh in tawmlam ah a sep dawk ah, a turn dang khat chuh in mailam 
ah a paimang ah. In tawm lam ah a pimang chuh hampa a na pek 
lianpi-pi khat ah a hung kek dawk ah, in mailam ah a paimang 
chuh suangpi a hung suak ta'i. 

Thumte leh Vanlaichanungak chuh nawp tak in a 
chengkhawm tau hi. A zi chuh a kimai-atpi ma ma in, a khawte zosia 
musak chiat a ut ta'i. Ni khat chuh a khaw nupite kiang ah chun, “Ka 
zi chuh in tin ah bu chunna ding nathial hawl ah hung ding a hi’i. A 
hi' n lah nei leuchin le kuama'n pek khat cha le a lah pia kiu in,” ti'n a 
gen hi. Zingkal khat chuh Vanlaichanungak chuh in tin ah nathial 
hawl in a chia ah, maleh kuama'n ka nei hi a lah ti puau hi. Numei 
zosia chun a melphat dan mak a sa ma ma chiat tau hi. Thachawl tak 
ah a hung tung ah, lupna sena’n akinei hi. Apawsal chun, “Nathial la 
mu zaw lo leh la dial in bu hun chun ziang in,” ti'n a gen hi. “Ka zi'n 
ei hung nung del na in a”, a ti'n amapa chuh lo lam ah a lah chia masa 
ta'h. A zinu chuh in tawmlam tukvan ah chuh a dak daw leh na pek 
lian kek chuh a mu ta'h, “Aw, zia napek sawh, bu chunna ding in pha 
ngut na in a e!” ti'n, a lo ding in a chia ta'i. Zia thingno/hampa kung 
sung ah chun Tawminu tha a lah um hi. Zia nadua chuh a va law leh 
a kung chun amanu chuh a lah valzo ta'i. 

A pawsal chun lo ah a lah ngak zing ah, a hi'n lah, a zi chuh 
le a hung tun tak lo ziak in a lung a lah kham ma ma ta'i. Lung gim 
tak ah in a hung tung ta'i. A zi chuh in sung leh a kil a kawm a thek vel 
ah, maleh a mu zo ta pua'i. Lungna tak ah na kung chuh a va sat tan 
leh a zik mum sung ah kituam ah um, a zi chuh a mudawk ta'i. Zia 
kipat ah a nung zosia ah chun Vanlaichanungak chuh dang dil del leh 
nang dil del in a um ta'i. Ni sin in a ti a na ta'i. Maleh le a pawsal in a 
ngen in lo a kuan san sek hi. Zingkal khat, Tawminu tha umna suangpi 
chung ah nilum a awi leh suangpi chun a lah valzo kit ta'i, nitak ah a 
pawsal a hung tun phat ah a zinu chuh a mu zo kit ta pua'i. Zia phat 
ah chun suangpi chung ah tummeipi a sem khum leh Vanlaichanungak 
chun a mei khu chuh a zui in van lam ah a leng mang to ta'i. 


o O o- 

PHUCHIL LEH HANCHAL/HANGCHAL 
TUAN THU: I 

Nidanglai ah chun khuapi lian tak pakhat ah chun nei leh lam 
hau ma ma khua Hausapu u pakhat a um hi. Ama'n chanu melpha ma 
ma pakhat a nei hi. Saiha lian tak, a sau dan chuh inliang supha hial 
pakhat leh thiklum gik tak pakhat le a nei hi. 

Khatvei chuh a kiuanpi, a husatna taklatna ding in,Hausapu 
chun, “Ka thiklum vanlam ah phawk zo tangval a um leh ka chanu 
hih a zi ding in pia ing ka tin, a man le, la pua ing ka, zia ban ah chun 
ka saiha hih le a moken ding ah pia ing ka,” a ti in, zia kitha-etna ding 
ni leh a piak ding thilte tawh, gam tin ah thu a thawt vel ta a hi hi. 

Kitha-etna ding, ind ah chun a gam kimvel ah tangval that 
kisa zosia chuh, Hausapu in ah a hung tung khawm tau a hi.Zia ni'h 
chuh tangval phuchil leh Hanchal te unau le khawdang ah kipat a 
ninuu vetha ding ah hung zia khawpi ah chuh a chamlai taku a hi. 

Kitha-etna chu a pan tau a hi; tangval thahat kisa tak tak 
khenkhat chuh thiklum leitual ah kipat neucha le awmkang zo lo a 
um-u in, khenkhat Akkhawmit tiang/chan dawmkang zo a umu in 
chun a hat-pente'n khup tiang a damkang zo bepu hi. 

Hanchal leh phuchil le zia khuapi ah chuh a um lai taku a hi 
ziak in, thahat ki-etna ah chuh pan a guatu leh, a niuu in, “Zachat 
sak,” ti'n a pan diu a phal pua'i. Himaleh, kitha-etna a pan nawp thuu, 
Hausapu sumkul ah kikhawmte'n Phuchil leh Hanchal chuh le, kitha- 
etna pang ding in a hun ko tau ah. 

Ko ah a um dungzuiu in,Phuchil leh Hanchal le, Hausapu 
inmai tual ah kitha-etna pang ding in a ding tau hi. Thiklum chuh 
Phuchil in, khup tiang thakhat in, a han dawm kang zo ngal ah. Hanchal 
in a mu phat in, ama'n Th ik lum chuh vanlam ah phawk leng to zo ding 
in a gingcha ngal ta’h. Ama'n kipatep nailo hial in, “Apha'i, tu'n zia 
Thiklum hih sep phawk ding ka hi ta in, In pawlam 

ah la puan leh bu pho zosiau leh la phonau duapte, leidalte, lawte, 
phazap kiti zosia le chanlut masa sik seku in lah; chun nangu numeite 
in le la sil la chenlaiu, la nik, la puanteu khah det tak in kigakchak 
chiatu'n,” ti'n khuapi sung ah um zosia kiang in, thu chuh a hiat sak ta 
a hi. Mite chun,” Nang Thiklum se ding ziak po ah, kua'n a puan sil 
leh nik chenlai kigachak ngai pua in a “ ti'n a nuisan tau hi. 

Hanchal chun, “chuti a hi leh lah, tu'n Thiklum hih hun phawk 
ta ing ka, ti in dawm le dawm masa se se lo in, a khut in a zuk la ah, 
chunglam ah a han phawk to/leh vanlam ah a len to git chuh, vanpi 
leh guapi git tawh, te thei ding gaul a hi ta pua'h. Inmai tual ah bu leh 
thil dang dang kipho zosia leh a kiphona duap, leidal leh law leh hai 
natiang in a hu chun a mut leng zo ta a hi. Thiklum chuh vanlam ah a 
phawk to chuh leitual ah a hung khiakthak kit ma ngei ah, Hausapu 
suak leh salte chun vawkchal tuk 5 a thau ah, zu bel 10 a buku ah, 
chun nupi-upate leh tangvalte'n nek leh dawn a lah zaw chai man 
dingu a hi'i. Ti gaul ma ah chun Thiklum a hung khiakthak kit ma'n a 
lah zo chai man tau a hi. 

HANCHAL LEH PHUCHIL IN LAM AH KILE KIT 

Chuti ah Hanchal chu gual zawna a chan phat in, Hausapu 
chun a chanu tawh a kichen sak ta’h, a saiha chuh le a moken ding in 
a pia dawk ta hi. In lam kilekit hun, a tun tak ziak in Phuchil, leh 
Hanchalte nupan chun, a thilteu a kipuaku in, a in lamu in, a chia tau 
hi. Himaleh, a khuau a gamlat ziak in lamkal ah a giak malamu a ngai 
ta’h.Hanchal in giabuk ding thing leh gua a hawl khawm ah, chuleh a 
U, Phuchil in nang leh khau a hawl khawm hi. Himaleh, Phunchil in 
vawinam khau ngen a hun puak lut leh Hanchal in a dawi lo ziak in, a 
u, Phuchil chuh giabuk a helsak zaw ta’i. Hanchal in gamlak ah Tiingpi 
ngen, a zung tawh pum ah, tampi a va sat ah, a tiing sa thakna hung 
kiatha, zawngte tawh pum ah a pua tung ta’h. Zawng sa chuh nitak 
me ding in, a u-pa, a semsak leh zawng mai a mu ngam lo ziak in, 
zawng chuh a khuplam ah lup sak in, a gil chuh a tungtun lam ah a 
sua dawk ta’i. 

A giabuku chuh thithate lampi sagi kisit tuana lamthuam lai 

tak, a hi khak laizan ziak in, zan ah chun thitha hawn khat a hung tau 
hi. Thithate chun zia a lamthuangpiu lai tak khak ah um ziangte chuh, 
mi hangsan khat hi in au, ti a ginchak ziaku’n, “Ka lamthuamu ah 
giak, kua la hiu em?” ti in, a vak dawtu leh, Hanchal, pawsal hangsan 
leh lung deulopa chun “Keiu, Phuchil leh Hanchalte unau ka hiu; 
gamla tak ah ka vah laku, ka saihau hih enu’h, Dur,”ti ah, a dawnhu 
phat ah, maksak thei khawp hial ah, lian leh sau, saiha chuh a muu in, 
lau in, a nung kik tau hi. Zia nung, chawmkhat zaw ah chun, Hanchal 
chuh a imut guat kit leh, thitha hawn khat a hung kit tau ah, a masate’n 
a dawt gual gualu a hung dawng kit tau ah. A masa’h a dawnhu gual 
ah Hanchal in a dawnhu kit leh leh thithate chuh lau in, a nung zam kit 
tau hi. Himaleh, a vel a vel ah thitha hawn in a sukbuai ziaku in zan 
khawvak ah, Hanchal a imu ta pua'i. (Thithate’n a launa dingu 
ah‘DUR’ kiti a hi’i.) 

Khua vak a hung nailam ah chun, Hanchal in, a u,Phuchil a 
phawng tho ah, a kiang in, “ Khua vakna ding le a nai ta'n, kei le ka 
giabuk sakna’h ka tha a chawl tawh, ka imut a suak ma ma ta'n, tu 
ah kipat nang hung hak in lah, thitha hawnte a hungu ah “Kua la hiu 
em, ti a dawtu leh, keiu, Phuchil leh Hangchalte unau ka hiu, gam 
gamla tak ah ka vah laku,ka saihau hih enu’h, Dupti’n dawnhu in,” ti 
in a gen zaw phat phat in a imu tha pai ta’i. 

Hanchal, a imut zaw, chawm lo kal ah chun, thitha hawn 
khata hung tung kawm pai tau hi. 

Thithate chu’n,“Ka lamthuampiu ah giak kua la hiu em?” ti'h 
a hun dawtu leh,Phuchil chu’n, a naupa in, a dawnu ding dan a hil 
khah a hiamil a hi em, bang ti a hi em, thu chuam dang khat, “Ka 
tangval lai in khatvei ban in nachang kung pathum, kung li tiang ka 
ban tan zo hi,” ti ah a dawnhu leh Thithate chu’n Phuchil chuh a 
zuamu in, a man tau ah ,a kam hawm ah “Mumpi” a muam saku in,a 
nusiau ah, Hanchal zi chuh a kimatu in, Saiha chuh tawh a kipuak 
mang tau hi. Luang phungpi khat a bawt dawku in, zia khuk sung ah 
chuh a bawnu'n Hanchal zi leh saiha chuh a zam lutpi tau ah. Zia 
zaw ah chun a luang chuh a phung khuk ma ah, a dinsak kik tau hi. 
Hanchal chuh a imut tui lai tak a hi’h. (Mumpi kiti chuh, thing ga 

tawh bang, a lum thil khat a hi’n, zia chuh kam hawm ah a kisiam lut 
leh kipau thei lo hial a hi'i.) Khua a hung vak phat ah, Hanchal imu, a 
hung khantlaw phat in, a zinu leh a saiha chuh a lah um ta puau hi. Zia 
phat ah chun a zi leh saiha khah khawi ah a um tau em, ti a dawt leh, 
a Upa Phunchil chuh thitha hawn in a kam sung ah mumpi a sit lut 
piaku a hi ziak in, a pau thei ta pua’h, “mu, mu, mu,” ti n kuang phung 
chuh a khut chal in a kawk ta'h. Zia zaw ah chu, Hanchal in, “ka zi 
leh saiha kha khawi ah a um tau em?” ti ah a dawt kit leh Phunchil 
chun, a pau daw thei lo ziak in, “mu, mu, mu,” ti in, luang phung chuh 
a kawk kit ah. Thuvei set a chuti phat ah chun, Hanchal chuh a lung 
a hung na khawng ta'h “ Bang muan la hi em? ti'n a biang a bet piak 
leh, a kam ah, a mumpi muam chuh a bet daw piak ah. A hung pauthei 
ta’h,zia phat ah chu’n, thil um dan zosia, a naupa,Hanchal chuh a gen 
ta’i. 

Hanchal in luang phung chuh a bawt dawk ah, a zuk et leh, 
gam awng/ leitual lian tak khat ah, thithate chun, a zi leh saiha chuh a 
lam kual khumu a mu ta'i. Zia phat ah chun Hanchal chun” ka zi leh 
ka saiha khah ei hun piau in, lei hun piak lou leh, ka samthi hun khiak 
khum ding ka hi’i, a ti leh, thithate chun, hun khiak khum in, nang 
samthi ei hun khiak khum ziak in, kua khua, kua tui dai pua in a, hun 
pia pua ing kau, a tiu leh, Hanchal chuh a lung a na ta'n, a semthi a 
zuk khiak khum leh thithate chuh, a kimkhat a thi khawlaw tau hi. 
Hanchal in tu'n “Ka zi leh ka siaha kha ei hun pia tau in,” a ti kit leh, 
“ Hun pia puang kau,” a ti kit phatu ah, Hanchal in, “Chuti a hi leh ka 
tu kk il hun khiak khum ding ka hi’i” a ti leh amau chun, “Ei hun khiak 
khum ta'n lah, nang tukkil khiak khum ziak in, kua khua, kua tui dai 
bek ding a hi em?” a ti ziaku in, ama'n le a tukkil a zuk khiak khum leh 
lamkualte chuh, a kimkhat kit ma a thi kit tau ah. A thumvei na'n tu'n 
ka zi leh ka saiha ei hun pia tau in, a zuk ti kit leh “Hung pia pua'ng 
kau “ a ti kit ngen tau ah, A hi leh, lei piak diak lo dingu leh ka chemcha 
hun dil thak khum ding ka hi’i,” a ti kit leh amau in,“Hun dil tha’n, 
nang chemcha hun hun dil thak ziak in kua khua kua tui, in man law 
pua in a”a ti'n, a dawnhu naklai ziaku'n, ama in a chemcha a zuk dil 
thak khum leh a hing na lai um sunte chuh a kim khat a thi belap kit 
tau hi. “ Tu'n vang ka zi leh ka saiha 

kha ei hun pia tau in a ti kit leh “ Pia pua'ng kau a ti kit na laiu hi. Zia 
phat ah chun Hanchal chuh a lung a na sem ta ah, tingpi kho (pum 
lian) tak leh sau tak pakhat a va sat dawk ah, a mawng lang khat. 
Thingkung khat ah det tak leh chak tak in a khit ah, a u, Phuchil 
Phunchil kiang ah chun, “Zia hih phat tak ah a lah veng in,” a ti'n, 
ama chuh tingpi khau ah chuh thi thate lamtual ah a kikhai thak leh 
thithate chuh a lau luat luatu in, a pel a mangu in, a tai zak tau ah, a 
ma'n a mu phak phak leh a mai khak zosia chuh a that ah, Nupi gailai, 
taikuang sung ah kisit khum, a lah mu khial khat, a vainung ah a mu 
daw chu le, tha ding lah nawp sa ta lo in, a sawntawlawi ding in, a um 
pi ta'i. Zia zaw ah chun, a zi chuh ting khau ah chun, chung khua lam 
ah a kal daw sak ta'i. Zia nung ah chun, Hanchal le a saiha gik tak 
chuh tawh, kal daw a guat phat in, chung lam pek ah thing kung ah 
ting khau kikhina veng ding ah um zing, a upa kiang ah chun a tingkhau 
kikhina thing bul khah, a det na em, a lah en pha'n, ti ah a hung kiko 
leh, Phunchil chun kichian tak ah a lah hiat thei lo ziak in, a hi lo lam 
tak in “Tingpi khau khah a lah sat tan in, lei ti a he'm?” ti'n a dawng 
ah, zia gual ah chuh thumvei tak, thu a kihait tuak thei lo phatu in, 
Hanchal chuh a lung a hung na ta'h, “ La nawp nawp kibawl ta'n,” a 
han ti leh, Phunchil chun, tingpi khau chuh, sat tan in, ei ti hi’n a, a ti’n, 
a sattan ta’i. Chuti ah tingpi khau a kal dawna ding a um lo phat ah 
chun, a law ngina a hiat tak lo ziak in, a sawntawlawi ding ah ,thitha 
nupi gai kha tawh, nule pan gual ah a um khawm tau hi. Chun zia 
thitha nupi chate, Hanchal in ei that kha'n a ti ah a lau ziaku ah, a lah 
kiselgu, a vainung ah a in lamu ah, a nu kiang ah hung kile kitte chu 
tawh le, inkuan khat gual ah, a cheng khawm tau hi. 

Chungkhua ah kal daw kitna ding dan a um tak lo ziak in, 
Hanchal in kang mu khat a tu in, zia chu ke daw ah, a gui chuh 
chungkhua tiang ah a zam tung to phat leh, a kal tona ding in a ngak 
ta'i. Zia chuh thitha nupinu chun a hiat phat in, a chete kiang ah, 
“Bawite,kang-gui zik kha sik tan saku in, zia hi sang tak ah, chungkhua 
tiang zam tung to leh, zia la pau hih kal to in tin, eiu ei nusit ding a hi’h, 
ama hih, i taimang sak lou a pha'i “ti ah a chate a hil leh, a chate in, 
kanggui zik chu neu khat a hung dawn sau tiam 

leh a va si tan sek ziaku in, a kang gui chuh a zam tung to thei ta him 
himpuahi. 

Zia phat ah chun Hanchal chun zia kanggui zik siktan kit kit 
chempawng ah ka satlup ding a hi, ti’n,a chempawng chuh a kiang ah 
a kikawi zing phat ah chun kuama'n a sik tan ngam ta puau in chuti 
chun kang-gui chuh a hung zam sang deu deu ah, chungkhua tiang a 
zam tung to ta’i. 


KALTONA 

Kang gui chuh chungkhua a zamtung to nung ah chun zing 
kal khat chuh Hanchal in a saiha chuh a pu'h, tuni'n kal to ta'ng ka, ti 
ah kanggui ah kato a guat lai ah chun, a nupiu chun amau chu nusia'h 
chia ding a hi ta'i ti a hiat phat ah, a chate kiang in, “Lapau in eiu ei 
nusia'h chia ding gua a hi tak ziak in a keng in tuu in lah, he,pa kei le 
hung ing ka, kei le hung ing ka” va tiu in lah, ama chu kalto sak him 
him kiu in, ti ah a chate a til ziak in, a chate'n le “ Pa pa, pa pa, kei le 
hung ing ka, kei le hung ing ka,” a ti sau sauu ah, a keng a va kaiu leh 
ama (Hanchal) chuh a kaldawk zo ta pua’i, Chuti'n zingkal, tamvei 
tak kaldaw a guat sin leh a chate'n, “He pa, he pa kei le hung ing ka” 
ti al a pau keng leh a sakhau ah a kitulu leh a kal to zo het ta pua'i. A 
chuti phat ah chun a tawp, in ni khat chuh a sakhaupi dimset ah vut a 
kikha ah, a kal pat kit leh a chate chun,”He pa, he pa, kei le hung ing 
ka, kei le hung ing ka” a ti kitu ah, a pau keng leh a sakhaupi'h a kaiu 
in, a kilut sau sau lai taku chun, ama'n a sakhaupi dim ah vutt a kua 
chuh,a ham vak vak ah, a chate mai zang zang ah a the khum piak 
leh, a chate'n a mitu thip a sau in, a mitu a kinawi sau sau sungu in, 
ama'n a kalto san ah chuti'n, chung-khua a tung kit ta'i. 

HANCHAL IN TUN KITNA 

Hanchal chuh chungkhua a turn kit ah chun, a u, Phunchil 
chuh ni dang a inu kha’n a lah um ta pua'i. A zi hawl kawm ah, gam 
lian tak sung ah a vak vel vel ah, tangvum ah thing chung khat ah a 
kal ah, a dak vel vel leh, gamla tak ah mei neu khat khu dawk liai liai 
a galmu ah, zia a nai tuam ah chun mi khua um ding ah a gingchak 

ziak in a va chia leh sangak in, a nek ding ak em lai a lah hi. 

Ama'n sangak kiang ah chun,“Ka u, Phuchilte la mu khah 
em, a umnau la hia em? ti'n a dawt leh “I, ka hia’i, zia akcha hi le 
amau namthak nuai ah ka va mat a hi,” ti'n a dawnhu hi. Zia phat ah 
chun, Hanchal in,“A pha'i, chuti a hi leh, tu'n va chia kit in lah, a ak 
kang khatu va man kit in lah, la hung hawna lampi dung ah zia tiang 
hin hun the malam pek in, ke'n la ak hih a lah em piak na'ng ka,” a ti 
leh sangak chuh a kuan kit ah, Phuchilte ak kang lian khat a va man 
ah, a hung kitna lam dung ah chun ak mul chuh a hung the zak malam 
pek ah, Hanchal kiang a hung tung kit ta a hi. 

Chun Hanchal in sangak kiang ah chun, “Hiti ah akcha la mat 
sin leh mei ah la em leh bang ti'n ne man ding la he'm?” Mi'n hung 
del in tinu, hun chupiak kha di a puau em, a mul bawt than lah, ne 
ziang sek in,” a ti ah kipat in, a mul a bawt tha'h, a nek sek a hi ta'i. 
Zia zaw ah chun Hanchal chun akmul sangak in a the chuh a zui zui 
leh phuchilte umna, in chuh a zui tung ta’i. A masa pen ah chun a 
upa,Phuchil thil bawl lungnatpi hi leh kilawm in a u, Phuchil kiang ah 
chun, “Nasep leh bu (duap ah kipho) hawn, ding khawi zaw la ut zaw 
em?” ti ah a dawt leh Phuchil in, Ak hawn ka ut zaw'i,” a ti ziak in 
chuti a hi leh ti'n a keng a khet bawt piak phat ah chuh, khawi ma 
chia thei talo in, ak hawng bep bep in, In ngak in a um ta'i. Chun 
Hanchal in a zi a kichenpi kit ah, nawp tak ah cheng/ in a khawsa 
khawm tau hi. 


o 0 o- 

TANNUNGAK 
ANPAK KHUAPHATLAI 


Sim gam (kawl gum-Myanmar) ah etnawp um ma ma, sang 
leh sau kawl pak vel vul ziang, TAN kiti KAWL pakhat chuh tu tiang 
in a um ziang hi. 

Zia Tan kawl ah chun thitha hawm a chengu in, amau chuh 
a hausa thei ma mau hi. Tan kawl ah cheng thitha nungak haw chuh 
tulai ah leng leh sap chanute gual in a melu a hawi thei ma mau hi. 
Zia kawl kiang ah hin ANPAK kiti khua pakhat a um hi. 

Anpak khua ah Liandai kiti tangval minthang tak pakhat chuh 
nikhat gamvak ah chia leh hiat lawk lo hiat in tankaawl ah chun a vak 
lut ta hi. Zia lai tak ah chun Tan nungakte chun sumkul ah nuam tak 
in puan a lah gatu hi. 

Liandai in tan nungakte chuh a va sitkhak phat ah, inlam ah 
hung kile kit ding in a kigingcha ta pua'i, Ti ding dan hia ta lo in a 
meithal ah kap a guat leh nungakte chun ama pha tak ah a lah mel 
hiat sau a hi ziak in, a kap ta tak ding zingcha lo in a nuisan mai zaw 
tau hi. Zia zaw ah chun a kiangu in a kai lutu in, a kiang in,“Kiholim 
phawt hi tiu a in, la in lam la zawt tak leh, in la tun di kuan tak leh sa 
la dawi dawi la kap di mu'n la,” ti'n a chut khawmpiu in a holimpi tau 
hi. Chuti ah a um khawm laiu chun a mel phatnau leh, ngaium tak tak, 
a kamsuateu chuh leh,a mi lawp dan thiamnau chun Liandai chu le a 
lung a hung lut ta ma ma in, a hun ngai pan ziang ta'i. Chuti chun Tan 
nungakte leh Anpak tungvalpa chuh a hung kingai pan tau hi. Chuti 
ah nuam tak ah kiholim ah a chut khawm laiu chun nitak, in lam chia 
phat le hung hita in, kingai ma ma leh tu nung tak leh kipak tak ah 
kimu tua kit kinepna lungthim tawh, nitak kikhen ah mangpha kithak 
in, a in lam ah a chia leh, in a tun di kuan in, sasan lian tak pakhat a 
kap in a man malam in, kipak tak ah, in a tung ta'i. Liandai chuh a 
hun awn ni leh le nungakte chuh va hel gua lo in gamvak a 

chia tak leh nungakte chun ama chiana lam lam a lah hiau ah, sasan, 
sagual chuh leh sa lian dang dangte le Liandai kiang ah naicha-cha’n 
a musak seku ah, ziate chuh Liandai in kap a guat phat thet leh, 
nungakte'n a dainau in, apuan gana munu ah kipat chun, “Liandai,”ti 
ah a ko git taku le sate chuh a taimang sek tau hi. Zia tak chu leh 
Liandai chuh a lung a na ma sek hi. Chutiah gam vak ah a tha a 
chawl tak leh nungakte kiang ah chuh a chia sek hi. Nungakte chun 
ama kiang ah, dan cheng ah khah, khawi ah duia la he'm, ti ah a 
dawtu leh ama'n, gamvak ah ka chia leh naicha cha'h sasan leh ngal 
lian tak tak ka mute pakhat cha le ka man pua'i, a ti leh nungakte 
chun, ama umna zosia ah ama a muu ah, amau in dawi ah a lah bawl 
seku a hi ziak ah, zia gual ah um sek a hi aw ti'n a nuisan tau hi. Chu 
ti ah nuam tak ah a chuh khawmu in, nitak in lam chia phat a hung hi 
in, lam kim tiang a thadawk tau in, mangpha a kithaku ah, Liandai 
chun a in kiang nai tak in a dawi gual tak savawm, ngal khatchal 
sakhichal, tite a kikap ah a man malam sek ta’i. 

Chuti'n Liandai tawh a hung kilungsiat phatu’n Anpak khua 
ah tangval dang dangte le Tan nungakte tawh a kilungsiat pan tau hi. 
Chun a kiman hun taku leh a chia nawp hun hunu in Tan kawl ah 
nungakte chuh a va hel seku in, nitak ah a hung kile kit taku leh 
nungakte’n a piak gual gualu in sasan, ngalchang, savawm natiang a 
dawi gual gualu a kikap sek tau hi. 

TAN NUNGAK- ANPAK KHUA PHAT LAI 

Tangval pakhat chu’n Tan nungakte chuh ngai ma ma lehle, 
nungak haw chun a ngai lopau chuh, nungakte'n khua thim di a hi ta'i, 
la in lam ah kichia in lah, la in kiang ah ngalkhat tuk 7 pakhat kikap 
malam in ti ah a sawl zaw lo phatu in, a puankawlu a kisutu in, a 
nutsia tau ah, a kiang kimvel chuh kawl ken lak ngen a hung hi ta'n, 
chia theina di a um tak lo ziak in a kapzak ta'i. Zia phat ah chun 
nungakte'n a in kiang tiang a va thaku in, a in kiang ah buipi pakhat a 
mat saku hi a tiu hi. 

Tan kawl kiang ah ngal a lah ta sekte chuh tu lai ah a khamul 
san kekte hih a lah hiu hi. Thing a bak saupi-pi, a phei lam ah zamte 

kawl kiang ah chun a keku in, zia thing bak chung ah chun Tan 
nungak haw chuh a lah kitiang seku in, Anpak nungak leh tangval a 
nuai ah lampi'h a hung kizawt taku leh Tan nungakte chun “ nik san 
cheng in Anpak khuate pau in kipau leh aw!” ti'n Anpak nungakte a 
en danu leh Anpak tangvate zi ding a utchakna thuu, a lah gen khum 
seku seku hi. Tuni tiang ah kicheina sang tak ah a lah neiu Niksan 
chuh mithite a ken sak na laiu a hi’i. 

Tan kawl thang lam ah Chawngtui kihi khua pakhat le a um 
hi. Zia khua'h chuh pawsal zuk nei ding a utchaknau la'h “ Tan khawpi 
ah kipat i zuk et suk leh Chawngtui khua ang sing seng in a kimui,” 
ti’n, a phuaku hi. Tan nungakte chuh a chang leh Anpak khua'n 
khualai a zu leng seku hi. Zia khua ah a kithawinau vawkpi luchang 
chuh sumkul ah thing khat ah a tak seku chuh a lau ziaku in, insung ah 
lut ngam lo in, khawlai ah tangval a kihelpi seku a hi’i. 

Tan nungakte’n Anpak tangvalte a kichenpi thei Iona ziaku 
a um hi. Anpakte kithawina gun pen leh bawl lo thei lo chuh vawpi a 
upa pen pen ah a kithawi seku,chuh leh, a luchang chuh sumkul ah a 
tak sek ziaku a hi’i. Tan nungakte chun zia vawkpi tha chun ei del sek 
hi a tiu in, vawklu chuh a lau ma ma ziaku in, Anpak tangvalte in sung 
ah a lut ngam puau in, a langvalte chuh tawh le a kicheng thei puau 
hi. 

Burma leh Mizoram gamgi nai ah Burma gam sung ah Lipi, 
kiti dil lian tak pakhat a um ah, khual chia ah a haw lumlet khatc'n zia 
dil chanchin hih gen di tampi a neiu hi. A saulam mel khat, a vailam 
lam 440 vel, a thuk dan lam 10 vel a hi’i. Gammang lak ah um a hi’i. 
Tan kawl ah thitha lianpi- pi a tarn gualu in Lipi ah hin le a umu hi. A 
kikal mel 20 vel a hi’n, lo kuan Lipi tangvalte leh Tan nungakte chuh 
‘Lawmi’, Lawmi a kiti seku hi. Zia kikal ah chawlmun naum tak 
pakhat ah chun a kingaktua seku hi Ni khat chuh Lipi tangvalte chuh 
kuama a hung ta puau hi. Nungakte chuh a kantha ding in Lipi ah 
chun a va chiau in,” Lipi mite hin Tan mite tawh kipawl ta pua'i tiu la 
tiu a hem?” ti’n, la'n a va genu hi. Lipi tangvalte’n,“Ka ti puau hi, ka 
hausapau chapapa'n lei chung mihing pakhat a thalup khak ziak ah 
hung pawt di ka buai ziaku a hi,” ti'n, la'n a dawn huu tau ah. 

LIPI LEH HEITRAK THITHATE KIDONA 

Khatvei chuh Lipi thithate leh Heitrak thithate kikal ah kihiat 
thiam Iona leh kimudana a um in kido di a kisa tail hi. Zan khat chuh 
Lipi tangval hawm chun thingphel a kipatu in zan kim thip lai tak in 
Heitrak kawl chuh, a thanglam ah, a khupbaw lam ah kilik sak di a 
guat lai taku chun, mei thianu pakhat in a hun hia dawk ah,”A hei!, A 
hei!, I umnau hih mi’n, lek khup ding a guau hi, tangval hawn hung 
kipanu in” ti ah a kiko leh, a khuazangu ah pawsal zosia a hung kipanu 
in, Lipi mite chuh a nawmang zo tau hi. 

Zia nung hun sawt lo zaw ah chun, phuba la ding leh va thuk 
ding in, Heitrak thithate chuh Lipite do ding a gua tau hi. Lipi tui khuat 
ke ah, a tui luan kang sak di a guatu a hi. Lipi dang a khuat ke man ta 
vang tau hi. A hi'n lah, zia lai lak ah chun Lipi meithai pakhat ma'n, a 
hun hia dawk ta'n “Hei! Hei! Tangvalte hung kipanu in, i umnau Lipi 
tui hih mi'n khuat ke di a hi tau hi,” ti ah a hung kiko leh a khuau ah 
mi zosia a hung kipanu in, Heitrak mite zosia chuh a del mang tau hi. 
A kizo tua a um lo ziaku in, kicham tak in a um kit tau hi. 

Lipite'n Heitrak kawl, lek khuipna ding ah a thingphel matteu 
khah, a nutsia nungu in, a sel dawk sik seku in, Heitrak kawl chuh a 
zung in a jem chak ta'i. A langkhat kit ah, Lipi a khuat ke tak vangu 
khah, a taw neu khat khat a vat tak ziak in, pawsal hangsan tak lo 
chun zia tui vatha chuh a va dawn ngam ta puau hi. 

Tankawl ah thithate leh Heitrak thithate chuh a kihothei ta 
puau hi. Zia masang ah a lah kilungsiat ma ma ziaku leh a kikhen 
thei ma ma tak lo ziaku in, Tan nungak pakhat leh Anpak tangval 
pakhat a kicheng khawng tau hi. 

Chuti ah nupan ah a um khawmu ah kipat chuh, a inkuanu 
chuh vangphetna leh malsawna in, a hun vuk ta'n, a khangto ma mau 
ah, nek leh chak, sil leh chen, taksap a nei ta puau hi. Nat leh sat a nei 
kha ta puau ah, nawp a sa ma ma tau hi. Insung ah kiho leh kibiak ah 
le, nunnem leh kam dam ngen ah kiho in, kinial kibauna a um ngai ta 
pua'i. Azi chu’nchapa3, nurnai 1 leh pawsal 2 ahinpiakhi. Ni dang 
lai in le ki-en, ki-itsik leh kigen siat tuana a lah um tho hi. Ziate nupan 
le a eng 

leh a itsik a um ziaku in, a khuau ah mute'n a gensiau ah, “thitha 
nungak, mi thianglo tawh la kicheng in “ ti ti n a dem pan tau hi. A 
tawp in, zachat um a sak bek tak ziak in, a zi a nawl khawng ta'i. A zi 
chuh a ute’n a nung lammtc'n, a hung kipui kik tau hi. Insung ah nupi 
pawimaw pen chuh a um lo nung in, a insung chuh a chavai ta'i. 

KICHENG DANG KHAT 

Thasiam kiti, Anpak khua ah tangval pakhat chu’n, a mau 
khua'h a zi nawl lo in, Tan nungak pakhat a nei kit hi. A zi masa hin 
cha a nei thei ta pua'h, Tan nungak zawk hin, chanu chapa tampi a 
hin piak ta’h. Tan kawl ah a sungte in lam le a chia seku ah, giak le a 
hang giak den seku hi. 

Ni khat chuh Tan nupi chu’n, a pawsal kiang in, “Nang utthu 
a ‘hi lo leh thi ta pua’n la, tu'n kei thi ta'ng ka, la ti ni ni leh, zia 
chemcha hih la val lut ah, la lungchang ah a hung pawt tak leh thi beb 
di la hi’i,” ti'n, a pawsal chuh chemcha pakhat a vallut sak hi. A mapa 
chuh sawt tak a dam ah, a ha pulte chuh a khawl, a khawl leh, bawm 
khat a dim hial ta’i, a tiu hi. Ni khat chuh bang ziak khat a h’em ah, thi 
ta ing ka, ti lungthim a hun ngaitua leh chemcha chuh ama lungchang 
ah kipat hung suakdaw a gua ah, zia chu’h a zinu vaithak khah a hiat 
daw phut phat in, “Ehe! Ka vawkchal ka kitha nai pua'i, thi da ta di 
ing ka,” a ti kit leh a chenmcha chuh a turn suk kit ah, a thi ta pua'h, 
kum tarn tak a dam zaw in, “Tu in, ka dawi leh ka ngai cheng, ko 
khawm ing ka tin ka vawkchal that in ankuang thupi tak lui in, luai 
thena siam ing ka,” a ti in, a siam zaw ah, “Tu’n thi ta'ng ka ,”a ti leh 
a chemcha chuh a lungchang ah a hung pawt ah, a thi ta’i. A thi phat 
in, Tankawl ah kipat a zi leh a chate chuh ama gal in a hungu tau hi. 
A chanute chun a pau galna'n sumeng pakhat chiat a hung piau hi. 

A zi leh chate, in (Tan) lam ah a kile kit ding phatu in Anpak 
tangvalte'n nungakte chuh a it ta luau ah, pakhat chiat a kimat tau 
ah, a kitawm dawk zo a um ta puau hi. Nungak haw chun dawi ah a 
bawlu in, Anpak khawlai ah sagual a hun dim sak ziangu leh tangval 
haw chun sagual a del kalu in, Tan nungakte chuh a in lamu ah, a lah 


kizam mang zo tau hi. Tangval mit thum pakhat in sagual lah kidel 
thei pua in tin, ti'n, a nungak chuh a kituk chak den leh, a nungak 
chu’n ngalpi khat a taw a suksak leh ama in le ngal chuh mat a guats 
kal in a nungak tuk chuh a thasuak kha ta'i. 

GALNGAM 

Malai ah chun khua pakhat ah chaucha leh khi natiang siam 
thiam ma ma pakhat a um ah, ama chu’n a khuau ah nungak dang 
zosia-a hawi tak in a siam piak ah, a Hausapa chanu,Gultei-a chuh 
duk dak lo tak ah a siam piak hi.Gultei khutsebi chuh thingnai po in a 
chal piak ah. Lo zau lampi ah a gualte tawh tui ah a sawpu leh a 
lawite-a chuh a val tawl sing seng ah, Gultei-a hi leh tui ah a sawp leh 
a thingnaite a hung nem ah, a bawng tha zo ta'i. A da ta lua’h a kap 
ta'i. A mithi a thek leh a khut ah thingnai chuh a mit a nu kha ta’h, a 
mit a thum khalaw ta'i. A mit a thum ziak ah a chia thei ta pua'h, 
tangvalte a ban a ban ah a kipuak san san nalamu ah a hung zawl gai 
ta'i. Kuama mat ding a hiat lo ziak in a nunung penpa, Senlet chuh pu 
leh pa dun dung zui in man tau ah, ziapa chu’n a zi chuh a zachatpi 
tak luat ziak in gamlak ah a pui dawk ah, a that ta'i. 

Hausate nupan chun a chanuu man, tarn tak a hun sik tau ah, 
Senlet in lah bangma piak ding a nei lo ziak in khual ah sial hawl ah a 
kuanna’h chu’n, mi hausa ma ma teksia nupan, suan leh pak leh a 
enkawl di bei khat a va tuak kha ta'i, Nupante chu’n, “Ei enkawl 
nuam a um leh ka dakpiu le pia ziang ing kau,” a ti phatu chun Senlet 
in,” Ke'n enkawl ing ka,” a ti ziak in a dakpiu chu le Senlet a pia ngal 
tau hi. Amau chun Senlet kiang ah,” In la tun ma'h lamkal ah la dakpi 
chuh la sai lo ding a hi’i,” a tiu leh bang ziak a hi dia aw ti hiat kal a 
ngakla ziak in lamkal ah a sai leh thiguapi leh guapi hat tak kithua in 
ama chuh a mut lik leh a dakpi a thasuak tah, a dakpi chuh a kilik a 
kilik leh Tuilang leh Tuiluang kisuana Santaili ah a kilik lut ta’i. Senlet 
in Santaili a zu lu in, a nuai lam ah gualpite chuh a ban ban in tuili ah 
kipat a thakdaw leh a tawpna pen ah chu’n a luzang ah thilngo kek 
hial ta, gulpi lian pen chu’n a dakpi chuh khapchak in a lah kinei ta’i. 
Gulpi lu chuh a phawng kang in, maleh a dakpi lak dawna ding a khut 
a kidai zo ta pua’i. Gualpi chuh a lung a hung na khawng ta’h, “ Zia 
dakpi hih ka phal ta pua'i, Gultei man ah ka lak a hi ta'i,” a ti phat in, 
a hun nusia ta'i. 


TIANGKHUT 


Senlet chu’n a kum kit ah lo a vat leh a chapte chuh a zing 
leh a lah tho kit sik sek sek hi. A chan guk leh teksepi pakhat in a 
tiangkhut ah chapte chuh a sun ah,”Tho tau ah, tho tau ah,” a ti leh a 
chapte chuh a hung tho tau hi, Zianu bawl a hi ngut hi la’m ti'n teksepi 
chuh a gawl a mek piak leh amanu chu’n,”Ei tha in, ka tiangkhut pia 
na'ng ka,” a ti leh a tha in, amanu'n le a tiangkhut chuh a pia ta'i.Mi, 
a thi sah le a tiangkhut ah a khet leh a hung hing kit ziang thei hi. 

INCHEN PATNA 
GALNGAM PIANNA 

Gultei tawh a chapa Zauhang chuh a hung seilian ta'n, a 
tiang khut nei ziak ah, a inchen le a hung kibuting ma ma ziang ta'i. 
Zauhang in zi a hun nei ta'n, a chapa min chuh GALNGAM a hi’i. 
Zauhang chuh a pa'n a thi san nung ah a pa,Senlet tiangkhut chuh a 
chawi ah khua dang ah mi a thi zo tilte kaitho kit ding ah a vak vel vel 
kal in a chapa GALNGAM chuh a dam pua'n, a pa a lah thi san ta'i. 
Zauhang chuh, la chapa Galngam a thi ta'i, ti ah, a va ko-u leh mithi 
pakhat hung kaitho malam ngal ing ka a tina lam in, a chapa, a hin sak 
kitna ding hun a kikhel ta'i. A khua ah a vuaknga ding in kelchal 
pakhat a ken saku in, Galngam chuh a lah vui tau hi. 

Zauhang chu’n, in lam kinaw tak ah a hun del leh lam kal ah, 
a chapa thagau chuh kelchal mul sau tak kikai khum chung ah chuang 
tawh a kituak phatu in “Bawi ka hung tai, hung kit in” ti ah a ko leh a 
chapa Galngam chun, “He pa, a kikhel ta'i,” ti'n a dawnhu ta’h. 
Zauhang in thitha nupi pani, a chapa ma-ang leh nung hun zuite, Sak- 
hinu leh Thang-hinu chuh Galngam thina a ngaw leh amaute ni chuh 
a kingaw tua tua kalu’n, Galngam chuh a chia theng ta'n, a pachanu 
in a kikhen den tau hi. 

A NAU GALNGAM A SAKNAU 

Galngam chun, a pa Zauhang tawh a kikhen di kuanu chun.” 
He pa, chuti lawm ah lei lungsiat leh ka nau a hung pian tak leh 

pawsal hi'n tin, ama min chuh le Galngam hun sak ziang in a ti ta'i. 
Ama chuh kei sang ah tha leh zung hat zaw ding a hi’i. Chuleh, Lo 
khatvei la thawna ah chu’n bu 3vei hun at in”.a ti leh, kikhenpi di a da 
bek ziak in, a pa chu’n, “Bawipu, bung a hi em, la gen” a ti leh a 
chapa'n “He pa, gen?” a ti leh, Galngam in, “Lo khatvei la thawna'n 
bu 3vei at in,” a ti kit hi. A chapa a dawt kit leh a lung a na thim ta'n, 
“ Lo thum vei la thawna’n bu khatvei at in,” ti'n a dawnhu ta'i. Zia 
ziak ah chuh tulai ah lo 3vei thaw ngai sek a hi’i. Galngam khatvei 
gen khah a pa’n ngansia ziang leh chuh tu lai ah hih lo khatvei thawna’h 
bu thumvei ki-at ding a hi hi, a tiu hi. 

GALNGAM TAK TAK 

Chawm khat zaw ah, Zauhang in chapa pakhat a hun nei kit 
ta'n, a min chu Galngam ma a sak ta'i. A chapa 2na, Galngan chuh 
melpha tak leh damlona nei lo a hi'n, a lei muk pani ah kika a lah hi.A 
chil them chu kha, akcha chuh a thi ziang sek hi. Ama chuh, 
Dawikungpu kiti dawi thian pawsal pakhat in ni sin ah a hung enkawl 
sek hi. Apa'n a guk ah a hil/gen gual in Galngan chu’n Dawinungpu 
taksa ah a hung hawk dawkte chuh a sik tha’n a ne zo sek hi. A chuh 
ti bawl leh Dawikungpu chu’n,”Aw,Bawipu, kei le ei khek in,”a ti sek 
hi, Chuh ti ah Dawikungpu taksa neu khat khat a si thak ah chu’n, 
Dawikungpu Dawi chuh leh a mitvaidawi chuh Galngan in a lakpiak 
a lah hi ta'i, Akeha’n a chil a chuk ah a thi ziang chuh le dawi a thian 
ziak a lah hi ta'i, Galngam in, “He pa, gamla tak ah gam lian tak ah 
saw’h vachiaingka” a ti leh apa'n,” La din in gapchung” aphak tak 
leh chia in, zia gam sawh Keichalpu gam a hi’i,” ti'n a gen hi. Gapchung 
a sukphakphat ahchun, “Tu’nchia ta’ngka,” a ti leh apa'n, “Gaplai 
la suk phak tak leh chia in,” a ti kit hi. Gaplai a suk phak phat ah,” Tu 
in chia ta ing ka,” a ti lehh, “Gappi la suk phak tak leh chia in,” a ti kit 
hi. Gappi a suk phak phat ah a kidawt kit leh a pa'n, “ Apha'i, chia 
ta'n,” a ti piak ta’i. Keichalpu kiti chuh keimi a hi ah, a nawp hun leh 
mihing suak thei, a nawp hun hun leh sakei le suak thei,sa hingsan le 
a sial ah ne sek a hi’n, lau um tak a hi’i.s 

KEICHALPU LEN GALNGAM 
KEICHALPU GAM AH ZINNA 

Galngam chuh Keichalpu gam ah a chia di phat ah chu’n a 
galthuam haw’h a kivan ah, ak ngi sau a tukcha'h a thiat ah, a cheicha 
tawh,a thalpi tawh, a thal chang a thalbwm dim set ah pua'n a kuan 
ta'i. Keichalpu gam sung a tun phat ah, thing chung ah a kitdawk ah, 
gam a et vel vel leh a thing bul chuh Keichalpu dawi phumna a lah 
hi.ta’h, Keichalpu chu’n sakhi hing khat zia thingbul ah chuh a zuk 
kawi leh sakhi chuh a thi ziang ta’i. Sasan khat le a hun kawi kit leh 
a thi kit ziang hi. Galnga in a guk in a en zing ah, mak a sa ma ma'i. 
Keichalpu chiamang kit kal ah chun Galngam chuh kin tak ah a kum 
ah thingbul chuh a khuat leh Keichalpu dawibawm chuh a khuat dawk 
hi. Keichalpu dawium a la dawk ah, ama dawium a kawi ah, Galngam 
chuh a kaldawk kit ah, a lah et guk leh Keichalpu chu’n sasan pakhat 
a hun kawi kit leh sasan chuh a kitangdawk in, a ki'n leitual a phil ah, 
a taimang ta'i. Keichalpu chu’n mak a sa ma ma ta’i. Zia zaw ah 
chun Keichalpu'n ngalkhat pakhat a hun kawi kit leh ngalkhat chuh le 
a kitang dawk ah leitual chuh ha tak in a su’n a taimang kit ta'i. 
Keichalpu'n maksa'n dawium chuh a khuat dawk ah a nak ah, “Kei 
dawi gim nam tawh bang namlo tawh lah bang” ti’n, a vak vel vel hi. 
Ngalngam akngi taw lim chuh mat di gua’n Keichalpu chu’n a baw 
vel vel leh Galngam chuh a nui a za ma ma ah. Kisum zo lo ah a nui 
daw leh Galngam chuh Keichalpu chu’n a han mu ta’i A kikicha tua 
tau hi. Keichalpu'n Galngam kiang ah, leitual ah hung kun tha'n lah 
kizawl hi ti, a ti leh Galngam in le thing chung ah hung kaldawk in lah 
kizawl hi ti, a ti leh pakhat leh pakhat le a kingam zaw sang a um lo 
phatu in, Galngam in kei a kim tiang hung kum suk ing ka tin, nang a 
kim tiang hung kal dawk in lah kizawl hi ti a ti leh a ut gel tau hi. 

GALNGAM & KEICHALPU KIDEMNA 

Champawn lak ah : Galngam leh Keichalpu chuh, Lawm, Lawm a 
kiti tau hi. Cham pawm gan lian tak mun awng a tun phatu in keichalpu 
chun pu leh pate um chan thawna ding in a hawi na e!” a ti leh 
Galngam in hun thaw in a ti phat in, keichalpu chun lei lau leh 

zia leitang ah hin ei sep in a ti'n, kei chalpu chuh cham pawn lak in a 
kidiang lumlet ta'i. Galngam in leitang ah a se vak lo phat ah chun 
keichalpu chuh a tha a chawl takluat tak ziak in a lung a hung na ta'n, 
Galngam chun lawm, lungna ki’n, ka etnawp nalam ah hun se di ka 
hiatmil a hi a ti leh a hung a dawn kit ta'i. 

Nachang lak ah: Nachang gam liam tak a tun phatu in, Galngam 
in,” Zia tak hih pu leh pate umchan thawna di'n a hawi na e!, a ti leh 
Keichalpu’n,” Nang in hun thawl in a ti phat in, Galngam in lei lau leh 
zia leitang ah hin ei hun sep in a ti'n, Nachang kung chung pakhut ah 
a chut sak ah, zia phat ah chun Galngam in Nachangpi kung tak takte 
chuh a ban tan zat zat ziang leh, Keichalpu chuh lau in a lah kithing 
gawp lai chuh, a umna nachangkung chuh thakhat ah a ban tan piak 
leh Keichalpu chuh a lung a na'n, Galngam in nang in lei hun sep hak 
talua ah ka sat tan man kha ah a chuh la’m,” a ti leh a thip bek kit ta’i. 

Sa sukliam lo ah tha: Sa suliam lo ah kitha tek di ti'n, Galngam in 
chang a hawl ah, Ngalchang tuk 7 a hawl chuh Keichalpu changpang 
chun, a tin ah a khuat ah, a ha'h a pet ah chen net nut ah tha in, a that 
hi. A liamnate a nuainun in a lah kawi hi. Galngam in,”Sa vel ta'i tih,” 
a ti’n, a lumlet ah,” Zia tak la khuatna, zia la pena,” ti'n a kawk piak 
ta'i. Galngam in, “A pha’i, tu'n kei chang pang ing ka tin, nang in 
chang hun hawl in,” a ti'n, Keichalpu'n Ngalchang luk 7 a hun hawl 
in, Galngam in a cheicha’h a khawthil vak ah, a bawt dawk kit ah, a 
liamna chuh khuainat ah a chal/huk bit ah, a cheicha a selgu'h, 
Keichalpu’n,” Tu’n, sa vel tai ti,” a ti'n a vel leh a liamna a mu zo ta 
pua'i. Galngam in “ Ka cheicha le a leng theng ah, suang ah a lut 
theng hi. I pani'n va bawt dawk hi tih,” a ti'n, Galngam chuh a bawt 
kisa’n ha sawt in a sawn ah, Keichalpu chu’n ha baw ah bawl leh a 
bawt dawk zo pua’i. Galngam in,”I tha i sang gual thei pua hi'n a, kei 
ngen in bawt ing ka,” ti'n, Galngam in bailam tak ah a baw daw leh 
Keichalpu chu’n a guk in a lau pan ta’i. 

Mei kilak tek:Sa chuh a puau ah a chiau leh mun khat ah a khua 
thimu tau ah, mei a nei puau ah, kawl kawmawng ah aksi chuh mei a 
hi’i, ti'n lak di vai a sawm tau hi, Galngam in,” Lawm, ke'n thing 

leh tui a lah situa’ng ka tin nang in mei sawh va la'n,” a ti'n, Keichalpu 
a kuan ta’n, mual khat kal khat in a chia chia leh mei chuh la pha diak 
lo in, a kipat dawna mun ma a hung tung kit ta'i. Galngam in, “A hi leh 
kei va chia'ng ka,” ti'n,tang/mual pang lang khat a tun ah, a meituk ah 
mei a pan ah, meisel kuang tak a hun chawi tung phat ah chun aksi 
le a turn ta'i. Keichalpu'n Galngam mei lak dan khah a lah en gu'h, 
‘Nang in, la khuttin la nawt tua ah a hi’i”, a ti’n a khuttin a tatua leh 
lah mei a pawt thei lo phat in,pu Keichalpu’n a kicha zaw diak ta'i. 

THEIKHUANG AH SA THUN KIDEMNA : 

Sa tarn tak a matu chuh Keichalpu dawi in, Galngam 
thalbawm ah a leng in a khumu ah, in lam ah sa bawlna ding kuang, 
duap, tiang, tite kiting pua'n a, ti'n gamlak ah nathial zosia le a hun lau 
ah, a huanna ding thinghi thing um zosia, sa bawl leh huanna ding, lui 
ah tui um zosia a puau ah a hung laiu chu’n, Galngam in bang a ti 
siam a he'm, ti ah, a dawi la a hiat nawp ziak in a kipuk sak sek ah, sa 
chuh a kita buathak sak sek leh, Keichalpu’n, thalbawm ah a siam lut 
kit sekna lam in a dawilate chuh Galngam in le a hia suak man thim 
ta’i. 


KEICHALPU EK 

Keichalpu ekkawng chuh Galngam in a va et leh khival chang 
tampi a va mu'i,” Zia gual hih ka dawi hi,” a ti leh Keichalpu'n,” La 
dawi leh ka khuau ah hung kilak ah, a hi'n lah la hung hi ti ka hiat 
theina ding in ka khua kiang in mei hun semkhu masa'n,” a ti ta’h. 

Galngam in bang ziak a h’em ti hiat ut in a guk in a khua sung 
a va lut masa'h a va et guk leh inchung a khu lai taku a hi'n, kei mi 
ngen a hi ziaku in a meiu chuh nuai lam in a kaitha sau sau ah, a 
chateu in “ zia hih kei pa mei, zia hi kei u mei ti’n a lah zut piak sau 
sau lai taku a hi. khuamual ah mei a va sem ah a khu a mu phatu in, 
amau in, “mi a hung hi, la meiu zial lutu in,” ti’n a lah kigen tau hi. 
Galngam in Keichalpu nu leh pate a va et leh a hani kalu ah 
vawtthawlaw va tak takte a lah kikhai lem lumte chuh a lak thak 

piak ah, a hau nawt thian piak leh, a mitu in khua a hun mu thei tau ah, 
a keng bawnteu chu le a pha kit tai. Nawng thei lo ding ah a kal di 
kuanu in Keichalpu pa chun Galngam kiang in “ Kikhetha di ka hi e, 
ti kawm ah kikhiak thak di gua'n lah, a chung sang pen ah a chang 
lian pen kilaw in, zia chuh a pha pen a hi,” a ti leh, a ti gual ah chuh a 
bawl leh Kei chalpu’n, a chemsau a pan ah, sat a guat leh, a pa'n, 
“Mi zia gual pha'h, i mit ei sukvak piak ah, kengbai ei sukphat piak ah, 
mi zia gual ah chu bawl siat di a'i pua'i,” ti’n a vau leh a thip kit ta'i. 

GALNGAM KILE KITNA 

Galngam chuh Keichalpu in ah sawt tak a um nung in, a 
inlam ah a kile kit di phat in a zawlpa Keichalpu tawh, a thi masa -sa 
Keichalpu bawng ki 3 nei ah kivuaknga hi tih, a kitiu hi. 

Galngam a kipat di phat ah, Keichalpu chu’n,”Zawl zia phit 
(mut git thei gua) sung ah thigua a dim chak hial ah kithun hih kipuak 
in lah, in la tun masia hawng ki'n a ti leh Galngam chun bang ti dan a 
h’em ti a hia nuam ten ten ah, Keichalpu khua a khel phat ah, a hawn 
ziang leh thiguapi chu’n, a in maibawku a mut lip zo in, Keichalpu leh 
a khua’h mitc'n a hun delzuiu leh Galngam chuh saku kua sung ah a 
lah lut ah, a khuazangu in saku kua chuh a chou in, mawl ah a dawtu 
leh a lah thiak bawt piak sek ah, a khawn kisun pha lo a hi, tiu ah, a 
cho zawm kit tau hi. 

Chawmkhat zaw ah, Keichalpu chuh a zu lut ah,Galngam 
chuh a thuk zaw sem ah a zu chuam turn deu deu hi. Keichalpu'n, 
nusia ta’i tiu, a ti leh a mipite a ut nailo ziaku ah Keichalpu chuh 
Galngam kiang ah a zu lut kit ah,” Tu’n patlum khau mawng hun thun 
ing ka tinu, nang in a lah zial zial ziang ah” ti'n, a thun lut leh a patlum 
a kithap zaw tiang ah le a cho tei kit tau hi. Keichalpu'n dawha a 
siam ah, a them kit ta'i. Galngam in, “Bah’em khat hun gen leh lau lo 
di i hiu em? siklik siklik ti lehle i lengu in sik in kichai di hiu hi CHun 
chawmpa Ngang Ngang hun ti leh zia chuh a dang dang sang ah i lau 
pen dingu a hi,” a ti leh a dang zosia in lam ah a zam tau ah, a hi'n lah, 
mitthum pakhatpa chun, “Kei chuh a zam mang thei diak di ka hi 
pua’i,” ti’n a um den leh, Galnagm chu’n khupbuk a 



khet thipawt piak ah,a taisan ta'n, zia zaw ah chu’n Mitthumpa chu’n 
a khut ah a ma thisan chuh a chawi ah, “Enu in, ke'n ka ngak dawk 
ah, a sa ka ka nekna a thisan zia hih a hi’i,” ti'n a khawte a lak ta hi. 

GALNGAM A IN TUNNA MUMPI 

Galngam chuh khi pua kuan ah a zawlpa Keichalpu kiang ah 
sawt tak a va cham tak ziak in a zi a gai (nau vawp )khah le a lah 
suak ta’h, a chanu le a lah nungak ta’i. In lam ah a hung kile kit ah 
chu’n, khi a hun pua'h, in kiang tuikhuk ah chun nungak khat tui khai 
a lah um ah, ama'n a chanu a hi lam a hiat lo ziak ah, a chanu'n le a 
pa a hi a hia pua'i. Nungak dang khat hi’n a, ti a ngaitua ziak in, 
“Lumkhawm hi tin, ka khi hih hawm ing ka” ti ah a thep leh amanu 
chu’n, “kei pa le khi pua ah a chia na hi ka ut pua'i.” a ti ta'n, chuh ti 
ah, kitawn in a chiau leh a in lutnau a kibang ta'i. In a tun phatu in 
pachan a hiu a kihia tau hi. 

A chanu’n, tuikhuk ah a pa zawlna kha gen a guat leh a pa’n 
gen dawk kha'n a, ti a zachat ziak in a chanu kam ah Mumpi a siam 
lut piak ah, a chanu a pau thei ta pua’i. 

HANGSAI LEH KEICHALPU 
A NAUPA KHI PUA‘H KUAN THI DEN: 

Galngam naupa, Hangsai chu’n, “Ka u in le khi a va puak 
thei leh kei le khi pua'n Keichalpu kiang ah chia ing ka,” ti’n a kigua 
ta’i. Galngam in,’’Nang in mi umchan bang ma va hia pua'n la ti'n la 
kuan him him lo hial ding a hi, va kuan le chin a hing ah in hung kilawi 
kit lo hial di la hi’i,” ti'n ha tho ah a tho leh le a ut pua'n a chia tei tei 
ta'i. A va tung ta ngei ah, Galngam naupa a hi ti a hiat ziak in, Keichalpu 
chu’n khi a pia'h, a lah veng bit ah, in lam a hun zawt ni'n Keichalpu 
chu’n, thigua a dim set ah a thun, phit pakhat a pia'h, “In la tun di 
kuan lam leh la hawn bep di,” a ti leh, a ziak a hiat nawp tak luat ziak 
in, Keichalpu khawlai a khel ma ah a hawn leh keimite bithalap zosia 
a mut siat piak ta’h, keimite’n a del tau ah, a manu in, a tel a dak ah 
a puai chen tau ah, a sa a nek zaw mau ah, Keichalpu’n a va del ah, 
“Zia hih ka zawlpa, Galngam naupa a hi'n, kuama'n a sa la nek lo 
dingu a hi,” ti'n a va kham ta’i. 

KEICHALPU KIANG AH A NAU, HANGSAI A VA 

HAWLNA 

Galngam naupa, Hangsai khi pua'h kuan chuh a hung tun kit 
hak bek ziak in, a hung thi den hi ta ngei in a, ti lauthawng in Galngam 
chuh a hawl ding in Keichalpu kiang ah a va chia ta'n, Keichalpu 
chu’n,“Hung chuh a hung ngei ah, thak le ka hun thak daw a hi ta'i. A 
hi'n lah, ka khua'h mipite'n a lah that khau ah, a sa le a lah kihawm 
zak man tau hi, Aphe hal khaubepi tia ziang le kuama'n la sukbei lo 
dingu a hi’i, ama hih ka zawlpa, Galngam naupa a hi'n, a u chuh ama 
hawl ah hung ngei di a hi’i, ka ti'n mau kiang ka la gen a hi ta'i,” ti'n 
a gen hi. 

A zawlchanu in a sa chuh in tin ah a lah kiphe keute chuh a 
zawm khawmu in, zia chuh Galngam in a hu a tha khum leh a hung 
pauthei ah, a tak tak a suak zaw deu lo ziak in a vel phaln leh a 
zaknuai langkhat vun a lah kim lo ziak a lah hi’i. Zia chuh a va hawl 
kitu leh meithainu pakhat in sathu'n a lah um muat man tak ziak in, 
bak pakhat a manu in a tha halkhat a lau in, Hangsai zaknuai phawna'n 
a mat phatu in Hangsai chuh a hung hing dawk kit ta'i. Galngam in 
Hangsai kiang ah “CHia ki in, ka ti sa sa'h la chia tei tei ah zia gual 
buaina tung a hi’i,”a ti leh Hangsai a lung a na’h,”Bang ah lei panpi 
kha'h, zia gual ah chuh lei vau a he'm?” a ti leh Galngam in,” Eh; a thi 
sa ka hun hin sak kit ah, la zaknuai lang khat vun chuh le bak tha'h ka 
phaw piak la hi chuh la em,” a ti leh Hangsai chu’n le lungna kawm 
in a zaknuai chuh a zuk khuat leh bak tha pa dil del chuh a khuat ek 
ah a thi kit ta'i. 

Hangsai luang chuh Galngam leh Keichalpu'n Galngamte 
khua'h a vui tau hi. Ama zawlchan in, tuma'h i kitepna gual ah “a thi 
i un taku leh Dawikungpu’ bawngchal ki pathum nei ah kivuaknga 
ding” i ti khah tu hih a bawl hun chuh a hi ta'i ti'n, a kiholem tau hi. 

KEICHALPU LEH DAWIKUNGPU’ 
DAWIKUNGPU BAWNGCHAL KI 3 NEI MAN DING 
AH KEICHALPU KUANNA: 

Keichalpu chun Galngam kiang in, ‘Ke'n ka hun vuaknga 



ding a hi ziak in, Dawikungpu bawngchal ki 3 nei mat di chuh kei hi 
ding dawl a hi’h,” ti'n Dawikungpu kiang ah a va chia ta'i Dawikungpu 
chun Keichalpu kiang ah, “ Bang ngaitua ah hung la he'm?” a ti leh 
Keichalpu'n, “La bawngchal ki 3 nei kai ding ah hung ka hi, ti'n a 
dawn hu ta’h. Dawikungpu'n, “A pha’i, ka bawngchal ki 3 nei kai 
ding ah hung la hi leh, “ La hungna lampi mual (tang) kawi dung zui 
ah hung kawi la hi em,? Lam kawi sau tak gual ah chuh la hung kawi 
em? Chuleh tui namsia gual ah la namsia em?” ti ah a dawt leh 
Keichalpu'n, “I tang kawi dungzui ah ka hung kawi ah, lampi kawi 
dungzui ah ka hung kaw ah, chuleh tui namsiat gual ah ka namsia'i,” 
ti'n a dawnhu leh Dawikunghu chun, Keichalpu chuh ke'n zo ngei di 
ka hi ti'n nawp tak in a kium ta'i. 

A zing, zingkal annek zaw ah chu’n a paniu in bawngchal 
chuh man ding ah a kipan tau hi. Dawikungpu chu'n, Keichalpu kiang 
ah chu’n, “Ke'n bawng hun hawl dawk ing ka tin, nang la khaukual 
tawh a kawt ah a lah pang in lah, a lah khit ah,” ti'n bawng kul ah a lut 
ah, a hun hawl leh Keichalpu chu’n a lian pen a lah kitun ta'i. Zia 
bawngchal lian pen chuh Dawikungpu’n a dawi ah tungman ah a 
siam a hi ziak in, Keichalpu’n a kikai ah a chia leh bawngchal chuh 
lamkal ah tung a hung suak,leilual ah bek den ah, a nusia ta'i. 

DAWIKUNGPU LEN GALNGAM 
DAWIKUNGPU & GALNGAM BAWNGCHAL KI 3 

Galngam chu’n Keichalpu chuh a hung tun hak bek tak ziak 
in tuasia tuak hi’n a, ti'n a lung a pha maw ah a hawl ding leh bawng 
chal chuh va kai ding in Keichalpu in ah a chia in a tung ta'i. Lei in a 
so, den Keichalpu chuh a kimu lo sak ah, a chia theng ta’i. 

Keichalpu'n, “Galngam, zawl bang hi ding ah hung la he'm?” 
a ti leh ama'n la bawngchal ki 3 nei kai ding ah hung ka hi’i,” ti’n a 
dawnhu ta'i. 

Dawikungpu'n,” A hi leh, lampi ah tang a kawi dungzui ah 
hung la he'm, lam sau kawi dungzui ah a kawi ah hung la he'm, tui ui 
nam siat gual ah la nam sia em?” ti ah a dawt leh Galngam in, “Tang 
zan gual ah zang tak ah hung ka hi’n, lampi zun gual ah zang 


75 


tak ah hung ka hi’n, tui thiang tawh kibang ah lei hul chung ah la 
khuampi hawm zui ah hung lut ah, la mun phi ka keng ah ka sui dawk 
ah, la uipi chutna ka lua ah a lah kitung ka hi’i,” ti’n a dawnhu leh 
Dawikungpu chun zia mipa hih zo lo di ka hi ti'n a kingaitua ta'i. 

GALNGAM LEH DAWIKUNGPU KIDEMNA 

Nitak annek zaw ah, a lup phatu chu’n Galngam in 
Dawikungpu thil bawlte a etgukna ding in, a puan neucha mei a kak 
hawm sak hi.A puan hawm ah chuh a etguk zing leh Dawikungpu 
chu’n buhum neu khat tap chung ah a the ah, “Heiha”, a ti leh bu a 
hung kek dawk ah, “Heiha,” a ti kit leh hampa a kitho nam ah, bu 
chuh a hung vui in, a at thei ngal ta'i. 

Galngam in thukkhuk ah meichawl zosia chuh gitcha a suak 
sak ah, suang zosia chuh sagual a suak sak ah, bu zosia chuh, a chi di, 
khut dim khat lak di bep a khek ah, a nek zaw sak hi. A buchi neucha 
khat um chuh, a tapkuang ah a hun ching / the kit ah, Galngam in a 
bawl ma'h khan gitchate leh sagual a nek zaw sek kit hi Dawikungpu’n 
zia gual ah lo thumvei a bawl sung ah chun khua a hung vak ta'i. 

GALNAM LEN DAWIKUNGPU KIDEM 3 VEINA 

Dawikungpu'n an a huan min phat in, ankuang pakhat in a 
thuk ah, ama panna ding zawn ah bu tak tak, Galngam ang zawn ah 
tapte bu, (tapkuang lo bawlkaum ah kila bu) a thuk piak ah, Galngam 
chuh an ne di'n a ko ta'i. Zia lai ah chuh Galngam chuh kempi chung 
ah a kitung hi Galngam in.”Dawikungpu, hung en vak tia,sumkul ah 
nupi, busute a kina zak tau” a ti leh Dawikungpu'n, “A ngaina mawng 
a hi,” a ti san hi. Zia zaw ah chun “ Lobuk khah mu gual in a leng hi, 
hung en vak tia.” a ti. kit leh Dawikungpu'n le, “A a ngaina mawng a 
hi,” a ti san kit hi.Zia zaw ah chun, “Tang (mual) pani a kitat tuan hi” 
a ti kit leh “A ngaina mawng a hi” a ti piak kit hi. Zia zaw ah chun, “ 
La khua'h mite hih galte'n a nawzak zo tau hi la em,” a ti kit leh 
Dawikungpu chun” a bang ti dan ah tin, a hung tai dawk ta'i. Zia kal 
ah chun, Galngam a tai lut vak ah, an kuang chuh a lehei ta'i. A hung 
lut kit phat ah chun a ang zawn gelu ah bu chuh a kam dim dimu in, 
bangma lam gel ta lo in Dawikungpu chun a tapte bu chuh a bak ta'i. 



GALNGAM LEH DAWIKUNGPU KIDEM 4 VEINA 

Zing an a nek zawu in, Galngam leh Dawikungpu chu’n, tu'n 
bawngchal chuh man ta'i ti ti'n,Dawikungpu chun, ‘Ke'n hun hawl 
dawk ing ka tin, nang in a kawt ah, khau kual in a lah khi in” ti’n 
kulsung ah a lut ah, a siam kawm a lian lian a hun hawl dawk hi. 
Galngam in, a hiat ziak in a lah kikhi khial sak sek 
hi.Dawikungpu'n,‘‘Bawng dang a um ta pua'i,”a ti leh Galngam 
in,“Kung kaw chawng kil lam ah a gawng phin phen pakhat a um na 
lai hi, zia khih hun hawl dawk in,”a ti leh, a bawng chal ki 3 nei, a it 
pen a hi ziak in, da kawm kawm in a hun hawl dawk ah, Galngam in 
a lah kikhi ah a kikai ta'i. 

GALNGAM LEH DAWIKUNGPU KIDEMNA 5NA 

Galngam in bawngchal a kikai ah a chia nung in Dawikungpu'n 
a it bek ziak in suang chung khat ah kichu'n,” Galngam la mit thum 
hen, la keng bawng hen, la khut leh bawng khau kimat hen,” a ti leh 
Galngam in, “Aw le, ka mit a thum ah , ka keng a bawt ah , ka khut 
leh bawng khau a kimat den leh le ka bawng in kua khua a he'm 
pakhat bek ah ei kai tung na'n a. Nang la hi leh la chutna suang leh la 
taw phe kichalmat hen lah, chuk tui khang leh nipi nisa pek, la dam 
sung ah thuak ta aw” ti ah a sapsiat leh, a ngai ngam ta pua'n, 
Dawikungpu chun, a dawi khah a sut kit sik sek ah, Galngam in le a 
dawi a sut kit ta'i, A hi'n, Dawikungpu tawphe khutbek tia khat a bek 
den ah, tu lai ah suang chung ah kimute hih a hi ta'i.Galngam in 
Keichalpu chuh a phawngtho malam ah, a kitepna a subutingu in, 
Keichalpu le a in lam ah a kichia ta'i. 

SUVAIKEKNU 

SU VAIKEKNU LEH GALNGAM 

Galngam khua kiang nai ah nungak dawi thiam ma ma pakhat 
a lah um hi. A su a vailam ah kek a hi ziak in ama min chuh Suvaikeknu, 
a tiu hi. 

Galngam in kipawlpi ah lupkhampi a nawp ziak in Suvaikeknu 
kiang ah a va khuatai leng ah, a gawsem a mut ah, a 


77 



puan gana'n a va hel pan ta’i. Ni khat nih ni mai ah thuzaw ziang 
ding, haksa ding a hi ziak ah, a mui khekna, a pat kapna, a puan gana 
ti vel ah a sun a zan ah a nung a zui ngai ding a hi ti a kihiat hi. Sawt 
tak a sun khang a zan khang tiang ah a hel nung in zan khat chuh a 
hung imu vuang kha ta'h, zia phat ah chun Galngam in a gawsem 
lawng muk a chil a nu chek ah, Suvaikeknu kalkal ah thakhat ah a 
zamaw a vak suchek ah, amanu chuh a hung khanglo phut ta'i. 
Galngam in Suvaikeknu kiang ah chun, “La imut kal ah, ka lah luppi la 
hi ta'i” a ti leh a taksang pua'h. Galngam in la taksan lo leh vak 
kithem ah leh,” a ti leh a kithem ah, a chek chuh a mu phat in, a 
taksang ta'h, kuama kiang ah, gen dawk het ki in ti in, pha tak in a gen 
hi. 

Ni khat chuh, sanga detna'n sanga mak deu khat a man tau 
ah, tangval hawn eltam tak in a kikou in, nungak ka kipawl khakpi 
chuh Suvaikeknu a hi a tiu hi. Galngam in le zia gual ah chuh a ti leh 
Suvaikeknu chuh a lung a na'n, Galngam chung at phuba lak ding a 
ngaita ta a hi’i.. 

SUVAIKEKNU PHUBA LAKNA 

Suvaikeknu hel ah Galngam a chia leh Suvaikeknu 
in,Galngam chuh a pheipi a khawp sak ah, a hik a et piak ah, a imut 
sak ta'i. A hun phawng tho ah. Suvaikeknu’n,”La mang ah bang la 
mu em?” a ti leh Galngam in,“Sumpi'n ei tuam hen, ka mut leh a 
kithial kit ta'i “ti'n a dawnhu leh amanu chun a pheipi a khap sak kit 
ah a dawi in a imut sak kit ta’h.Chawm khat zaw ah chu’n, a 
phawngtho kit ah,“La manglam ah bang la mu em?” a ti kit leh 
amapa’n,”Sumpi'n ei khu in ka mut leh ka mut thial zo ta pua hi,” a ti 
leh amanu chun,“Ka in, suangpi hung suak awh,” a ti ah, thakhat in a 
taidaw san leh Galngam chuh suangpi in, a tuam mang ta'i. Galngam 
in suangpi chuh neukhat a hun tal hawm ah a awng kal ah chuh,“Ka 
dawi bawm va lau ah, ti'n a suakte a sawl leh a hun chawi laiu ah 
chuh, Suvaikeknu chuh musia gual ah a hung leng ah a hang baw 
thak piak leh a dawibawm chuh leitual ah a kitat gawp ah, a hal va 
them kha zosia 


chuh dawi a thiam ziang tau hi,a tiu hi, 

Dawithian pen halile chuh : 
lna- Suvaikeknu 
2na- Galngam 
3na- Dawikungpu 
4na- Keichalpu a hiu hi. 


“Dawi thiamte tuanthu zia cheng hin a kichai tai.” 


o O o- 

AKNGAWNCHAL 

Malai ah chu'n khua pakhat ah nupan pakhat a umu in,- chanu 
pakhat leh chapa pakhat a neiu hi. A chateu a pitin mau ah ma tak in 
a thi san tau hi. A chanuu chuh a uhpa zawk a hi’n, a chapau chuh a 
naupang zaw a hi hi. 

A nu leh pateu a thi nungu in a unu chun a naupa chuh a hung 
kidawt hi. A unu chu’n a naupa nik leh puan ding a bawl piak sek a 
hi. A nek leh chak ding zosiau le a unu’n a hung ngaitua to pek in, a 
naupa le a hung piting ta’i. 

Hun a hung chia zel ah, a unu chuh a hung nungak ta’n, chu’n 
a naupa le a hung tei in, a hung tangval ta’i. Chuti phat ah chun, a 
unu chuh Akngawnchal, kiti tangval khat in a hun hel pan ta’i. 
Akngawnchal in nungaknu chuh a hung hel pat lai ah chu’n nungaknu 
chu’n pawsal nei ding lungthim him him a gel kha nai pua’i. A naupa 
ama ngen ah nutsia ah pawsal a nei san ding chuh a ngai ngam him 
him pua’i. A naupa chu’n le a unu’n pawsal a nei san ah a nutsia ah 
ama ngen a um ding chuh a ngaingam diak him him pua’i. A unu’n 
pawsal a nei san ah, ama ngencha’h a chen ah, a sun leh zan ah a 
um di dante a ngaitua tak leh le ngaingam lo in, a ngen ah, a mitthi a 
gukin a luang a luang ziang sek hi. 

Unaute kikhiakla leh kilungsiat dan leh a kikhen dingu hak a 
sat di danteu chuh Akngawnchal chu’n le a hia chian ta ma ma hi. 
Zia ziak ah chu’n, Akngawnchal in,“Nungaknu hi’n, a naupa sang ah 
ei ngai zawk masia kichenpi thei lo di ka hi’i,” ti a hun gel dawk ta’i. 
Zia kipat ah chun Akngawnchal chu’n, nungaknu chuh ha hel ah a 
hel ah, a sun, a zan ah a nung chuh a hun zui pan ta’i. A nungaknu 
thin puak, thui khaina leh a china zosia’h a kawi a zang ah, a zui ah, 
thing a hawlpi ah a puakte a sawt ah, a kisuk liamnate a tuam piak 
ah, a lungngai gentheinate ah, a henem ah, nawp ni, da ni zosia ah a 
kipawlpi ah, a thawk khawmpi ta’i. A chuk a khal ah gua nuai, dai 
nuai, nisa nuai leh phalbi leh dap a thawk khawmpi ah, phalbi, nipi 

chuk leh khal lai ah zu leh va leh leng chi chuam chuam hamte a lah 
ngaitha khawm tau hi. 

A naupa chu'n hi ti’n kivawp vawp leu pawsal ei hun nei san 
kha’n a, ti a lau ziak in, a kipawl leh kivawp dingu chuh a hun zada 
pan ta a hi’i. A hi ah lah, a kingainau a thuk tak ziak in, hun chawmcha 
sung kimutua lo ah le a um thei ta puau hi. Akngawnchal tawh in ah 
kihel di a ut ziak in, a unu chun,“Kei, ka dam pua hen, nang ngen lo 
ah va kuan mai ta’h” a ti’n, a naupa chuh lo kuan ah a sawl sek ta hi. 
Anaupa lo kuan kal leh, a unu chuh Angawnchal tawh nawp tak ah 
a kihel sek tau hi. A naupa chu’n, a unu chuh a damna ding ah, bang 
kingaitua leh a pha diam a ti’n Thiampu a ko piak sek ah, a thawi sak 
sak leh le, ka dam hi a ti diak ta pua hi. A naupa in le, a unu kidamlo 
sak a hi lam le a hia dawk diak nai pua hi.Zia zaw ah chu’n damdawi 
chi chuam chuam a piak leh le, ka dam hi a ti diak ta pua’i.A tawp 
ah, a unu chu’n a naupa chuh sahang in a thalup thei khak leh ti’n,a 
naupa kiang ah chu’n “Sakei nawi dawn le’ng dam ing ka,”a ti’n, a 
naupa’n sakei nawi a va la’h a dawn sak leh le a dam diakpua’h, zia 
zaw ah chu’n, “Savawm nawi dawn le ing dam ing ka,” a ti’n” zia 
chuh a naupa in a va lak piak ah a nek sak leh le a dam diak pua’h, 
sakei, savawm a no nei, a hang laite’n le a lah that diak ta pua hi. Zia 
zaw ah chu’n a unu chu;n, tuipi chung ah thizin tui hang kilak sak leh 
thing leh tuipi ah kiatha ah, a thi thei khak leh ti in,“Thizin tui dawn 
le’ng dam ing ka,” a ti kit leh a naupa’n le thing sang leh tuipi chung 
ah kikiatha lo ah a hun lak piak ah thizintui chuh a dawn sak leh le a 
dam diak pua ah,a naupa le a thi diak pua’i. A naupa in, ka unu’n ei 
thalup gua hi in a ti, a hun gingcha ta hi. 

Ni khat chuh ka unu’n, ei thalup gua tak tak a he’m, ti a hiat 
chetna ding in, a unu thing pua’h a kuan kal ah, a naupa chu’n a 
lupna’h amapa lim gual pakhat a kisiam ah, puan a khu ah, a unu a la 
et guk leh, a unu chuh, in a hung tun phat in, a naupa khah, “puan a 
lah kilukhu ah lum hi’n a,” ti’n,“Sakei\Humpi,vawmpi ma-ang leh 
tuipi tuite ah thi’n I ti leh lah thi thei lo”ti’n, han tawh thua in, a 
heicha’n a naupa lim chuh a tuk leh, a naupa lah, a lah hi ta pua’h 
.Zia phat ah chun, a naupa chun,”Ka unu hi’n, ei thalup gua tak tak 

a hi hih aw!,”a ti’n, a hun hia chian ta’n,ama’n le a unu 
chuh, a meithal ah a kaplum ngal ta’i. Zia zaw ah chun ama chuh 
Akngawnchal in thalup ding ah a del vel vel ziang ta’i. 

A naupa chuh lungngai tak ah a kingai siat lai chuh Uipa leh 
Phingpa'n a hung sikha tau hi. Amau in “Tangval bang lung khampi 
la hi em?”ti ah a dawtu leh a ma’n,“Ka u leh Akngawnchal a kingaiu 
in, ka zakda leh ei thalup a guau ah a hi' i”, a ti ta' i. Zia phat ah chu ’ n 
amau in, sumthik pakhat a dial mawng ah a khi piak tau ah, Tangvalpa 
kiang ah chu’n, panpi la ngaina a um phat phat leh zia sum thuk hih 
khaw in leh, leipa leh phingpa ka ngai hi, ti lechin nang panpi ding ah 
la kiang hung tung ziang di ka hiu hi”, ti'n a vaithaku in, a chia mang 
san kit tau hi. 

Ni khat chuh Akngawnchal leh a unu‘n thalup ding ah a delu 
leh tangvalpa(a naupa) chu’n a sumthik chuh a khai ah, “Uipa leh 
Phingpa ka ngai na e !”a ti leh Uipa leh Phingpa chun Thimzin lak ah 
a tai lutpiu ah, in lam ah a hung kile kit ta pua‘i. 

LAMADIL 

Nidanglai ah chun Lamdil kiti pawsal pakhat a um ah, ama 
chuh mi hat khawkheng a hih. Ama chu’n akpa lenglai le a khut ah a 
beng tha sek ah, tingpi zang sagi le a pat lan zo hi. Suktum le tungpi 
chak (tak) chung in le a khaw turn mang zo hi. 

A in kiang ah chun, a pi leh pute‘n pang thing pakhat a lah 
phuu ah, amau chu’n, zia pang thing kiang ah chu’n,’’Pang thing aw 
khang khang ka akcha ah ka ai diu”, a tiu leh a hung khang tul tul hi. 
Zia zaw ah chun,“Ka vawkchal ah ai diu, pang aw kheng khang” a ti 
kitu leh ha tak in a hung khang tul tul hi. Zia zaw kit ah chu’n,” 
Bawng chal ah ka ai diu pang aw khang khang,” a ti kitu leh pang 
thing chuh a hung ha khan diak hi. Zia zaw ah, “Sialchal ah ka ai diu, 
pang aw khang khang,” a ti kitu leh pangthing chuh a hung ha khan 
zaw diak kit hi. A tawp ah,“Ka pang thing aw khang khang Lamdil 
sa’h ai na’ng e!” a tiu ah. 

Lamdil pi leh pu chu’n pangthing chuh Lamdil sa ah ai ding, 
a guk ah vai a hun sawm tau ah, zia chuh meithainu pakhat in a lah 

hia gu kha’h, chu’n, Lamdil sa chuh a huanpi ding,sizo va 
hawl ding ah Lamdil chuh a sawl tau hi. Lamdil chuh, sizo a thiak 
zaw ah, in lam ah a hung kile kit phat ah, in a tun ma‘h chu’n, meithainu 
chu’n Lamdil kiang ah, “Lamdil, bang ding ah sizo hawl ah kuan la 
he‘m? La pi leh la pu‘n nang chuh pangthing aina ding ah thalup ah, 
zia la sizo puak chuh la sa tawh a huanpi ding ah a va hawl saku la hi 
ve hi,” ti‘n a pi leh pute thu guk chuh a lah gen ta‘i. 

Lamdil pi leh pu chuh, Lamdil in kawtkhak a hun kan lut 
phat phat leh sat lup ziang ding gua ah kawt sak leh kawt thang ah, a 
lah chang gu tau hi. Lamdil in, ei lah changu di a hiu, ti a hiat phat ah, 
kawt kan leh sat a thua leh, a pi leh a pute, kawt sak leh kawt thang 
ah a lah changpangte chuh thakhat ah, a paniu ah a sat lum gel ta'i. 

Lamdil chuh mihat khawkheng a hi‘n, an nek le a hat ah hat 
a hi‘n, a ek le a tarn ah tarn a hi hi. Ama‘n Santaili (Santai luipi, a li a 
lian pen) a chip kang zo hi. Tui chuh a chip kang leh sanga tam takpi 
a um hi. Chu’n, zia Santai li nuai lam ah chu’n gulpi lian tak a um ah, 
a luzang ah chu’n thilgo tam lak, in pakhat a chung khuna kham hial 
a kek hi. Ama‘n gulpi chuh a ban tan ah, turn thum hial a sua hi. 

Lamdil chuh a vak velna’h Thovaigilsa tawh a kituak khau 
ah, amau chu’n, thigua kawt huk ding, vai a sawmu ah, a huk bing 
tau hi. Thigua a um lo phat ah, Leikhamang chu’n, thigua a um lo 
ziak ah, sa a sa talua ta‘h, thigua kawt hawng ding ah thu a hun pia 
ta‘i. Thigua kawt neu cha sakuchang ah a sut vanu leh a thigua 
chu’n a hun mut kek zak ah, thigua a hat ah hat ah, a hung kikhaw ta 
a hi’i. Thigua chu’n, Lamdil le a tawk mang ah, pangthing chung ah 
a hung chuk leh a kawng ah a chem, chun pangthing bak khat a ban 
tan ah, pangthing bak chun Lamdil malpi lei sung ah a khaw turn ah, 
thingbak chuh kuama a bawt dawk zo a um ta puau ah, Lamdil malpi 
le a giak den ta‘i: Zia phat ah chu’n, Lamdil chuh kul a khaw khuam 
tau hi. Ni 7(sagi)sung ah, Lamdil chuh gulpi a lah suak ah Sataili ah 
a lah vak lut ta‘i. Santaili ah gulpi um chuh Lamdil khah a hi’i, a tiu 
hi. 

PHUNCHAWNG 

Malai ah chu’n nupan kiho thei IcAkituak lo, pakhat a umu 
ah, amau nupan chuh a kina a kina seku in, a kihothei lo bek set ziaku 
in, a tawp tawp ah, a pawsal chu’n, a zi a nawl khawlaw khawng ta 
a hi hi. Amau nupan a kikhenmau ah chun cha pakhat a nei man tau 
ah, a chau chuh nausen a hi nalai hi. 

A nu leh a pa, a kinawl phatu chu’n, nausen chuh kuama a 
dawn di leh a vak ding a um ta pua‘i. Zia bep chu le hi lo in, a nawi 
chep di le a um pua‘n, an pia di le a um ta pua‘i. Nasen chuh a 
gawng deu deu ziang ta‘i. A sun a zan ah, muang thei lo in, a kap a 
kap ziang sek hi. CHu leh, a gil le kial ziak in, gilkial in le, a ka chuh 
hai hun a nei thei ta pua‘i. 

A nu in a cha um dan chuh a hia ta ah, a ka git le a hia sek hi. 
Hi ma leh, a an a va piak di leh a nawi a va chep sak di chuh a pate’n 
a phal puau hi. A hi in lah, a nu in, a guk guk ah, an a va pia sek hi. A 
nu in an a va piak guk sek, a hiat phatu in, a nu chuh a pate in a lah 
that tau hi. 

A nu chuh a vuinau ah,a gu chuh phunchawng thing ah a 
hung kek dawk ta hi. Phunchawng chuh a hung pak phat ah, a kiang 
ah a nau cha chuh a va chia tak leh a bakte chuh a hung kisuniam 
suk seku in, a nau chuh a pak zute kichawp sak sek hi. CHu ti‘n a 
nau chun le a pakzu a du tak leh a va chia sek ah, Phunchawng kiang 
ah chun: 

“Ka nu aw, kul dim dim, 

Ka nu Phunchawng dal niang, 

Ka nu aw, kul dim dim,” a va ti sek hi. 

Zia gual ah chuh a cha in a va ti tak leh Phunchawng chuh a 
hung pak pha diak sek hi. Zin chule a chanaute’n a hiat phatu in 
phunchawng chuh a bak a va suam tha zo tau hi. Phunchawng pakcha 
zu chuh, a cha chu’n theikhuang ah a kikhawlte nasan le, a chanaute'n 
a lak piaku in, a but thak piak zo tau hi.. 

LENGCHAWNGHAWI 


Nidang ah chun Lengchawnghawi kiti nungak melpha ma 
ma pakhat a lah um hi. Ama chun suapi pawsal sagi a nei hi. Ama 
chuh chanu changkhat ahi’i. A chung ah pawsal pali, anuai ah pawsal 
pathum a umu hi. Ama chuh nungak dang zosia sang ah, a mel a pha 
chung chuang diak hi. A umchan, a nungchang, a tawidan chuh leh a 
lungthim le a pha ma ma hi. A nun a nem ah, a tai ma'h, chuleh 
thumang thei tak le a hi‘i. Melpha chungchuang a hi bep hi lo ah, a 
sam le mi dang-a zosia sang in, a pha zaw'n chu leh sau le a sau zaw 
hi. A sam a sau ma ma ziak in a hiat di tak leh tangkhang ah a ban lo 
leh a hiat thei pua'i. A hausa ma mau hi. kithuamna di leh kijep hawina 
ding ah nik leh puan, dangka, sana chuh leh suangmantam ah kisiam 
chaucha, khutsebi, khi leh bilba tite leichung ah thil umt zosia, bangma 
taksap a nei pua'i. Himaleh , vanlam thil, a nei nai lo, Ninelkai leh 
Aksinelkai le, kijem hawina ding ka dawi hi a ziak in, a luagawi thei 
diak nai pua'i. A nu leh pa leh a suapite chuh amanu lung suk bikimna 
ding in, Ninelkai leh Asinelkai la ding in nasa tak ah a kisingsa tau hi. 

A inu chuh pindan thua pasagi nei, thingpek ah hawi tak leh 
det tak ah kisa a hi’i. 

A chanaute chuh a hung kile kit mau ah Lengchawnghawi in 
a lah nek leh chak ding leh thil pawimaw ding zosia a buting ah a 
sittua piak malamu a hi’i. Belchabu kiam lo pakhat tawh a me ding 
anche lohing sa leh nga buting tak ah a sittua piak malamu in, chuh 
leh me, a du du a sakdaw ziangna ding, sumcha pakhat le a kawi 
piaku a hi’i. CHun uichal pakhat le a kawi piaku hi. 

Thu vaithak : A nu leh pate chu’n Lengchawnghawi kiang ah, 
“Khawima'n a lah pawt ki'n lah,la sam nasan le la lah hiat lo ding a 
hi’i, ti'n pha tak ah a vaithak malamu a hi'i. 

Kipatdawna : Zia zaw ah chu’n a nu leh pate leh a suapi, pawsal 
pasagite chu’n, Lengchawnghawi chuh pindan sungnung pen ah kawt 

a kam khumu in, Chun pindan sagite chuh a leng in kawt det tak in a 
kam malam sik sek zawu ah, Ninelkai leh Aksinelkai la ding ah a 
kipandawk tau hi. 

Lengchawnghawi chuh a chanaute zosia'n a nutsia nungu 
chu’n, chuti ah a um um leh, hun a hung sawt deu phat ah, a hun 
chimchak ta'i. Tu'n bang le ti sam ta pua'n a, ti'n a sam a hiat leh a 
samzang pakhat tuang awng kal ah a lah kikhia tha'h, kha ta' i. In nuai 
ah a samzang chuh thigua'n a mit dawk ah, tanghawk tui in a tawk ah 
luipi lam a tun phat ah, sangapi pakhat in a lah vallut kha ta'i. Ni khat 
Tawmipa kiti khat chuh luipi ah len sep ah a kuan leh zia sangapi 
chuh a hun man kha ta'n, a gil a sua leh samzang a sau ah sau khat a 
hun mu dawk ta'i. Amapa chu’n mak a sak ma ma ziak in, zia hih kua 
sam bep a hi ta em, ti'n khua dung khua vai ah a dawt vel leh teksiapi 
pakhat in “Lengchawnghawi-a longal kua dang-a hi di a he'm,” ti’n a 
gen hi. 

Tawmipa'n Lengchawnghawi a gukdawna: 

Lengchawnghawi samzang a hi, ti a hiat phat ah Tawmipa 
lungthim ah, Lengchawnghawi a cham ta’n,umna, in a kanvel leh 
teksiapi ma ma kha’n, “Lengchawnghawite in chuh tangchung lam 
khih a hi’n, a in chuh thingpek ah kisa, pal det tak ah kige khum a 
hi’i”, ti’n a lah hil hi. Tichun,Tawmipa chuh a tai to ah, 
Lengchawnghawite pal sung ah a chawmlut ah,“Lengchawnghawi, 
kawt ei hung hawn piak aw,’’ti’n a lungsiatna la ah sa’n, a kawtbiang 
ah a va ding ta’i. Lengchawnghawi le a chanaute thawm gitu ngakla 
ma ma ah,lungthim dang nei lo ah a lah um a hi ziak in, ka chanaute hi 
ta’n au, ti’n kin tak ah kawtpi lam a del leh, Tawmipa chuh a mu phat 
in Lengchawnghawi in, “Bang dawi ah hung la he'm?,”a ti leh amapa 
chu’n,”Ka tualmei a thi hen mei-am khat dawi ah hung ka hi’i,”ti 
maleh a pia ngam pua’i. “A hi leh, mei-am tang neucha khat bek ei 
pia'h,” a ti kit phat in, bang awng ah a piak leh amapa'n,”Ka tu kha 
thei pua’i, la khat chal muk hun thun dawk sau deu ah,”a ti kit phat 
ah, a thun daw sau deu leh, Tawmipa’n, a tukkil ah a khutchal chuh 
a kilden piak ta'i Amapa chu’n,’’Kawt lei hawn lo leh la khutchal 
thadawk lo di ka hi’i,” a ti phat in amanu chu’n na a sak 



bek bek ziak in kawt a hawn piak ta'i. Tichun Tawmipa chu’n 
Lengchawnghawi a kimat ah, a kipiak mang ta'i. 

A chanauti hung tunna : 

Zia zaw ni chawmkhat nung ah chu’n, Lengchawnghawi 
chanaute chuh Ninelkai leh Aksinelkai chuh a hun puau ah, in, a hung 
tung tau hi, Uichal chu’n, Lengchawnghawi khutsebi, chaucha leh 
khi leh a dang dangte chuh pha tak in a la kawm kit ah, a chanaute a 
kawkmu ta'i. 

A chanaute chu’n, Lengchawnghawi chuh, bangti leh bang 
gual ah, khawi ah um a hi ta'm ti, a in vengte kiang ah a kan vel phatu 
in, a invengte’n,’’Tawmipa'n apuimang ta'i,” ti'n a gen tau hi 

Lengchawnghawi hukdawk ding, ah a thahat pen kitha etna'n 
tingpi khau pasagi kihek lawm chuh a lian hen ah pat a kipek teku leh 
a liante zosia'n a kengu a kipek bawtu in, a thi zo gam tau hi. A nau 
neu pen bep, a hing sun chuh a hi ta’i. 

A nau neu pen a kuanna : 

A neu penpa bep in a pek tan zo ah, a unu, Lengchawnghawi 
va hukdawk ding in, gam vatawt keng san gual ah, a leng in, a kuan 
ta'i. 

1. CHuti ah a len vel leh, a nuai lam ah, lo tho ah, lawm kuan, a 
mute kiang ah chun,“Ka u, Sawllai, (zingkal leh zingsawl, nitak 
leh Nitaksawl) la mu khau em?Lamkualna ah sana khite awk, ka 
u la mu khau em? Tuilum tulum e,” ti'n la'h a sak leh amau in 
le,”Mu chuh ka muu ah, tu'n vang a nu leh pate kiang tung ta'n 
a,” 'tiu ah. 

2. Zia zaw ah chuh a len kit leh nungak tangval lawmkuante dang 
pakhat a mu kit ah, amau kiang ah chu’n," Ka pa lo ah kuante 
haw, ka u, Sawllai la mu khau em, lamkualna ah sana khutsebi 
leh chaucha but la mu khau em?” ti ah a dawt leh amau chu’n, 
“Mu chuh ka muu ah, a hi'n lah, tu’n vang, a nu leh pate kiang 
tung ta'n a,”a tiu hi. 

3. A leng kit ah, nupi tuikhai pakhat tawh a kituak kit ah, zianu kiang 
ah chuh, “Ka u, Sawllai khah la lah mu em,?” Lamkualna 

ah sana khi,chucha leh khutsebi'h kichei kka u kha, Tuka tuilum tulum 
e,” ti ah a dawt leh nupinu chu’n, “Mu chuh ka mu in, tu in vang, 
a nu leh pate kiang tung ta'n a,” ti'n a dawnhu hi 

Lengchawnghawi umna tung : 

Zia kipat ah chuh a len kit leh a unu Lengchawnghawi umna 
chuh a tung ta'i. A unu, Lengchawnghawi chuh hulliap kempi chung 
ah puan a lah gat hi. Zia phat chu’n, thingbak chung ah a chu'n, mi 
dang dang kiang ah a dawt gual ah,”Ka ma-ang ah puan gatnu, ka u, 
Sawllai khah la mu kha em? Mipi lamkualna ah sana khi, chaucha leh 
khutsebi but ka u kha la mu kha em? Tuka tulum tulum eh!” ti ah a 
dawt leh a unu chun, a naupa, ama hawl ah hung hi ta'n a, a ti'n, “Ka 
naupa la hi ngei nak leh aksipak hawk khat hun chawi in lah, ka puan 
gana tangkhang chung ah hung chuang in lah, ka thiam tui ei hung 
piak piak aw”, ti ah a dawnhu leh a naupa chun le a u’n a ti gual 
chu’n, a va bawl piak ah, ti chun puan gat khawm in, a insung chanchin 
zosiau a gen in, a kiholim tau hi. Zia ni ah hi’n, Tawmipa chuh in ah a 
um pua'i. A naupa'n, “Tawmipa khawi ah chia a he'm,? ti ah a dawt 
leh a unu chun,“Gamvak ah chia a hi'i,” a ti ah. A hi leh,” Ama bangtik 
leh a hung tung diam,? ti ah a dawt kit leh a unu’n “Hiat thei a hi 
pua'i, kin tak ah hung kit ziang di ka hi’i, a ti leh le vaigei tak ah ni 7 
tiang bang a hung cham chang le a um ah, “hung tung vak lo di ka hi’i, 
a ti ni leh le a ni ma ma ah a hung tun kit ni le a um sek hi,” ti'n a 
dawmhu hi. Zia gual chuh a hi ziak ah, a unu chuh, a lauthawn ziak in, 
a naupa chuh phek a zial khum ah, gap chung ah a thun lut zaw, 
chawm khat nung ah Tawmipa chuh a hung tung ngal ta’h. 

Nitak an nekna: 

Zia, nitak an, a nek laiu chu’n, Lengchawnghawi in dawha 
bawl ah, a naupa nek ding ah,kau thaina ti ah, sa tang pakhat phekzual 
sung ah a se lut to leh Tawmipa chun le, a thu a la, hia lo ah, “Ke'n le 
pia'ng ka.” ti'n sa tang lian pakhat a han se lut to leh, a naupa nakkui 
a sep thipawt kha ta'n, a nakthi ankuang ah hung valut chuh a khut 
muk ah a khawi ah, a nak leh, “Mihing gim lah bang, sa gim 

lah bang,” a ti'n, a ban le bangma a kansui diak ta pua'i. leh zia 
sumthik hih khawi in lah “Uipa leh Phingpa ka ngai na e!”ti le chin 
nang panpi ding ah la kiang kiang hung tung ziang di ka hiu hi,” 

Tawmipa (Keimi) : 

Tawmipa kitipa chuh mihing tak tak hilo, 'keimi' a hi ziak in, 
mihing a hi nawp tak leh mihing suak sek, sakei a hi nawp chang leh, 
sakei a suak sek ah, sasial le a ne sek ah, sa kihuan le a minlo in a ne 
sek hi. A minlo chuh Lengchawnghawi in a ne nuam ngai pua’i. 
Lengchawnghawi in a sa kihuan minsa a piak tak leh amapa chu’n,kha 
a sa’n, a ne nuam ngai pua'i. Tawmipa chuh a imut ngai leh khua a 
phawk ngai pua'i. A thi gual ah, khua a hia ngai pua'i. Sawlpi-pi a imu 
sek hi. 

A naupa'n a pawidawna : 

Zia zan ah hin le, an a nek zaw zaw in a ipmu'n, khawtui 
khawchang a hia pua'i, Tawmipa imut kal in Lengchawnghawite unau 
chuh kin tak ah, a kisiamu in, a hun zamsan tau hi. A hung ah a kipat 
dingu in, a naupa chu’n, suktum khat leitual ah a khaw turn mang 
malam ah, a invengte kiang ah chun, “ Zia ka suk khawttum khaw 
turn gual ah hih a khawtum zaw lo leh Tawmipa hin ei tha zo lo ding 
a hi ziak in, del le ei hun delzui da mai hen”, ti'n, a vai thak malam hi. 
CHu ti'n a chia jelu leh,, Lengchawnghawite unau chuh a tang pang 
lang khat a tung tau in, zia tak ah chun a lah giak tau hi. 

Tawmipa'n a delzuina : 

Tawmipa, a khatlaw phat ah Lengchawnghawi chuh a mu ta 
pua'i. Hun delzui a guat leh a in vengte'n Lengchawnghawi naupa 
thugen khah a gen piak tau hi. Hi ma leh, suktum khah a khawtum 
zawna a um pua'i. Kihangsan sak tak ah a hun delzui ah, mual khat, 
kal khat, mual ni, kal ni hun sua in, a hun del leh Lengchawnghawite 
unau chuh a hun del pha ta'i. Khua thim di a hi tak ziak in, 
Lengchawnghawite uanu giakna tangpang lang khat ah a giak ta'i. 

Panpitu-Pathian leh Nungzai : 

Zia zan ah ,chun Pathian leh a naupa, Nungzai chu’n, “Kua 
zawk panpi le hen a pha diam,” ti'n a kiholim tau hi. Nungzai in, “ 
Tawmipa panpi zaw'i ti,” a ti leh Pathian chun, “Mihing leh gam sa te 
thei di a hi pua'i. Sa chu’n a nek di, mun kuak ah a mu leh mun kuak 
ah a ne zo ah, mun sang ah a mu leh mun sang ah a ne zo hi, Mihing 
a hi leh a nek ding a mu phat leh a them khat bek, “Pathian-a di”, 
“Pathian chan di,” ti’n a khen tha sek hi. Zia ziak ah chu’n, Mihingte- 
Lengchawnghawite uanu panpi zaw'i ti”, a ti'n a kithugual tau hi. Zia 
phat ah chun, Nungzai in Lengchawnghawi kiang in, “Zia thigua'n a 
mut pei lawk lawk, khiklawi khih ban tan in” a ti ah, a bantan leh a lek 
zum hung kikhawtha chu’n Tawmipa malpi lang khat a khaw bawt 
piak ta'i. Nungzai in a dang pakhat le bantan kit ah a ti'n, 
Lengchawnghawi in a bantan kit leh a lekzum hung kikhaw tha chun 
Tawmipa malpi lang khat chuh le a hun khaw bawt piak kit ta'i. Zia 
zaw ah chu’n a unauu in inlam ah a tai tau hi. 

A chanaute a sukhin kitna : 

In a tun di kuanu ah, Lengchawnghawi in, a naupa kiang ah, 
a nu leh pa leh a unaute thina mun a dawng ah, a mun a va etu leh a 
thinau a sawt tak ziak in, a taksau, a lah muat tha zo ah, a gu ngenu a 
lah um ta'i. A guu chuh a them a hal in a chawm khawmu in, bel sung 
khat ah a khumu in, vut a chung ah a luak khumu ah, a sittupu in, thuk 
pang ah a kawi tau hi. A zing zingkal ah a bel chuh a hawngu ah, a etu 
leh vut chung ah chu’n akcha kengnung a muu hi. A sit bit kitu ah, a 
zingkal kit ah a et kitu leh uicha kengnung a lah um hi. A sit kitu in, a 
zingkal kit ah a et kitu leh kelcha kengnung a lah um hi. A sit kitu in a 
zingkal kit ah a et kitu leh vawkcha kengnung a lah um hi. A sitkitu in, 
a zingkal kit ah a et kitu leh sial kengnung a lah hi. A sit kitu in zingkal 
kit ah a et kitu leh mihiam kengnung a lah um ta’i. 

Zia phat ah chu’n tuma lam pek ah ,mi a lah vak saku, amau 
vawkchal tuk guk khat a thatu in, pha tak ah, a semu in nek leh dawn 
di a dang dang leh pha tak ah, a siamu zawu ah, insung leh a pualam 
leh lupna leh dawdan natiang pha tak ah, a phiat thiangu in 
Lengchawnghawi chuh in chung ah a kaldawk ah, a khut a beng ah, 


“Tho tau ah, hung tho tau ah”, ti ah a kiko leh a chanaute gu hawm 
zosia chuh a hung hing kit tau ah, a hung tho dawk suak tau .hi. 

Zia gual ah chu’n, a inkuanu in, a lengu in pha tak ah a hung 
hin kit phatu chu’n, “Eiu a lah thisa zosia hih, a muzumpenpa panpina 
ziak ah mihing hung suak kit i hi tau hi”, ti in a dangte zosia chuh a 
kipiak takluat ziaku ah, puak ding ah a kichu na lamu in a naupau 
malpi natiang a kaibal tavangu hi ti'n, a genu hi. 

Chu ti'n, a sunghawu ah kipiak tak ah ankuang chuh um 
khawm in, a ne khawm tau in, masang lai gual ah, nuam tak ah a 
khawsa kit tau a hi'i. 


o O o- 

ZUMTEPU LEH THAKUL 


Ni dang lai ah chun, vacha kap thiam pawsal khat a um ah, 
ama chuh a min, Thakul a hi’i. Zingkal tak leh, ma tak in a tho ah, 
Mawng ga chang in a chia sek ah, a paipek dim a man sek ah. Zingkal 
khat chuh vacha kap ah a kuan kitna ah chun a paipek dim nga ding 
a hung kisak phat in Zumtepu, kiti khat hin a hun baw zak piak ta ah, 
a lung a na ma ma ziang ah. Zingkal thum lam chuh a paipek a dim 
guat sin leh a baw zak piak zel sek ah a lung a na talua ta’h, ama’n le, 
ni khat chuh mawng nai a tu ta’h, a luchang tia hial a nga ah. A 
vacha chan sekna mun ah chun a mawng nai chuh a zung vel ah, a 
thang ding dan in, a zun zaw ah chun ama’n le a nuai ah chun vacha 
a chang kit pan ta’h, tarn tak a man kit ah, a paipek chuh dim di a 
hung kisa kit ta’h, Zumtepu chun paipek chuh a hun baw piak kit 
ta’h. Zia phat ah chun Thakul in mawng nai a kam ah chun Zumtepu 
chuh a awk ta’h. A kitawm leh mawng nai ah chun a awk pha deu 
deu ah. A ha kitawm po leh Mawng nai chuh a ha be deu deu ah, a 
tha zosia le mawng nai in a a chal den ah. A kitawm dawk zo ta 
paua’h. Zumtepu chuh Thakul in a man ta’h, a hen ah, a henna khau 
zosia chuh a phu tan tan ziang ta’h, a tawp ah chun daidi zang in a 
hen ah, la kitawm leh at di a ti leh, Zumtepu le a kitawm ngam ta 
pua’h. 

Zumtepu chun Thakul in ei thadawk leh ti’n thep theina cheng 
in a thep leh le, a nuam ta pua’h a tawp ah chun, ‘zi la nei ta em leh,’ 
a tia’. Thakuu chun, ‘zi vang ka nei nai pua’i,’ a ti leh, ‘zi nei nai lo la 
hi leh nungak khat a mel, a hawi ah hawi ziang khat, ke’n la zi ding 
hun hawi piak ing ka, ei tha dawk ta’n,’ a ti ta ah. Thakul chun, ‘kua 
nungak a hi em leh, ka zi ding ah lei ngaitua piak guat chuh,’ ti in a 
dawng ta hi. Zumtepu chun, ‘Vanlai chanu va hel hi tih,’ a ti ah. 
Thakul le a ut ta hen, a phel ah, thik sakawl a siam tau 

ah, a masa pen ah a len saku leh ind chung chan a leng ah, a hung 
ketha kitu ah bang um lo ziak a hi dia aw! a tiu ah a velu leh thabeng 
a um lo ziak a hi’i, a tiu ah.Thabeng ding a siam tau ah, a len kitu leh 
vanlai zawl a va tungu ah, a hung ketha kit tau ah, a vel kitu leh, a 
aichawi a um pua’h a hi’i, a tiu ah, a aichawi chuh a siam tau ah. Zia 
chun a chuangu ah, van lam ah a len topi ta’h. Van pakhatna ah a va 
tung ta ah. 

Zia tak ah chun, teksia pani hih thik tiangkhut hih a lah kichuu 
ah, a khuateu in le a tek danu a kibat ziak in a piak ding zawku hia lo 
in a lah et thaw ziangu ah. Zia phat ah chun Thakute lawipa chan 
chun, “Pute haw, khawngai tiamu ah, bang a ti ah naute lak ah nangute 
gel pen tak zia kichu ah hih a lah um ziang la hiu em? En tiamu in, la 
dialkawp dingu hung pia ing ka tin, zia hih keiu ei pia tau in,’ a tiu leh 
, amau le a nuam tau ah,dialkawp di puan a kibang ten ten khat gel in 
a piau ah, a thik tiangkhut chuh a kilak tau ah. 

CHun,van panina zuan in a leng kit tau ah. Lampi ah chun 
gitcha hawn in lam a lah kanu ah, “pute haw, khawi ah chia di la hiu 
em,” a tiu ah. Vanlaichanu hel di a tiu leh,keiu le hung ing kau aw, a 
tiu leh “I”, a tiu ah, gitcha hawn in le a jui tau ah, a chia kitu leh, lampi 
ah Gulngawngsan in le lam a lah kan kit a gua’h amau in 
Gulngawngsan le a puiu ah a chia jel tau ah. Van panina a tun phatu 
in naupang pani chuh thikpawcha a lah kichu ta jelu ah. Anute’n le 
khat a piaku leh a khat zawk ha ka in a kap ah, a chang lo zawk zawk 
chuh a kap a hi jel ah, a tawp in a law dan hia lo in a limsak ta puau 
ah, amau chun, “Bang a ti ah naute hi ti ah la kichu sak sak ziangu a 
hi em?” a tiu leh, a nuteu in, ‘i piak lo zawk zawk kap ziang, a law dan 
ding le ka hia ta puau ah, a um umu ah ka um sak ziangu a hi’i,’ a tiu 
ah. Amau in le zia phat ah chun, ‘naute haw, en tiamu in, zia muiza 
hih lah chithum chawkna dingu khat gel hun pia ing ka tinu, ‘thik 
pawcha hih keiu chang ing kau aw,’ a tiu leh, amau le a ut tau ah. A 
thik pawchau chuh a kilak tau ah. A chia kit jel tau ah, van panina 
chuh a tung tau ah. Van panina ah chun, Valaichanu chuh a lah aum 
tau ah. 

A tun phatu in, zan a hung hi ta ah. Valaichanu chuh zan leh, 


93 


sepai tam tak in a giak piu ah, a ven seku a hi ah. Zan ah chun 
Zumtepu chun Thakul chuh mengcha a suak sak ah, ‘ham in lah, 
miau, miau ti in lah, mi a lumte kikal khah, chuan phei in lah, zan leh la 
va luppi ding, zingkal leh khua a vak chian ma ah, la hung thaw ah, 
mengcha ham gual ah la hung ham phei ah, a pam nung pen ah lumpa 
khah, ha chawt ah la hung chawt ah, la hung pawtdaw di,’ a ti ah. 
Thakul chun le, Zumtepu gen gual ah chun mi kal a haw sung ah le 
mengcha a suak sek ah, tichun, a bawl leh a pam ah giak pen, a 
chung a chawt piakpa chun zingkal ah, a lawite kiang ah a gen leh a 
lawite in, ‘la lau man a hi’i,’ a ti piak tau ah. 

A zan kit in, a chuam a lup sak kitu ah. A masa a chawt gual 
in a bawl zel ah, tichun, a ban ban in a pam ah lum chuh a kisang zel 
seku ah, a hi ziak in a tawp ni pen ah chun a lak laku a lian penpa 
chuh a lup sak tau ah. Zumtepu in Thakul kiang in, ‘tuzan ah lum di 
pa hih, a laku ah lian pen a hi ziak in, zingkal phat leh ha chawt ah la 
hun chawt di a hi'i’ a hun ti ta ah. A gen gual ah chun ni dang ah lum, 
a chawtte sang in, a ha chawt zaw sem ah. Zingkal ah chun, sepaite 
chun a pa kiang in, “Mengcha hi pua in a, la chanu in dawngma a nei 
a hi’i,” a ti piak tau ah. 

A pa chuh a lung a na ta’h, “ kua mawng mawng a h’em, ka 
chanu dawngma nei sak,” a ti ah. Zumtepu chun, ‘kei, ka hi’i,’a ti ah. 
“A hi leh, ka dawt dawt lei dawnhu thei dia’m?” a ti ah. Ama’n le, ‘I,’ 
a ti ah. Apa’n hi ti’n, a dawg ah, ‘ka In-tuang, khawi lam a bul, khawi 
lam a lek?’ a ti ah. Ama’n le,’ zia a bul, zia a lek,’ a ti ah.. In-na kan 
le, a lelam a taklam a dawng kit ah, a gen haw chuh a dawnhu thei 
zaw phat in, ‘a hi leh tu hin, si, um khat sumkul ah buatha ing ka tin, 
a dim khat la luak daw kit thei leh,’ a ti kit leh, ‘hi hen,’ a ti ah, a 
buakthak sak ta’h. Zumtepu chun, lampi’h gitcha hawn, a puiteu khah 
a luak sak leh, a luak zaw phatu’n a dim zo deu pua’h. ‘Kua la hiu 
em, amuam laumu’i,’ ati leh, alawite’n, ke’n lahke’n lahmuamlo, 
pit pit,’ a tiu leh, khat chun le, a lawite ti gual ah chun a gen leh, a 
muam kawm ah a gen chuh haksa a sa’h, ‘nang la hi’i,’ a tiu ah, a 
ngeiphelep a bet piaku leh, a phi zak ah, a luaku leh um a dim ta’i. Zia 
zaw ah chuh le, a nuam nai pua’h, a pa chun, ‘ ka in thang ah nawng 
lak ah saisua khuh a zik ek lo hial ah, la lak 

thei leh,’ a ti kit ah. Zia pen chuh Gulngawngsan in, ek lo hial in a val 
ah, a hun la’h, a luak daw piak kit ah. “A hi leh, ka uichal tawh a 
kitaitek diu, a hat zawk leh pia’ng ka a ti kit zel ah. Zumtepu chun, 
Thakul kiang ah chun, ‘la tai di phat leh sagu hawk la chawi di, a hun 
khel di kuan phat leh la se thak ding a hi’i,’ a ti kit ah, a kitaiteku leh 
uichal chun a tai khel di kuan in, sagu chuh a se thak leh, a nak vel vel 
kal in, a hat zaw ta’h. “A leh, ka sial chal tawh a kitaitek kit dingu a 
hi'i,” a ti kit ah. Zumtepu’n Thakul kiang ah, ‘Luangdua chawi in lah, 
a hun phak di kuan phat phat leh, la se thak kit ding a hi’i,” a ti kit ah. 
A ti gual ah chun a kitaiteku leh sial chun hun khel di a kisak phat in 
luangdua chuh a se thak leh sial chal chun luangdua a nak kal in a hat 
zaw ta’h. 

A gen zosia chuh a zo suak kei tau ah, a chanu chuh a piak 
tei a ngai ta’i. Sa a tha ta,h. Satha a tam bek ziak in, a huanna ding le, 
bel tam tak ah a huanu leh, a huannau meikhu chuh a nasa ma ma 
ziang ta’h, van pathumna ah a palian chun, “A hi leh, bang huan le a 
hi ta bep diamu aw! Meikhu chuh a nasa na lawm lawm e!” a tia’. 
Meithainu hin nang hun, ‘gen lo a hiu em, tuni hih, Lawnglai 
(Vanlaichanu) in pawsal nei ding a hi hen, a pa’n sa thana a nei a hi,’ 
a tia’. 

A palian chun Lawnglai in pawsal nei ding a hi leh. kei kiang le 
hung pha hen, a ti leh, Lawnglai le a palian kiang ah a hang chia ta’h. 
A chiana’h chun a pa chun, a sutpi sung in a lah selgu ta’h, a hung 
kile hak ma ma phat in, Zumtepu chuh a lung a na ta’h, Thakul tawh 
a thik sakawlu’n van thumna’h a palian umna lam in a leng to tau ah. 
A thik sakawlu chuh a hat zo ta pua’h, Zumtepu’n le, ‘ka thik sakawl 
hat raw, hat lenglaw, ka khil vanlai a sang e’, a ti leh a sakawl le a hat 
ma ma mai ta’h.. Vanthumna chuh a leng lut ta’i. 

A palian in sutpi sung ah a lah selguk khah a mu zo ta pua’h. 
Nakthiam a naksaku leh sutpi’h a um hi a tia’. Zumtepu chun a 
dawt leh a pia nuam ta pua’h’ a lung a na talua’h thik tiangkhut khah 
a pan ah, ‘ka thik tiangkhut hat raw hat leng law, ka khil sutpui a lian 
e,’ a tia,’Sutpi chuh a sut leh a phelzak ah, Lawnglai chuh ngek dil 
del in a ladawk ah, a khutpek chung ah a kawi ah a mut leh lianpi a 
hung pha kit ta’h. 

A leh, a hung puiu ah, a hungu leh lui a hun phau ah, a dangchak 
ah, tui a dawn leh, tui lak ah chun a turn mang kit ta’i. Zumtepu ma 
chun a thik pawcha chuh tui lak in a se lut leh a kipei chal chal ah, tui 
chuh a kang zo ma ma pua’h. “Ka thik pawcha hat raw hat leng law, 
ka khil tui pui a lian e”, a ti leh tui chuh a hun pei kang ta’h, tui lak ah 
chun ngek dil del in a ladawk kit zel ah. Khutpek chung ma in a kawi 
ah, a mut kit leh a hung pha kit zel ah. 

Zumtepu le a lung a hung na khawng ta’h, a palian chuh a 
khan sak ta’h, lianpi tak ah, in dim jen in, a khang ta’h, a phe haw leh 
a thau, bang awng kal tin in a let dawk ta’h, meithai nu’n le a thau 
bang awng kal ah hung lette chuh, a me ding in a ki-atthak sek ah. 
Zumtepu chun meithanu kiang in, khawmual khel ta’n au, la ti phat 
leh zia hin a lah sep in, a ti ah. Meihawl khat a pia malam ah, a mou 
chuh a puiu’n, a hung tau ah. Meithainu’n le zia chuh khawmual khel 
ta’n au, a ti phat in a se leh, ni dang ah a phak tia tia a pha kit ah, A 
khaw lamu a hung tun di kuanu’n, a vengte le vanlaichanu chuh bang 
gual bep ah hawi a h’em, hang en hi tiu , ti’n, a chia tau ah. Ju leh va 
haw natiang le, thingbak dim dim in a chuangu ah, a lah etu leh 
teksiapi kawng kawn in a kisiam ah, a mu phatu’n, ‘a hawi pua na 
lawm lawm e, zia gual po khih dawi,’ a tiu ah, a chil pou a sek khumu 
ah, a nusia tau ah. 

Zan ah chun Lawnglai chuh a tho ah, zun tha’h a chia leh a 
hawi dan chuh, a khua sung zosia a sal ang ta’h. A vengte’n khua a 
vak ta’i a tiu ah, a thou ah zing bu suk gua tawh , bang tawh ,a umu 
ah, akchal le a khuang ah, khua vak hi ta’n a, a tiu ah. A zunthak zaw 
phat in, a lut kit leh khua a thim kit ta’h, ‘a mak na lawm lawm e,’ a 
tiu ah, bang ti dan a ta’m, a tiu ah. Azani’h i mo puiu khah hi’n a, a ti 
sau sauu ah. 

Ni khat chuh a pawsal kiang in,’Bang la dawi pen em?’a ti 
leh a pawsal in,’Khua khat hausa hi ka nuam hi,’ a ti ta’h. A zi chun 
khua chi, a puan mawng ah, a chun chuh, a la dawk ah, “La dawi 
dawi na’n va the in,”a ti leh a va the ta’h, in tam tak a um ta’h, 
hausa’n a hung pang ta’h. A khuateu chuh sa man, zu chep a tam ma 
ma tau ah, nuam a sa ma ma maiu ah. A zi, a nauvawp lai ah pat, ju 



sim ah a pawt san khah a zi’n le nan a nei ta’h. Chapa khat a nei ah, 
a chapa le sawlchak thei hial hi ta’h le, a hung kile kit nai pua’h, a pa 
ko ding in a chapa chuh a sawl leh a chapa chun, “He nu, ka pa ka hia 
pua’i, a mel bang gual a h’em?”, a ti leh a nu’n, “Chia le chin nungak 
phei chung a lah khap in tin, ama’n a lah hia na’n a”, a tia’, a chia sak 
ta’h, a hang ko dawk zo pua’h. 

Ni khat chuh, “Bawi, chia’n lah, la pa kiang in, “He pa, ka 
nu’n hung in a ti’i, la hung lo leh la nungak phei chung khap chuh 
nachangtum hung suak in ti’n, la khaw lai ah leng gui kai in a, a 
ti’i,ti’n, hang gen in,”a ti leh, a chapa le a pa ko ding in a hang chia kit 
ah, “He pa, ka nu’n la hung lo leh la nungak pheichung khap chuh 
nachangtum hung suak in tin, la khawlai ah lenggui hung kai ding a hi 
a ti’i, ti ah a hang gen leh, a pa chun, ‘nangu nuchan kiang ah hung lo 
le’ng le, bang ,ka nungak pheikhap chuh nachangtum suak pua’n tin, 
ka khawlai in, lenggui le kai diak pua’n a”, a ti ta’h. A chapa chun a 
nu kiang in, “He nu, ka pa’ n hung lo le’ ng le bang, ka nungak pheichung 
khap chuh nachangtum suak pua’n tin, ka khawlai in, bang lenggui le 
kai diak pua’n a, a ti’i”, a hang ti ah. 

A zi chuh a lung a na ta’h, a chapa kiang in, “Bawi, nuailam 
la et lo ding a hi aw,” a ti leh, “I” a ti’a, a len topi ta’h. A chapa’n 
nuailam a zuk et suk leh, a pa khaugui buklak ah kivan van ziang chuh 
a zuk mu’h, a nu kiang in, “He nu, entia ka papi sawh,” a ti leh, a nu 
chun, 

“Ei hing ei chawi ti ah la lungsiat leh la belcha bukiam maw khah 
zuk khiak ta’n lah,” a ti leh a chapa chun le a khiakthak piak leh a ang 
zawn tak a tung ah a kilak ta’n, zia chuh an a ne’n a vak vak leh khua 
khat a vak lut ta’h. Zia khua hausapa chuh a sakawl chung ah a 
chuan leh ama a uichal chunng ah a chuang ah, a saipi chung ah a 
chuan leh ama chuh a inchung in a chuang ah, ‘zia bang ah ei simmaw 
chuh bu min sakithuk dem ing kau,’ a tia’. A suakte bu ahuan sak ah, 
ama’n a thuk ta’h, amapa’n le a belcha bukiam maw chuh a thuk 
ta’h. Lengpa’n dungchan a nei leh a ma’n khutsiktuk a thuk dawk 
zel ah, a tawp in lengpa’n a belcha bukiamlo chuh a pek phei piak leh, 
a phei lang khat mai mai le a thuk thuk zel leh a pha zo ta pua’h. 

A tawp in lungnatalua’n, asuakte kiangin, ‘a in vaphelu'n,’ 
ti ah a sawl kit leh ama’n le, “Bang hi’h hung la hiu em,” a tia’. 
“Lengpa’n, la in phel di’n ei sawl ah, hung ka hiu hi,” a tiu ah. Ama’n, 
“Ka in la phiat dingu leh a kanna la sat tan lo dingu,” a tia’. A kanna 
sat tan lo in a phiat guatu leh a phel thei ta puau ah, a kile kit tau ah. 
Lengpa’n, “Bang a tia’ phel lo la hiu em?, a ti leh, “He pu, ama’n 
khau la sat tan lo dingu ei tia’, a nang sat tan lo in ka phel thei puau 
hi,”a tiu leh a lung a na deu deu ta’h, 

“Chiau in lah, a in ah la eku va tha tau in,” a ti kit ah. “Bang 
a ti ah, hung kit la hiu em?, a ti kit ah. “Ka pu’n, a in sung ah ek va 
thau in a ti kit hi,” a tiu leh, “Zun le la thak lo diu ek bep la thak diu,” 
a ti kit ah. Ek a thak guatu leh a zunu le pawt di a kisa’n, ek ngawn a 
tha thei puau ah, a kile kit tau ah. Lengpa’n, “La hang thau em?, a ti 
leh, “He pu, zun la thak lo diu, ek bep la thak diu, ei tia’, ka tha thei ta 
puau, a ti kitu leh, Lengpa chuh a lung a nat bek tak ziak in, ‘manu’n 
lah tingbawm ah khaiu in,’ a tia’. 

A manu’n a khai tau ah. Vakul, Vahai kiho tua sek na’n a 
khaiu ah, ni khat chuh, nuchan pakhat chuh, a tek danu kibang, khawi 
zawk hih a cha, khawi zawk hih a nu a h’em, ti’ah mi’n hun kai in 
tinu, Lengpa’n a hiat lo leh a gam hih bei ding a hi’i, ti hih Vakul leh 
Vahai in a hun genu ah. Vahai in, ‘zia chuh bang hiat hak di a h’em, a 
nu sik le hin, bangma gen pua’n tin, a cha sik le hin, he nu,zia hin ei sik 
hi hun ti ta di a hi paw’m,’ a ti piak leh tingbawm ah kikhaipa chun a 
hia ta’h, a hun kai phatu’n kuama, a nu leh a cha chuh a hia khen a 
um ta puau ah, Lengpa’n le a hia ta pua’h a lungdawn phatu’n 
tungbawm ah kikhaipa chuh a hang dawtu leh, ‘ei hung nai saku’n,’ a 
ti ah, a nai saku leh a nu chuh a vak si leh bangma a gen pua’h,a cha 
chuh a si leh, “He nu, zia hin ei sik hi,” a ti ah, zia phat ah chun zia, a 
nu, zia, a cha, a ti zaw in, a khai kit zelua’ vachate chuh a hung 
kihotua kitu ah, ‘bawngchal khat hun kai kit in tinu, zia chuh Lengpa’n 
a hiat lo leh a gam hih mangthai ding a hi’i,’ a ti kit tau ah. 

Vahai ma chun, “Zia chuh bang hiat maw hi di a h’em, Tingpum 
in zep le hin a malam zawk in tai ta di a hi paw’m,”a ti kit ah. A hun 
kai kit phatu’n kuama’n a hia kit ta puau ah. Tingbawm ah a khaipau 


98 




ma chuh a dawt kitu leh, ‘mawl ei hung piau ah,’ a ti ah. A piaku leh 
a vak zep leh, a kikhawt ta’h, zia sawh a malam, zia sawh a nung 
lam, a ti kit ah. Zia a gen zaw in, a khai dawk kit zelu leh a lung a 
hung na ta’h, tu hih chuh bangma gen talo di ka hi’i,” a ti ta'h. Vakul 
leh Vahai a hung kiho tua kit tau ah. “Tu'h hih, pawsal pani’n thingkuang 
khat, mawl ah hun zawn in tinu, mawl nem zawn zawn in, hun pua’n 
tinu, zia chuh Lengpa’n a hiat lo leh a gam mangthai di a hi’i,” a ti kit 
zelu ah. A leh, a hung ta ngeiu ah, kuama’n a hia kit diak ta puau ah. 
Lengpa’n le a hia kit diak ta pua’h. Tingbawm ah a khaipau chuh a 
va paw dawk kitu ah, a dawtu leh a gen nuam ta pua’h, “tha dawk na 
ing ka, gen in lei ti seku ah bawn, ei tha dawk lo,” a ti ah, a gen ut ta 
pua ah. Mipite’n “Lengpa gam mangthai ding,” ti’n a kiko tau ah. 
Lengpa’n le, “La hiat leh gen in,ka thasang in, Leng in pang na in la,” 
a ti ah, suai a bawl phat in, a ma’n le a hun gen ta’h. “Zia chuh, bang 
hiat maw um ding a h’em, thingkuang chuh hawng leu chin, kuva leh 
chemcha um da kaw’m” a hun ti ta’h, a hawnu leh kuva leh chemcha 
a um ah. Zia phat ah chun a tha dawk tau ah, Leng khat in a pang tho 
tho ta’i, a tiu hi. 


o 0 o- 

UNAU PANINUNAW NEI 


N idanglai ah chun unau pani hih, a nu’n a thi san nung in a pa 
tawh a umu in, a pacha hawu in kilungsiat tak mai in a khawsau 
ah. Ni khat chuh a pa chun numei khat chuh a dawicha’h, a them 
ta’h. Numei nu chun, “La chate hih thak mang in lah hung kichenpi 
ing ka,” a ti leh a pa chuh a nuam pua’h. Numei nu chun, “La chate 
hih ka mu nuam pua’i,” a tia’. A hi ziak in thakmang lo ah a um 
leh,“Kei hi ei kichenpi le chin nuam sa ding la hi ve’i,” a ti leh, pat lum 
khat a nei chuh a et sak ah, “Kei tawh kicheng le hin zia hih la dial 
chen ding, zia hih la puanak ding, zia hih la dialkawp ding,” a ti ah, pat 
lum khat mai mai chuh tampi nei gual ah, phailel sung ah a kawitha’h, 
a la dawk jel ah, a kawi lut zel ah,tichun, a sang vel vel gual ah a bawl 
leh a pa chun le a taksang ta’h, a kichenpi ta hi. 

“La chate chuh thakmang ah, la thakmang lo leh chia kit di 
ka hi’i, a numeinu chun a ti leh, a pa’n le bupang kawm in a va 
selgu’h, “Ka thakmang ta’i,” a ti ta’h. An a nek ding phat ah chun a 
pa’n butang a dawm ah, a chate a va piak leh numeinu chun a mudaw 
kit phat ah chun, “La zuau zuau la gen hi, ka nuam ta pua’i,” a ti kit jel 
ah. Ni khat chuh a pa’n thakmang na leh a ti man in a numeinu chun 
le a zuau thei thei a gen ah, inkem chung ah a kitung ah, a zun thakna 
hih akcha a chuk phuai sak ta’h. A pa a hung tun phat in numeinu 
chun, “En teh, la chate ei bawlna lawm lawm hih, thakmang in ka ti 
leh lah, la thakmang nuam pua’h, hiti hih hi ziang a hiu, ti ah a chate 
chuh a pa kiang ah a lah lawt siat leh a pa’n le, “Zia gual lawm chuh 
a hi leh thakmang mai di ka hi paw em?” a ti ah. 

Ni khat a pa’n a chate chuh a nung ah pakhat, a ang ah 
pakhat a pua’h, a awi-ipmu’h, gamlak in a mitu khuainat in a chal ah, 
thingbul khat in va sial ah, a hun nusia ta’h. Unaute chuh a imut thaw 
phatu’n, a mitteu a te thei ta puau ah, a kingai ngaiu leh thokhel thing 
tuk git a hiau ah, “Thokhel, ka mitu ei hung tuk vak piak in lah, lungno 

pawcha dim khat hun pia na’ng kau,” a tin leh Thokhel chun, “Ei man 
kha’n lau,” a ti leh, amau in, “Man pua’ng kau, ka mitu ei hung tuk 
vak piak in a ti kitu leh, thokhel in le a va tuk vak piak ah, tichun, 
lunmgno pawcha khat a pia tau ah. 

Unaute chuh in lam ah hung di a tiu leh lah, gam a hia ta puau 
ah, a upa chun a naupa kiang in, “Bawi, zia tak hin ei lah ngak in lah, 
kei, thing lek ah khin hang kal dawk ing ka tin, khua va thil tiam ing 
ka,” a ti leh, a nau in le, “I,” a ti ta’h. Khaw thil ding in a upa chuh 
thing lek ah a hang kal to leh, thing chung ah chun, vaphual tui a hang 
mu’h, a nau-a ding in a hun la ta’h. A hung kum guat leh, vaphual tui 
chuh, a chawi di dan a lung kham ta’h, “Kichawi thaw leh lah kek in 
tin, sakhau ah kua le’ng lah, kimek gawp kha leh, ka khut chuh ka 
thing tukna di le um lo in ketha kha le’ng,” ti in a nau a puak piak di 
dan chuh a lungkham ma ma ziang ta’h. Atawp ah chun, “Ka kam in 
muam thaw ing ka,” a ti ah, a kam ah a muam thaw ah, a kum suk 
leh, a val lut kha ta’h, a upa chuh vaphual a suak ah, a len ziang leh, 
a nau chun, “He u, khawi lam ah chia gua la h’em?”, a ti leh, a u 
chun, “Bawi, ka lim hun zui zui le chin khuahing khua hun tut na’ng 
ka,” a ti phat in,a u lim chuh a zui zui leh tungpi nal khat ah a kilik ah, 
a u lim chuh a mansua ah, a u chuh a ko ko leh gamteksiapu’n a hun 
huai ta’h. “He u,” a ti leh, ‘kawk’ a ti ah, a ko kit leh, ‘kawk’ a ti kit 
jel ah, ama le a lau ta’h, a ko zawm ngam ta pua’h, a chang ah a vak 
tawl tawl leh, theichang kung khat hih, a min ah min ziang khat a 
sikha’h, zia chuh a lo ah a lah nek leh gamteksiapu hin a tupa tawh, 
pumpawlawng a hun kaiu ah, “Pumpawlawng ka kai, paipawlawng 
ka kai, hum hei,” a hun tiu ah, a hungu leh ama kiang chuh a hung tun 
phatu in, “pumpawlawng ka kai, paipawlawng ka kai, hum hei, kua la 
h’em, ka thei ne, ne’ng ka e, cha’ng ka e,” a ti leh ama chun, “He pu, 
he pu, la thei hih zu leh va’n nek piak kha’n a,” ka ti in, ka lah ven 
piak a hi’i,” a ti ah. “He pu, khawi em, la cheicha chuh, ei hun pia 
tiam in, hun met piak ing ka tin, hun nek sak ing ka,” a ti leh, a pu chun 
le a pia’h, a met piak ah, a cheicha muk ah chun a thil ah, “He pu la 
kam ka’n, hun nek sak ta’ng ka”, ti’n, a pu’n a kam a hun kat leh a 
khadang a khaw piak ah a thi ta’h. 



A tupa kiang in, “La pu tawh la pumpawlawng kai danu lei 
hil lo leh, la pu ka bawl gual gual ah nang le hun bawl di ka hi’i,” a ti 
leh ama’n le a hil ta’h, a hil zaw phat in a that kit ah, a pumpawlawng 
chuh a kai ah, mi khawpi tui nekna’h a kai lut ah, tui khaina ding le um 
ta lo in khua mite a patau zo tau ah, a hausapau kiang in a hang gen 
tau ah. Hausapu chun, “A kai dawk zo zo ka chanute lak ah hih a 
dawi pen pen pia’ng ka,” a ti ta’h. Zia phat ah chun, a kua’h tangvalte 
zosia le a kai dawk zo a um ta puau ah, a leh, a hawn ah a kaiu lehle 
a zo diak puau ah. Ama chun, “Ke’n kai dawk zo ing ka,” a ti kit ah, 
a kai saku leh, “Pumpawlawng ka kai, paipawlawng ka kai, hum 
hei,”a ti leh a hun kai dawk zo ta’i. A kuateu chuh a kipak thei ma ma 
ziang tau ah. Hausapu chanu chuh tawh kicheng ding a hi tau ah. 

Meithainu hin hausapu bawl dan chuh a lah hia’h, a chate lak 
ah a hawi pennu chuh tapsak ah vut a che sak ah, a van hawi deu deu 
chuh lelpi, a keng bal khat sung ah a kawi ah, ti chun a bawl leh 
meithainu chun, “La zi di la tel phat leh, tapsak ah vut chek cheknu 
khah tel in lah, malchamekuang la tel phat leh taptheng nuai ah a gei 
bal khah tel in lah, sial la tel phat leh a mitche-ek pak khah tel in lah, 
lelpi la tel phat leh a keng bal khah tel in a ti ta’h. 

Hun chawm khat zaw in, a zi ding a hun tel sak ta’h, “Khawi 
pen la dawi em”? a ti ta’h. A hawi lo pennu chun a sam a lah hiat 
zawl ah, hawi tak in a lah kichu’h, a hin lah ama’n meithainu’n a hil 
gual in, “Tapsak ah vut chek cheknu hih ka dawi hi a ti’h,”. Malchame 
kuang a tel sak leh, taptheng nuai ah a gei bal a tel kit ah, a gei bal pen 
a tel ziak chuh sa malchame a du leh le hung pawt ziang thei, a du du 
gawt daw theina a hi’i. Sialpi mitche-ek pak a tel ziak chuh a no suak 
mun pen, a chi hawi pen a hi’i. Lelpi keng bal a tel kit ziak chuh van 
hawi a sak zosiau a kawinau a hi kit hi. A tel zaw phat in, kicheng 
ding a hung hi phatu in, a u ko ding a hawi leh va-ak in, “Ke’n ko thei 
ka,” a ti leh, “Bang la ti ko diam?” a ti leh, “Ak, ak ti’ng ka,” a ti leh, 
“La thiam pua’i, la thiam pua’i,” a ti ah. Mawpi tui 
lak ah a sawt lutu leh vawm kei kui in a hung pawt dawk kit hi a tiu 
ah. 

Chun, Baibelek in, “A leh, ke’n ko thei ing ka,” a ti kit ah. 
“Bang la ti ko diam?” a ti leh, “Paipawnawk, paipawnawk ti’ng ka,” 

a ti leh, “La thiam pua’i, la thiam pua’i,” a tiu ah, a sawt thaku leh 
palzum in a taw a sun kha’h, a thi a pawt ah, zia ziak ah chuh tu tiang 
ah baibelek hih a taw san den a hi ta’i a tiu ah. A tawpna ah vahui in, 
“Ke’n ko thei ing ka,” a ti leh, “Bang la ti ko diam?” a ti leh, “Phualpi 
aw, phualpa aw, la nau a chawng e! Chawng zu hung sim aw, ti’ng 
ka,” a ti leh, “E...nang la thiam hi!” a tiu ah, “Nang in va ko in a tiu ah, 
vahui chuh a ko ding in a kuan ta’h, tang khatna’h a chu’h, “Phualpi 
aw, phuapa aw, la nau a chawng e! Chawng zu hung sim aw,” a ti leh 
a hia pha pua’h, a leng jel ah, tang nina ah a chu kit ah, a ko jel ah, a 
hia pha diak pua’h. Tang sagina tiang a leng tung ah, zia’h chuh a ko 
kit ah, “Phualpi aw, phualpa aw la nau a chawng e! Chawng zu hung 
sim aw,” a ti leh vaphual chule a hung leng dawng dawng ta’h, a 
naupa zi neina’h chuh a hung pang ah, mi tarn tak, lim tak ah umte lak 
ah chun ama’n le a mei a hun hawm ah, a nu leh a pa a thak mangte 
kha le a hungu’n a mei a hawp chuh, ‘kei le, kei le,’ a tiu leh, “ I, la 
kamu a lah kau in,” a ti leh, a kamu a lah katu leh la mitu le a lah 
singu’n,” a ti ah. A mitu le a lah sinu leh ama’n le a ek chuh a kam 
dim gelu ’ n a khawt lut piak ah, a nu leh a pa chun le ‘Phe! phe! phe!, ’ 
a tiu ah a nusia tau ah. 

A kilawp zaw phatu chun, a naupa chun a u chuh a man ah, 
a tha zosia a bawthak piak ah, “He u, la tha a tun masia la chia tak lo 
di a hi aw,” ti’n a a hen ta’i. A u chuh a vak thau mek muk ah, a tha 
a hung tun kit phat in, “He u, la zi, la chate’n le hun ngai ta’n au, chia 
ta aw leh!”, a ti leh a u le a ut ta’h, a henna seng a hawk daw leh a u 
chuh le a leng dawk ta’h, ama’n le a u chuh a len en ding in, inchung 
ah a kal dawk ah, a et leh, tang sagi na’n a leng turn ta’h, a mu pha ta 
pua’i. 


o O o- 

KHENA LEH L AMATE UNAU 


N idang lai ah Lengte kiti khat a um ah, ama hih mi hausa ma ma 
a hi/i. Gancha le a chi kim in a nei hi. Zi le a nei hi. A zi leh a 
ganchate zosia chi suan thei pakhatcha le a um pua’i. A lung a dawn 
phat in A bangti lawm lawm a hi dia aw ! Pathiannu va dawng mai 
ing ka”, a ti ta’i. Pathiannu dawng ding ah a kuan lehjampi’h a chiana 
ah chun, Nathial in, “Lengte, khawi ah chia ding la h’em?” a lah ti’h. 
Ama’n,”Ka zi leh ka ganchate, khatcha le a suak thei um lo, pathiannu 
va dawng di ka hi’i,” a ti leh, Nathial in, “Kei le tang gawchak ah ka 
kek ah,nisa ka do zo pua’h, ei hun gen piak in,”a ti ta’i. Zia gual ah 
chuh gua’n le, “Ke’n le thigua a hung han tak leh ka do zo pua’i,” ti’n 
a lah thum hi. Zia lai ah chun Daidi le dawp lak ah kek a hi’i. Gulpi le 
mual tia tia a pha’h, phual lung le kengpi tia tia a lah hi’i. Zia chuh 
pathiannu kiang ah a va gen leh pathiannu chun , “La chia phat leh 
gulpi phek zual tia lampi’h um in tin, sakuchang ah sun malam in lah, 
gua a hi leh a kung ah patsum khit malam in,” a ti piak hi. Daidi a hi 
leh tang gawchak in khaw giak malam in lah, Nathial chuh dawp lak 
in khaw giak malam in lah, damdawi hun puak sak ing ka ti’n, zia 
chuh in la tun phat phat leh la zi la nek sak di a hi’i. Vandim, Thithanu 
hin a piang masa-sa nek zaw ziang ding, ti ah a chan a hi’n, zia ziak 
ah chuh la zi chuh, nau hun nei lehle a pian ah pian sak pua’ng ka ti’n, 
a ngalpengte gel hung phu zak in tinu, pakhat chun chempawng hung 
pudawk in tin, khat zawk in, tuthaw hun pudawk ding a hi’i, ti’n a lah 
gen hi. Zia phat ah Lengte chun a pathiannu gen gual gual ah chun a 
bawl pek ah, in a tun phat ah a damdawi chuh neucha khat a ketha’h, 
a sakawl in a ne kha’h, a hung suak ta’i. A zi chuh damdawi chuh a 
piak leh a ngalpengte gel a hun phu dawk ah, khat in tuthaw a hun 
pudawk ah, andimnu chuh a paniu in a ha del del in a delu leh thim 
kizin lak in a tailutu in a delmang kei tau ah. 

Zia zaw ah chun ni khat chuh. Lama pen chuh gamvak ah a 
chia leh, kum ni a tin hang ah le, inlam ah a hung kilawi ta pua’h, a 



nu'n , “Khena, la nau le va hawl in,” a ti leh , “Pawsal gamvak hawl 
phat hi nai di a h’em,” ti’n Khena’n a dawnhu ah. Kum thum a tin 
phat ah le a hung tun lo phat ah chun, a va hawl leh, suaklu bul nuai 
ah a gu a chang ngawn ah a lah um ta’h, ama’n le a gu a chang 
ngawn chuh, a situa lim lem ah, zu leh va sukbuaklo kei, tui a va la’h, 
a thin khum leh a gu a chang zosia a hung kimat kit ah, a hung kitung 
dawk thei ta’i. A zu a sa puakte a vak nek sak di kuan in, “Pathian tai 
aw!” ti’n a sep dawk ah, a nau chuh apai ah, a thil puakte chuh a vak 
nek sak leh, thing chung ah chun Lusagi naupa, Zawngcha kitipa 
chun a zuk et suk leh, mi unau kilungsiat tak ah um chuh a zuk et leh, 
“Ei lah I u’n ei munuam lo,” ti a gel leh, a tha a sia’h, a mitthi tui a 
hung luang ah, Lama malpi chung ah a hung vatha’h, “Bang tui a hi 
ta’m? Lama a kap la h’em leh?” a ti leh, Lama’n, “Ka kap pua’i,” a 
tia’. Chung lam a han etu leh Zawngcha khat a han mu tau ah. Unaute 
chuh a lungu a na’h,”Zawng phiangsan in,a zun ei thak khum,” a tin 
ah, a kapu leh a kap kha thei ta puau hi. 

Ni danglai ah chun suaklu hih,a dua pek lianpi-pi a hi’n, Lamate 
unau in,Zawngcha a kapnau ah suaklu dua chuh a kap nel ziaku in, tu 
tiang ah suaklu dua hih, a nel den a hi ta’i, a tiu hi. Suaklu dua a kap 
nel tiangu in le, Zawngcha chuh a kap kha thei diak puau ah, a 
lungkham ma ma phatu in, “Ho thei khat le hi’n a,” a tiu ah, a ho thaw 
tau ah, “Hung kum in,” a tiu leh, a hung kum suk phat ah, “Kua la 
he’m ? Bang a ti ah ,1a zun lei thak khum a h’em?” a tiu leh, Zawngcha 
chun, “Ka zun a’i pua’i, Kei hih Lusagi naupa ka hi’n, nangu unau 
kilungsiat dan ka mu leh, kei ka u’n ei lungsiat lo dan ka ngaitua leh 
ka tha a sia’h ,ka ka ka leh ka mitthi tui a hung va’h, a hi khalam,” a 
ti’h. Ziaphat ah chun, Zawngcha chuh a thil nekbangteu chuh, “Ne’n,” 
a tiu leh, Zawngcha chun, “Pathian tai aw! la tiu ah la hung piaku 
khah ka la ne’h, ka va ta’i,” a ti ta’h. 

Zia zaw ah chun, a lengtaku in, in lam ah a hungu’n, Lusagi 
chuh tawh a hung kido tau ah. Lusagi chun, a thalpi’h chuh a kap leh 
Lama dipngek tak a hung kap kha’h. Zia phat ah chun Lama le a 
kiseppai ta’h. “Nisa a suak leh thi ding,”a ti leh, a upa’n, zu ek va-ek 
thak khum lo nadua a thin khum leh a hung hal dawk kit ta’h. Nisa a 
hung suak leh a dam deu ta’h. A hung hal daw phat ah a kipan kit ah, 


Lusagi chuh a kap leh a luchang khah a kap tha’h. “Nisa a hung suak 
leh thi ding,” a ti leh nisa a hung suak ma’n a thi ta’i. Nathial chuh 
hawi tak cha’n a dua hih a zung a pat in khen in en leu chin, a zung 
lang khat a lian ah, a lang khat a neu zaw’i. Khenna leh Lamate unau 
an nekna a hi a tiu hi. 

Gua hih le nidang lai ah a chang umlo a hi’n, Lengte, a pathian 
kiang ah a chia ah, a pathian in, “Patsum a lah khit in,” a ti leh, a ma’n 
le a khi leh, a khina munte chuh a chang haw hih a hi ta’i, a tiu hi. A 
khi masakteu chu kizing tak in a khitu’n a chang zing haw hih, a khi 
masak teu a hi’n, a chang saute hih a tawp lam ah a khit khawp talua 
tau ah, kivang tak tak ah a khiu leh a gaw chang le saupi-pi pha ziang 
a hi ta’i a tiu hi. 

